
Capitolul 1 


Alix Smith puse jos receptorul cu o figură uimită, apoi sări 
de pe scaun și se repezi la uşa de sticlă care dădea spre hol. O 
trânti cu putere şi-i strigă secretarei: 

— Willie, niciodată n-ai să ghiceşti ce miracol mi s-a 
întâmplat! Ştii cine m-a sunat? 

Domnișoara Willkinson dădu aprobator din cap. 

— Nu sunt sunt la curent cu lumea modei, dar chiar şi eu 
am auzit de domnul Henri Duval. S-a prezentat când a sunat. 

— Ai putea fi mai entuziastă, spuse Alix zâmbind misterios, 
aranjându-și părul negru-albăstrui, pe care-l purta cu cărare 
pe mijloc. Avea pielea palidă arătând aproape anemic și niște 
ochi mari, albaștri-violeţi. Violetul predomina şi în 
îmbrăcămintea ei. Purta un costum elegant de culoarea 
irișilor. 

— Marele Henri Duval, murmură ea. „Prinţul creatorilor de 
modă și creatorul de modă al prințeselor“! E uimitor de câţi 

ani se menţine în top. Confecţiona haine pentru casa Regală și 
pentru staruri de film, în vremuri când vedetele de astăzi nici 
nu erau născute. 

— Şi acum vrea să imbrace tot vedete? întrebă domnișoara 
Willkinson destul de înţepată. 

— Poate că are o inimă tânără. 

— Nu numai inima. Știi prea bine ce îi mai place francezului. 

— Drept să-ţi spun, nu ştiu, spuse Alix, dar aș dori să aflu! 
Zâmbi arătându-și dinţii albi. Și ai dreptate, vorbeşte cu accent 
cu toate că locuiește de atâta timp în Anglia. 

— Probabil urmărește numai filme franţuzești și crede că 
accentul face parte din șarmul lui. 

— Îţi voi spune cât de șarmant este deoarece îl voi întâlni. 
M-a invitat după-amiază la casa lui de modă. 

— Adevărat? domnișoara Willkinson zâmbi la rândul ei. Să 
sperăm că are nevoie de o nouă campanie publicitară. 

— Vrei să spui că nu are o publicitate corespunzătoare? 

— Nu la fel de bună ca starurile noastre rock „Charli, Buze 
Fierbinti“! răspunse ironic secretara. 

— Pentru moment „Buze Fierbinţi“ sunt cei care-ţi plătesc 
salariul și, chiar dacă aș avea încă zece clienţi, n-aș renunţa la 
ei. Sunt mascota mea. 

— Mai degrabă l-aş alege pe domnul Duval ca mascotă. 

— Eşti de modă veche, Willie, remarcă Alix. Luă de pe birou 
scrisorile care-i erau destinate și se reîntoarse în biroul ei. 

Se așeză confortabil și începu să se gândească la întâlnirea 
cu marele designer. Oare ce i-ar fi spus dacă s-ar fi întâlnit în 
urmă cu trei-patru ani, pe când ea însăși era designer? Nu de 

haine, ce e drept, ci de decoruri scenice. Nu era prea 
satisfăcută de munca ei, ar fi dorit să lucreze cu oameni 
deoarece era o persoană foarte sociabilă. Viața ei s-a schimbat 
când a întâlnit-o pe Dina Lloyd, o tânără actriță în căutarea 
unui rol care s-o consacre. Cele două au ieșit de mai multe ori 
împreună. Ca să mai facă rost de bani, în timpul liber, Alix 
făcea fotografii pe care le publica în diferite reviste. Într-una 
din ele apărură și câteva fotografii ale prietenei ei. Imediat, 
Dina fu invitată la un interviu și obținu un rol destul de 
important într-o comedie. 

— Regizorul a spus că a văzut pozele mele în revistă, îi 
spusese Dina. Nu știu cum să-ţi mulţumesc. 

— Cu două bilete la premieră, glumi Alix. 

— E destul de puţin. Voi fi însă foarte fericită dacă ai vrea să 
fii agentul meu publicitar. 

— Dar nu știu nimic despre publicitate. 

— Sunt sigură că ai să te descurci foarte bine. Nu vreau să aștept 
să capeti experiență. Te rog, încearcă. Nu ai nimic de pierdut. 

Și a încercat. Dina a fost primul ei client. Succesul a venit 
destul de repede. Dina a devenit o vedetă și asta a atras și alţi 
clienți. 

— Visezi, Alix? Nu-ţi stă în fire. Sau te gândești la iubitul tău? 

Allix ridică privirea spre asistentul ei. Peter North stătea în 
fața ei şi-o privea zâmbitor. Era înalt, brunet cu ochi albaștri, 
îmbrăcat pitoresc. Gura lui avea o expresie cinică și Alix nu 
descoperise dacă cinismul era adevărat sau doar o mască stu- 
diată. Peter terminase istoria la Oxford, dar își dorea o carieră 
în publicitate. 

— Iubitul meu e prea departe ca să mă gândesc la el, 
răspunse Alix zâmbind. Ultima scrisoare mi-a trimis-o din 
jungla amazoniană. 

— Lumea e cu susul în jos. Exploratorii stau în biblioteci și 
arhitecţii umblă de nebuni prin junglă! 

Alix începu să râdă. Peter avea dreptate. Mark Watson, pri- 
etenul ei, era un arhitect care ar fi putut oricând să-și găsească 
o slujbă bine plătită în Anglia. În schimb, el prefera să străbată 
jungla în căutarea unor temple pierdute. 

— Am să-i scriu lui Mark ce ai spus, în următoarea scrisoare, 
promise ea. Dar aș dori să ai același umor și în următoarea 
reclamă. E atât de plictisitoare! 

— Ce crezi că pot găsi amuzant la o combină? Aș dori să 
scăpăm de acești clienţi plictisitori. 

— Nu se poate. E cel mai bun client pe care îl avem la ora 
actuală. 

Peter îi cercetă biroul cu privirea. 

— Nu găsesc fotografiile pe care le-am făcut săptămâna 
trecută. Una era foarte bună pentru campania aceasta. O 
fermă veche, un lan de grâu și o combină în prim-plan. 

— Poate sunt la Willie. 

— Mi-a spus că le-a văzut la tine pe birou, spuse el 
răscolind hârtiile. Aha, uite, spuse el arătându-i un plic. Vrei 
să le vezi? 

— Nu vrei s-o lăsăm pe altă dată? Am o întâlnire extrem de 
importantă în după-amiaza aceasta. 

— Afaceri sau plăcere? 

— Afaceri, bineînţeles. 

La ora trei, Alix își parcă Fiesta roșie în faţa casei impozante 
din Piaţa Berkcley. Intră în clădire și urcă scările din marmură 
acoperite cu mochetă roşie. Candelabre imense scăldau totul 
într-o lumină rece. 

Se apropie de receptie. 

— Domnul Duval mă așteaptă, spuse ea grav. 

Tânăra de la birou se ridică şi o rugă s-o urmeze. Traversară 
holul imens și recepţionera o introdu-se într-o încăpere 
spațioasă. Era mobilată în stilul casei: somptuos și rece. 
Canapele îmbrăcate în piele, covoare scumpe, măsuţe pe care 
se aflau fotografii cu diferite personalităţi, clienţi ai casei. 

În spatele unui birou imens stătea bărbatul cu care venise 
să se întâlnească. Alix se așeză pe scaunul ce-i fu oferit și 
începu să-l studieze. Era înalt, avea părul grizonant și ochii 
albastru deschis. 

— Mă bucur să te întâlnesc domnişoară Smith, spuse Henri 
Duval zâmbind. Am auzit numai cuvinte de laudă din partea 
prietenilor tăi din teatru. Sper că și tu ai auzit de mine. 

— Ca să ajungi un nume este un proces destul de lung, dar 
numele dumneavoastră este foarte cunoscut și nu cred că mai 
aveţi nevoie de ajutor. 

— Ştiu, dar nu de acest fel de ajutor am nevoie. 

Alix avu o expresie uimită. 

— Dă-mi voie să-ţi explic domnişoară Smith. O casă de 
modă are un anumit segment de piaţă. După acest criteriu își 
alege materialele, nasturii, accesoriile. Yuki, de exemplu, are 
starurile pop, totul e strălucitor la ea, Zandra, femeile de 
afaceri, de aceea hainele ei sunt sobre, iar casa Duval... se opri 

şi făcu un cerc în aer. Hainele mele sunt extrem de luxoase, 
am succes, femeile sunt mulțumite, dar... sunt croitorul 
femeilor bătrâne. Acum, însă, vreau mai mult. 

Alix înțelese motivul pentru care o chemase Henri Duval. 

— Dorești să atragi și clientelă tânără? 

— Punct ochit! Ochii lui albaștri o fixară... Aș dori să ofer și 
tinerelor femei la fel de multă încredere cât ofer bătrânelor 
doamne. Vreau să faci asta pentru mine. Te simţi în stare? 

— Nu văd nici un impediment. 

— Cum vrei să începi? 

— Cu tine. Când oamenii aud numele Duval, imediat te văd 
pe tine. Așadar e necesar să-ți schimbi puţin imaginea. Aș dori 
să te afişezi cu tinere actriţe, modele sau scriitoare. 

— Sună excelent, spuse Henri Duval entuziast, iar Alix își 
dădu seama că reputaţia lui de playboy nu era contrafăcută. 

— Pot să pregătesc contractul de colaborare? întrebă el. 

— Cu cea mai mare plăcere. 

— Bine. Vei lucra aici, nu? 

— Nu cred că voi putea. Am o firmă proprie, angajaţi și 
contracte în derulare. Cel mai bine lucrez în biroul meu. 

— Nici nu se pune problema. Vreau să te am la îndemână. 

— Atunci, angajaţi-vă propriul agent publicitar. Majoritatea 
caselor de modă au unul propriu. 

— Nu chiar toți, mulți fac la fel ca mine: angajează pe cineva 
când au nevoie. Acum am nevoie și aş dori să fii agentul de 
relaţii publice al Casei Duval, nu numai al creaţiilor mele. 

— Vă jucaţi cu vorbele, spuse Alix încet. N-aş vrea să fiti 
decepţionat. 

— Toată viața e o mare decepţie, replică acesta cu voce 
joasă. Și, cu cât ai mai mult succes, cu atâta îţi doreşti mai 
mult. 

Încet, se ridică de pe scaun și începu să se plimbe prin 
cameră, atrăgând privirile Alixei cum nimeni n-o făcuse până 
acum. Nu se mai mira de reputaţia lui de zdrobitor de inimi. 
Avea un farmec şi un magnetism extraordinar. 

— Nu-mi pot lăsa clienţii baltă, spuse Alix cu grijă. Mi-ar 
trebui cel puţin șase luni înainte de a fi liberă. 

— Nu pot aștepta șase luni... 

— Şi va fi teribil de scump... 

— Eşti cea mai bună, nu contează banii, spuse el. 

Alix se decise să încerce altceva. 

— Haideţi să facem un compromis, domnule Duval. Voi 
lucra aici în fiecare zi, însă nu toată ziua și nu veţi fi singurul 
meu client. 

El rămase tăcut un timp. 

— Foarte bine, domnişoară Smith. Vom face cum dorești. Îţi 
voi aranja un birou, la primul etaj, lângă salonul de 
prezentare. Vei avea intrare la mine oricând dorești. 

Alix jubila. 

— Când doriţi să încep? 

— Cât mai repede posibil. 

— Săptămâna viitoare e bine? 

— Excelent. 

În acest moment, ușa se deschise și un tânăr intră în 
încăpere ţinând în brațe mai multe jachete care scoaseră de 
pe buzele lui Henri o exclamaţie de furie. 

— Uită-te la astea! spuse tânărul cu o voce iritată. Ce culori 
oribile! Oh, îmi pare rău, murmură el când o zări pe Alix, nu 
ştiam că ai vizitatori. 

— Nu contează. Henri Duval se întoarse spre Alix. Acest 
tânăr este fiul meu, Paul, şi este asistentul meu. Paul, ţi-o 
prezint pe domnișoara Alix Smith. Îţi aduci aminte că am 
vorbit despre ea? 

— Da, răspunse acesta privind-o cu ochi critic. Ea îi întoarse 
privirea și-l cercetă la rândul ei. Era mai înalt decât tatăl lui, 
avea părul castaniu închis și ochii de un căprui-aurii. 

— Domnișoara Smith a fost de acord să fie agentul nostru 
publicitar. A înțeles ce dorim și ne va ajuta. 

— Eu n-am nevoie de ajutor, replică tânărul, furios. 

— Ba da, am stat liniștiți prea mult timp, mândrindu-ne cu 
clientela noastră. Clientelă care a ajuns acum în pragul senec- 
tutii. Trebuie să ne indreptăm spre tineri, să recuperăm 
timpul pierdut. 

— Un designer trebuie să le facă pe plac clienţilor. Cu noua 
colecție vom atrage și tinerii, vei vedea. Nu avem nevoie de 
vulgaritate și scandaluri de presă pentru a ne face publicitate. 
Nu avem nevoie de domnișoara Smith. 

Alix respiră adânc și se calmă. Tânărul o irita. 

— Nici nu se pune problema de vulgaritate şi scandaluri. 
Slujba mea este de a deschide ochii omenilor. 

— Vorbești ca și când ai vinde un săpun, replică Paul. 
Hainele noastre nu au nevoie de publicitate. Luă o jachetă și 
se apropie de ea. Uite! spuse el arătându.-i eticheta roșie cu 
sigla Casei Duval tipărită cu litere aurii. Uite, aceasta e 

publicitatea de care avem nevoie. Nu clipuri siropoase și 
poze deochiate. Toată lumea ştie că publicitatea e o minciună. 

— Taci, Paul! spuse Henri Duval apăsat. Te rog să ierti 
grosolănia fiului meu, adăugă el întorcându-se spre Alix. Dar 
ştii prea bine că artiștii nu se pricep la afaceri. Creează rochii 
pentru femei imaginare... 

— Cred că pe domnişoara Smith n-o interesează felul în 
care creez, spuse tânărul supărat. Nu vreau să mai aud nimic. 
Plec, mi se pare o prostie să mai rămân aici. 

— Iartă-mă, de data aceasta Henri Duval se adresase fiului 
lui. M-ai înțeles greșit. Am vrut să fac o glumă. Eşti foarte 
talentat, dar nu te pricepi la afaceri. Încerc să salvez acest 
nume pentru binele tău, Paul, nu pentru mine. Afacerea va fi 
a ta, după ce voi muri. 

— Nu-mi place să te aud vorbind despre moarte, spuse Paul 
încet. Dar nu-mi place ideea de a angaja un agent publicitar. 

— Trebuie să te obișnuiești cu ideea, spuse Henri iritat. 
Dacă nu-ţi convine, nu te amesteca. 

Obrajii tânărului se colorară ușor, însă vocea lui rămase calmă. 

— Voi face ceea ce dorești, tată. Nu mă voi implica în acest 
proiect. Luă hainele și ieși din încăpere. 

— E inutil să mai discut cu fiul meu. Când îi intră o idee în 
cap, e foarte greu să i-o mai scoţi. Și-a pus în cap să redecoreze 
casa, deoarece i se pare că seamănă cu un spital. 

Alix zâmbi; albul imaculat al holurilor, tăcerea şi lumina 
rece, îi aduceau aminte de o clinică psihiatrică. 

— Cred că sunteţi foarte ocupat, domnule Duval. Îmi 
permiteti să mă retrag? 

— Ai dreptate, dar nu vei pleca înainte de a vedea noua 
colecţie. Sper să cumperi câteva toalete. 

— Oh, nu mi le permit. Cumpăr numai haine de gata. 

O conduse afară din birou, de-alungul holului și intrară 
într-o încăpere imensă, alb-argintie, luminată de trei cande- 
labre din cristal. În mijloc se afla un podium, iar de jur-împre- 
jur scaune tapițate cu catifea grena. Cei doi luară loc și 
spectacolul începu. 

Timp de trei sferturi de oră, mai multe modele defilară 
prin faţa lor, îmbrăcate în niște rochii splendide. Rochii care 
făcuseră faimos numele Duval: brocaturi somptuoase, catifele, 
mătăsuri și broderii sofisticate. Fără nici un dubiu, sunt extra- 
ordinare, se gândi Alix, dar o tânără n-ar putea purta așa ceva. 
Au un aer de sfârşit de secol. 

Ultimele trei rochii o uimiră însă. Erau simple, feminine, 
diafane, în culori vesele. 

— Acestea sunt creaţiile fiului meu, declară Henri Duval şi 
Alix respiră uşurată: va avea cu ce atrage tinerele. 

Întoarsă la biroul ei, se gândi mult timp la după-amiaza 
care abia trecuse. Conflictul dintre generaţii, cei doi bărbaţi cu 
temperamente total diferite: unul bătrân și manierat, celălalt 
tânăr şi încăpățânat. Își aminti de furia lui Henri Duval 
împotriva fiului care nu dorea sub nici o formă publicitatea. 
Poate că era sătul de toate scandalurile în care fusese implicat 
tatăl lui. 

— Voi accepta această slujbă, spuse Alix cu voce tare. Sper 
că nu va fi mai dificilă decât celelalte afaceri ale mele. 


Capitolul 2 


În următoarele zile, imaginea lui Henri Duval nu părăsi 
mintea Alixei. Cum era cel mai bine de abordat campania 
publicitară? Nu-i era greu să discute cu mai mulți reporteri ca 
să-i menţioneze numele în reviste, dar era exact tipul de 
publicitate pe care Paul Duval o ura. 

Nu putea aștepta până la lansarea noii colecții care va avea 
loc în august. Avea nevoie de niște persoane importante care 
să cumpere repede haine cu care să apară la evenimente 
mondene. Prima care-i veni în minte a fost Dina Lloyd. 

Cu un zâmbet fericit, Alix ridică receptorul și formă 
numărul prietenei ei. 

— Scumpo! vocea Dinei era fericită. Vreau să vii la repetiţia 
generală? Am un rol extraordinar. 

— Cine îţi face hainele? 

— Încă nu m-am decis. Christies produc hainele pentru 
restul trupei, însă eu îmi pot alege propriul meu designer. 

— Ce spui despre Duval? sugeră Alix. 

Un hohot de râs îi răsună în ureche. 

— Vorbeşti serios? Casa Duval face haine pentru babe 
decrepite care stau tot timpul prin cazinouri. 

— Dacă ai vedea ultima colecţie, ţi-ai schimba părerea. 

— Niciodată. Ce te face să crezi asta? 

— Mi-au propus să lucrez pentru ei, spuse Alix. Am văzut 
câteva rochii care parcă sunt făcute pentru tine. 

— Îmi vine greu să te cred, dar pentru tine voi face orice. 
Voi merge să văd hainele. 

— Eşti un înger, spuse Alix recunoscătoare. Ne întâlnim 
luni la douăsprezece. Va fi prima mea zi de lucru la ei. 

Luni, la ora nouă, Alix se instală într-un birou micut de la 
primul etaj al Casei Duval. Prima persoană pe care o întâlni a 
fost Paul, care-i spuse că tatăl lui era plecat la New York 
pentru nunta unul client important. 

— E a cincea nuntă în zece ani, adăugă el. Tata spune că e 
vacanţa lui din doi în doi ani. 

— Voi i-aţi făcut și trusoul, nu-i așa? 

— Bineînţeles. Pe faţa lui nu se zărea nici un zâmbet. 

— Ai putea să mă prezinti celor mai importante persoane 
din firmă? întrebă Alix. Aș dori să văd şi magazinul. 

— Nu avem magazin. Tata e de modă veche, vânzările se fac 
numai în cadrul prezentărilor. Doamnele vin, manechinele 
defilează, se alege toaleta și se trece în cont. 

— Dar tu n-ai dori să aveţi un magazin? întrebă ea cu 
grijă. 

— Bineînţeles. Este un fel de a-ţi face publicitate și de a-ţi 
împrospăta imaginea. Porni spre ușă. Și acum, dacă vii cu 
mine, îţi voi arăta imprejurimile. 

Alix porni după el. 

Paul Duval o prezentă doamnei Lelong, una din șefele de 
personal care apoi o conduse prin toată clădirea. La primul 
etaj, prin birourile impozante și prin sălile de prezentare a 
hainelor, și la etajul superior unde se croiau și se coseau aces- 
tea. Diferenţa era extraordinară între cele două etaje; jos, 
camere mari, cu ferestre imense, iar sus, camere mici cu 
lumină artificială, jos liniște, sus toată lumea se agita, măsura, 
tăia, cosea: un adevărat haos. 

— Ce contrast între cele două etaje! exlamă Alix când îl 
reîntâlni pe Paul. 

El zâmbi amar. 

— Acum știi ce se întâmplă în spatele scenei, spuse el. Sper 
că asta nu ţi-a lăsat un gust amar. 

— Nu prea, dar sunt totuși uimită de ceea ce am văzut, toţi 
oamenii aceia care lucrează într-un spaţiu atât de mic. 

— Toate casele mari de modă sunt la fel. Câţiva oameni 
desenează modelele pentru colecţii și o întreagă armată le 
confecţionează. 

— Am rugat-o pe Dina Lloyd să vină să vadă colecţia. 

Ochii lor se întâlniră pentru o clipă. 

— Numele mi-e cunoscut, dar nu știu de unde, spuse el. 

— Dina e actriţă, îi explică Alix. Aș dori s-o cunoşti. Sper să 
te roage să-i creezi garderoba pentru noua ei piesă. Ar fi o 
reclamă excelentă pentru Casa Duval. 

— Nu mai spune, zise Paul ironic. Nu doresc să devin 
asistentul unei actrițe. Voi aranja cu doamna Lelong să 
aibă grijă de ea; apoi îi întoarse spatele și se îndreptă spre 
biroul lui. 

La ora douăsprezece  fix,Dina intră pe ușa Casei Duval. 
Micuţă și graţioasă, cu o faţă de înger, cu ochi mari albaștri și 
păr roşu auriu, Dina era îmbrăcată într-un costum argintiu 
care-i venea perfect. 

— Era cât pe ce să nu vin, spuse actriţa în timp ce mergeau 
spre sala de prezentare. Știu că e pierdere de timp. 

Intrară în salon și Alix o prezentă doamnei Lelong. Curând, 
apărură şi primele modele. 

Dina zâmbi. 

— E mai rău decât îmi închipuiam, îi șopti ea lui Alix. 

Alix se ridică, se duse spre doamna Lelong și-o rugă să 
prezinte ceva mai simplu. 

Prima era o rochie în combinaţie de argintiu și albastru 
electric. 

Dina tresări. 

— Ei, asta e cu totul altceva. Cum îi spune? 

— „Fum argintiu“ și mi se pare splendidă, nu-i așa? 

— Da. Spune-le că o cumpăr. Dacă mai există ceva la fel, 
doresc să le văd. 

Doamna Lelong notă ceva pe un carneţel și dispăru în 
culise, iar câteva momente mai târziu apărură două mane- 
chine îmbrăcate la fel de încântător. Dina își mai alese două 
rochii de seară, iar pentru piesă o rochie verde din mătase şi 
una galbenă din șifon. 

— Sunt splendide, exclamă Dina. Îmi retrag cele spuse la 
adresa lui Henri Duval. 

— De fapt, rochiile acestea nu sunt create de domnul Henri 
Duval, interveni doamna Lelong înainte ca Alix să poată să 
spună ceva. Acestea sunt creaţiile fiului dânsului, domnul 
Paul. 

Inima Alixei încetă să mai bată. Așadar, presupunerea ei era 
corectă. Acum nu o mai mira războiul dintre tată și fiu. Oare 
Henri se simţea ameninţat de talentul fiului său? 

— Nu mă interesează cine l-a creat, spuse Dina entuzias- 
mată. Acest om este genial, pot să-l întâlnesc? 

— Lucrează, explică Alix. Nu cred că... ezită o clipă, apoi se 
decise. Îi voi spune că dorești să-l cunoști. 

leşi repede din salon. Nu știa pre bine unde era biroul lui 
Paul așa că bătu şi deschise mai multe uşi înainte s-o 
găsească pe cea bună. Biroul lui era diferit de întreaga 
clădire. Pereţii erau vopsiți într-o culoare caldă și nu era 
mobilat decât cu câteva piese de mobilier. În schimb, peste 
tot erau manechine din lemn pe care atârnau materiale sau 
rochii neterminate. Paul Duval stătea la fereastră și privea o 
orhidee care trona pe pervaz. Degetele lui mângâiau cu tan- 
dreţe petalele fine. Era îmbrăcat într-o cămașă de mătase 
mulată pe corpul lui zvelt. 

Arată ca un balerin, se gândi Alix simțind cum inima începe 
să-i bată mai repede. 

Paul se întoarse şi o privi rece. 

— Ce cauţi aici, domnişoară Smith? Dacă vrei să-mi spui 
ceva, poți folosi interfonul, spuse el cu o voce plictisită. 

— Am venit să te rog ceva. 

— Vrei să-mi ceri o favoare? întrebă el ironic în timp ce-și 
îmbrăca haina. 

— Dina Lloyd doreşte să te cunoască. 

— Nu este o dorinţă reciprocă. 

— Dar este nebună după hainele tale. A cumpărat mai 
multe modele. N-o poţi refuza. 

— Ba da, şi chiar am s-o fac. 

— Eşti cel mai stupid om pe care l-am întâlnit, spuse Alix. 
Pentru cine lucrezi hainele? Pentru fantome? Dacă vrei ca 
femeile să-ţi cumpere hainele, trebuie să te întâlnești cu ele! 

— De ce? 

— Ca să le arăţi că exiști. 

— Există hainele. Ele sunt singurul lucru care contează. 

— Ba nu. Lucrurile pe care le creezi fac parte din tine, și 
femeile care îţi cumpără creaţiile vor să știe cum arăţi... 

— Urăsc publicitatea; tonul lui era rece şi obrajii i se 
înroșiseră. Oricum, ai fost angajată de tatăl meu și nu-ţi pot 
refuza cererea. O să merg s-o cunosc pe domnișoara Lloyd, 
spuse el păşind repede spre ușă ceea ce-o făcu pe Alix să fugă 
după el. 

Intră ca o furtună în salon și se opri în fața Dinei care 
proba o rochie pe care o comandase, iar Paul recunoscând 
una dintre creaţiile lui păru că se luminează la față. 

— Deci tu eşti Paul Duval, spuse simplu Dina. Vreau să te 
felicit pentru hainele acestea extraordinare. Nu seamănă cu 
nimic din tot ce am văzut la Londra. 

— Eşti foarte amabilă, răspunse Paul și privirea i se opri o 
clipă de sânii ei care se zăreau prin decolteul îndrăzneţ. Nu 
am prea multe cliente care să aibă corpul tău, ti-ar sta foarte 
bine și cu un sac. 

— Ce drăguţ din partea ta să spui asta. Spune-mi, domnule 
Duval, ai creat vreodată costume de scenă? 

— Nu. 

— Nu crezi că e timpul s-o faci? Aș dori să-mi desenezi 
costumele pentru următoarea piesă. 

— Trebuie să-mi consult agenda. Nu am prea mult timp... 

— Nici eu, dar îţi pot da acum primele amănunte. 

Curând, erau adânciţi în discuţie și nici n-o mai băgară în 
seamă pe Alix. 

În următoarele zece zile, Paul și toată firma lucrară aproape 
non-stop hainele Dinei. 

Într-o dimineaţă, intră la el în birou și-l găsi împreună cu 
un manechin: se părea că lucra mai bine pe un corp uman 
decât pe un manechin din lemn. 

— Vrei să-mi vorbeşti? întrebă el rece. 

— Am nevoie de o aprobare pentru un interviu. 

— Cu ştiri reale sau inventate? întrebă el sarcastic, apoi 
adăugă repede, înainte ca ea să-i poată răspunde: Nu ai nevoie 
de aprobarea mea, domnișoară Smith. Tatăl meu te-a angajat, 
răspunzi doar în faţa lui. 

— Ai absolută dreptate, domnule Duval, aprobă ea calmă. 
Scuză-mă că te-am deranjat când erai atât de ocupat. 

„Știri inventate“, se gândi ea în timp ce se întorcea în biroul 
ei. „O să mi-o plătești, Paul Duval!“ 

— Desenează hainele de scenă pentru Dina Lloyd? întrebă 
reporterul. Nu este ceva neobişnuit pentru Casa Duval? 

— Domnul Paul este altfel, răspunse Alix zâmbind. Tânăr, 
atrăgător, genial. 

— Atunci de ce nu s-au auzit mai multe despre el? 

— Îi place să se ascundă în spatele hainelor sale, deoarece 
are o inimă foarte sensibilă. 

— Pot scrie asta? 

— De ce nu? 

Şi reporterul a scris-o, iar acum Alix stătea și aştepta reper- 
cusiunile pentru „inima sensibilă“. Cât de mult se înfuriase 
oare când citise această descriere? se întrebă ea. 

Când o chemă în biroul lui, nu i se citea nimic pe faţă. 

— lartă-mă că ţi-am vorbit ironic ieri, spuse Paul, și eu te voi 
ierta pentru cele declarate presei, dar să nu se mai întâmple, 
spuse el zâmbind. 

Faţa i se lumină și Alix îşi aminti de un cactus înflorit, dar 
această stare nu dură mult. 

În următoarele zile, Dina veni în fiecare după-amiaza să-și 
probeze noile haine și să discute cu Paul. 

Pe Alix însă, nu o invitau la aceste întâlniri. Începu să 
petreacă tot mai mult timp la firma ei, deoarece se părea că 
Henri Duval își prelungea concediul și ea nu avea nici un rost 
la firmă. 

Se gândea tot mai serios să-și dea demisia, dar tot ce o mai 
reținea era Dina. „Voi pleca după premieră”, se gândi Alix. 

Marţi, când intră în clădire, ştiu că maestrul s-a întors. 
Toată clădirea era cufundată în liniște și toți vorbeau în 
şoaptă. 

Când ajunse în biroul ei, telefonul sună. Era Henri Duval, 
care dorea să o vadă. 

— Eşti drăguță să-mi spui ce s-a întâmplat în absenţa mea? 
întrebă el fără nici o introducere. Fiul meu e prea ocupat ca să 
discute cu mine, dar am văzut că în atelier se fac haine de 
teatru! 

— Aceste haine sunt pentru noua piesă a Dinei Lloyd, 
răspunse Alix. 

— Da. Înţeleg. Și tot personalul e ocupat cu asta, în timp 
ce majoritatea clientelor mele importante sunt lăsate să 
aștepte. 

— Premiera e sâmbătă, de aceea ne grăbim. 

— Sâmbătă? Nu mă mir că toată lumea se ocupă de asta. 
Când va veni domnișoara Lloyd să vadă întreaga noastră 
colecţie? 

Alix își tinu respiraţia. Înţelesese de ce era Henri Duval așa 
furios: toate hainele pe care le alesese Dina erau create de 
Paul. Oftă şi se gândi o clipă neștiind ce să răspundă, apoi se 
hotărî: 

— Domnişoara Lloyd a vizionat întreaga colecție, domnule 
Duval. Fa şi-a ales acele toalete care crede că o avantajează și 
care sunt potrivite pentru piesă. Și... și fiul dumneavoastră a 
creat restul. 

— Înţeleg, spuse Henri cu o expresie sumbră. Îmi pare rău 
că n-am fost aici când domnișoara Lloyd ne-a vizitat. 

— Am aranjat asta fără să ştiu de călătoria dumneavoastră în 
America. Dar totul se poate rezolva. Am invitaţii la premieră și 
sper că dumneavoastră și domnul Paul veţi veni cu mine. 

—Bineînţeles că vom veni. Casa Duval nu a mai creat haine 
pentru o piesă de teatru de patruzeci de ani, spuse el 
zâmbind. 

Umorul îi revenise și se întreţinu o vreme cu Alix, 
aprobindu-i ideea de a crea costume pentru piesă. 

În următoarele zile Henri Duval superviză confecţionarea 
hainelor Dinei și atunci Alix își dădu seama că tatăl era gelos 
pe fiu. Lui Henri îi era teamă să nu-și piardă renumele. Îşi 
iubea fiul, dar era gelos pe talentul lui. 

Alix se gândea la asta în timp ce se pregătea să se îmbrace 
pentru premieră, sperând din tot sufletul ca reclama ei să nu 
aducă o ruptură între cei doi. Amândoi foarte talentaţi, dar 
trăind în lumi diferite, având conceptii diferite despre modă. 
Unul învechit, unul modern. Alix se îndreptă spre garderob, 
întrebându-se cu ce să se îmbrace. Henri Duval îi spusese să 
aleagă una din colecție, dar Alix știa că nu va putea să-și aleagă 
una creată de el, așa că declină oferta, explicându-i cu tact că 
nu dorește să fie în centrul atenţiei și că preferă să poarte ceva 
simplu. 

— Dacă lucrezi la Ford nu conduci un Citroen, replică el. 

— Sunt de acord. Dar probabil aș conduce un scuter. 

— Da, dar ar fi un scuter marca Ford. Refuzi deoarece nu 
vrei să alegi între mine și fiul meu. 

— Şi asta e o vină? întrebă Alix, acceptând că tactul ei nu 
avusese nici un rezultat. 

— Un bărbat nu dă niciodată vina pe o femeie, spuse el 
zâmbind. Mai bine ia vina asupra lui. Dacă aș fi fost deștept, aş 
fi făcut o rochie pe măsura ta, ţi-aș fi dăruit-o și n-ai mai fi 
putut refuza. 

Alix începu să râdă. 

— Dar sunteți deştept, domnule Duval. 

N-am fost de data aceasta, spuse el vesel. Însă data 
viitoare n-am să mai pierd ocazia. 


Auzi un claxon și privi pe fereastră; în faţa casei, 
recunoscu Rollsul lui Henri Duval. Ridică şalul din satin și 
aruncă o ultimă privire în oglindă. Rochia din mătase grena 
îi scotea în evidenţă albastrul închis al ochilor și pletele 
negre. Singurul ornament al rochiei era o broșă veche în stil 
baroc. La fel ca cerceii și brăţara. Bijuteriile în stil baroc erau 
pasiunea ei. 

Claxonul se auzi din nou și se grăbi să iasă. 

Şoferul îi deschise portiera și ea se urcă alături de Henri 
Duval, în faţa lui Paul. 

— Arăţi încântător, spuse Henri. Îţi stă bine în culori 
închise, cele pastelate nu te-ar prinde. 

— Aș fi vrut să mă prindă, răspunse ea zâmbind. Fetele 
cărora le stă bine în culori pastel își găsesc deseori un prinţ, 
celelalte vor munci toată viaţa. 

— Dar tu eşti fericită când muncești, dragă Alix. 

Se apropie uşor și ea zâmbi când mirosul parfumului lui o 
învălui făcând-o să se simtă ciudat. Se retrase stânjenită și-l 
privi în lumina slabă a limuzinei Arăta foarte tânăr și nu i-ar fi 
dat şaizeci de ani. 

Restul călătoriei se desfășură în liniște până când ajunseră 
în fața teatrului unde îi întâmpină un baraj de fotografi și 
reporteri. Alix zări figura iritată a lui Paul, în schimb tatăl lui 
zâmbi degajat când mulțimea blițurilor explodă la coborârea 
din Rolls. 

Se părea că majoritatea figurilor vieţii mondene din Londra 
erau prezente la premieră și Alix recunoscu o mulțime de 
vedete. Ar fi vrut ca în această seară să se relaxeze, dar cu 
atâtea celebrităţi și reporteri, va avea mult de lucru. Trecu de 
la un grup la altul și nu uită să menţioneze că hainele Dinei 
erau lucrate de Casa Duval. 

Gongul îi chemă în sală și Alix se grăbi să-și ocupe locul. Îi 
aruncă o privire lui Paul Duval. Arăta ca de obicei: calm, rece, 
și ea se gândi că faţa lui palidă ar trebui să-l îngrijoreze. Oare 
nu era bolnav ? 

Luminile se stinseră și ea se concentră asupra scenei. După 
primele zece minute, Alix știu că va fi un succes. Dina era 
adorabilă și costumele erau extraordinare. În pauza dintre 
acte, toate femeile se întrebau cine era designerul. Numele 
Duval era pe toate buzele, iar Henri începu să fie asaltat de 
complimente și Alix rămase mirată când el spuse că toate 
meritele sunt ale fiului său. Fiul nu se zărea însă nicăieri. Se 
pare că se ascunsese, nedorind să fie în centrul atenţiei. 

La finalul piesei, Alix îi conduse pe cei doi bărbaţi în 
cabina Dinei. Aceasta era înconjurată de o mulţime de 
admiratori, dar când îi zări pe cei trei îi impinse la o parte cu 
un gest teatral. 

— Aţi venit să mă vedeţi pe mine ca actriţă sau ca manechin 
al costumelor dumneavoastră? întrebă ea adresându-se lui 
Paul Duval. 

— Doar ca femeie, replică el. Sunteţi magnifică. 

— Vai, ce drăguţ! Dina bătu entuziastă din palme. Arăta 
extrem de atrăgătoare. Azi dimineață aveam niște emoţii 
groaznice. Acum simt că aş putea să-l atac și pe 
Sheakespeare! 

— De ce nu mă atacați pe mine prima dată? se auzi o voce 
și Dina întâlni privirea lui Henri Duval. În lumina străluci- 
toare, figura lui se distingea prin eleganţă. 

— Dumneavoastră sunteţi tatăl lui Paul. Ce părere aveti 
despre costumele pe care fiul dumneavoastră le-a creat pentru 
mine? 

— Sunt magnifice, la fel ca cea care le poartă. 

Dina râse și Alix, care se speriase când prietena ei pusese 
această întrebare indiscretă, răsuflă ușurată. Dina îi invită pe 
toţi în cabina ei. 

— Paul a moștenit talentul de la dumneavoastră, domnule 
Duval, dar mai are de învăţat în privința bunelor maniere. 

— Nu s-a descurcat prea rău înainte. 

— Pe el îl cunosc de o săptămână, spuse Dina, pe 
dumneavoastă v-am cunoscut în această seară și m-aţi 
impresionat mai mult decât a făcut-o el în tot acest timp. 

— Fiul meu s-a născut sub cerul înnorat al Angliei, replică 
Henri, și are rezerva unui englez. Eu m-am născut într-o ţară 
cu soare și mare, unde femeile sunt complimentate în 
fiecare zi. 

Dina îl ascultă fascinată pe Henri care continuă să 
vorbească despre Franţa, modă și alte nimicuri ce păreau s-o 
încânte pe tânăra actriţă. Alix îi privea curioasă; nu știa care 
dintre ei joacă teatru în acel moment: Henri, care se întrecea 
în galanterii sau Dina ce făcea pe mironosița. 

Îi aruncă o privire lui Paul. Acesta părea absorbit într-o 
discuţie cu producătorul. Nu-l putea citi pe Paul, aşa cum îl 
citea pe tatăl acestuia. Henri era ca o carte deschisă, toate 
sentimentele i se citeau pe faţă... 

În timpul cinei, la care acceptă şi Dina să-i însoțească, tatăl 
își concentră atenţia numai asupra tinerei actrițe, amuzând-o 
cu istorioare din trecutul lui. 

— De acum voi trăi în prezent, spuse el, zâmbind 
fermecător. Voi crea noua colecţie cu tine în gând. 

Alix îi făcu un semn cu piciorul prietenei ei. Ce avea în 
minte Dina? Se ridică și-și luă poșeta. 

— Mă duc să-mi pudrez nasul. Vii și tu, Dina? 

Tinerele se scuzară și plecară spre toaletă. 

— Ce crezi că trebuie să fac cu bătrânul? întrebă actriţa cu 
un aer nevinovat. 

— Vrei să-ţi dau eu sfaturi? Henri se gudură pe lângă tine ca 
un căţeluş și tu îi dai nas. 

— Crezi că își închipuie că o tânără de vârsta mea s-ar putea 
îndrăgosti de el? 

— De ce nu? întrebă Alix ușor iritată. 

— Vino-ţi în fire! E de aceeași vârstă cu tatăl meu. Arată bine 
pentru anii lui, dar niciodată nu mi-a trecut prin minte să am 
o relaţie cu un bătrân. 

— Atunci, de ce te porți așa? 

— Sunt diplomată, draga mea. Sunt sigură că Henri a fost 
gelos când a auzit că am ales numai hainele create de fiul său. 
În această seară, vreau să-i readuc buna dispoziţie şi să fac 
pace între tată și fiu. Dina o privi în ochi și zâmbi. Pentru cine 
ești îngrijorată? Pentru tată sau pentru fiu? 

— Pentru amândoi, răspunse Alix încet, dar se gândea 
numai la unul: Paul. 

— Pentru fiu să nu-ti faci griji. Eu şi Paul ne înțelegem foarte 
bine și știe de ce îi acord toată atenţia tatălui lui. 

— Atâta timp cât tatăl nu-și dă seama. 

— Nu fi îngrijorată, spuse Dina deschizând ușa spre sala 
restaurantului, sunt actriţă, şi încă una foarte bună. 

Ambii bărbaţi se ridicară când cele două femei se 
apropiară. Henri trase repede scaunul Dinei. 

— Haide să dansăm, spuse Alix privindu-l pe Paul. 

— Să dansăm? EI se uită iritat spre scena plină de perechi. 
Nu prea dansez, dar îmi voi da toată silinţa să nu te fac de 
râs. 

O luă de braţ şi intrară pe ringul de dans. 

— Îmi cer scuze, spuse el moale. Vreau să spun că ai făcut 
o treabă excelentă pentru Casa Duval. 

— Tu ai cele mai multe merite. Hainele Dinei sunt 
extraordinare. 

— La fel și articolele din presă, adăugă el zâmbind. Se pare 
că suntem admirati de întreaga societate. 

— E mai bine decât admiraţia de sine. 

Paul începu să râdă. 

— Poate am multe defecte, dar narcisist nu sunt. 

Muzica își încetini ritmul. El o apropie mai mult și-i atinse 
spatele gol cu mâna. Alix simţi cum o străbate un fior. Îi 
cercetă trăsăturile fine, dar în același timp virile ale feţei. Gura 
senzuală și ochii aurii. În acel moment,își dori ca Henri şi Dina 
să fie la sute de kilometri depărtare de ei... 

— Vrei să ne întoarcem? 

Întrebarea lui Paul o smulse din visare. Întorși la masă, nu 
mai găsiră pe nimeni. 

— Domnul Duval m-a rugat să vă transmit că a plecat cu 
domnișoara Lloyd la discotecă, le spuse șeful de sală venind 
lângă ei. A încercat să vă atragă atenţia, dar eraţi absorbiți de 
dans. 

— Mă simt vinovată, spuse Alix. Dacă n-ai fi acceptat să 
dansezi cu mine... 


Alix ar fi dorit să mai stea, dar îşi ridică automat șalul şi se 
pregăti de plecare. 

Henri luase mașina și la sugestia lui Paul începură să 
meargă pe jos. 

— Dacă nu mă înșel, în seara asta ai devenit cel mai faimos 
designer de scenă. 

— Este exact ce nu-mi doream. Teatrul nu este ceva real, pe 
mine mă atrage viața. Nu e stilul meu, mai degrabă al tatălui meu. 

— Dar ai creat rochiile Dinei. Alix ezită, apoi continuă: 
Stilul tău este total diferit de cel al lui Henri, de ce nu-ţi creezi 
o colecție personală. 

— Financiar, nu e indicat să avem două. 

— Dar e bine să faci una care se vinde! Femeile care 
doresc hainele tale sunt diferite de cele cărora le plac 
hainele tatălui tău. 

— Atunci, primele să nu vină la Casa Duval. 

— Dar tu faci parte din ea, protestă Alix energic. 

Paul se opri și o privi uimit. 

— Eu sunt fiul lui Henri Duval și lucrez pentru el. Tot ce 
știu, el m-a învăţat. Mi-a dat o șansă lăsându-mă să lucrez 
pentru el. 

— Eşti un designer extraordinar de talentat. Ai putea să 
lucrezi pe cont propriu. 

— Nu sunt suficient de bun pentru a-mi deschide propria 
afacere. 

Alix era sigură că spusese toate aceasta din loialitate. Cât de 
dificil era! Acum era gentil și deschis, apoi se închidea în sine 
şi nu mai puteai scoate nimic de la el. 

— Cred că am mers destul, spuse Paul făcând semn unui 
taxi. 

Se urcară într-o maşină și călătoriră o vreme în tăcere. 

— Te rog să nu fii supărat pe mine, domnule Duval, șopti 
ea. Nu încerc să-mi vâr nasul unde nu-mi fierbe oala. Sincer, 
cred că hainele tale sunt cu totul diferite de cele ale tatălui 
tău; sunt perfecte pentru femeile active, de succes... 

— Sigur? Vorbeşti serios? 

— Bineînțeles. Asta e şi părerea Dinei, e încântată de 
hainele tale. Dacă nu le vedea, nu cumpăra nimic de la Casa 
Duval. 

Se lăsă din nou tăcerea. 

— Ar fi bine ca tata să nu afle ce crezi, spuse el încet. 

— N-am vrut să-l jignesc... 

— Dar ai spus-o. 

— Da. 

— Pot să știu de ce? 

Nu era sigură de ce o făcuse. O știa în adâncul sufletului, 
dar nu voia să recunoască. 

— Nu mai contează. Ai spus-o și cel mai bine ar fi să uităm, 
spuse el rece. 

— Şi niciodată nu vei porni propria ta afacere? 

— Nu doresc să mai discutăm despre acest subiect. 

Înainte de a-i replica, taxiul se opri în faţa casei ei și Paul o 
conduse până în faţa ușii. 

— Mulţumesc din nou pentru ceea ce ai făcut, spuse el. Îmi 
pare rău dacă am fost nepoliticos uneori. 

— Ai fost pur și simplu onest, domnule Duval. Mulţumesc 
pentru că m-ai condus acasă. 

Fl îi ridică mâna și-o atinse ușor cu buzele. 

— Cred că acum ne putem spune pe nume, nu, Alix? 

Ea zâmbi uşor. 

— Noapte bună, Paul! 


Capitolul 3 


Somnul Alixei fu tulburat de vise în care Dina apărea când 
în compania lui Henri Duval, când a fiului acestuia. Când se 
trezi, încercă să-și scoată din minte aceste imagini 
tulburătoare. Se spălă și se îmbrăcă, ignorând telefonul care 
suna în biroul ei din partea cealaltă a apartamentului. Intră în 
bucătăria minusculă și-și pregăti micul dejun. Cineva răspunse 
la telefon și Alix realiză că-i venise secretara, dar nu se grăbi. 
Bău o ceașcă de cafea, își aranjă părul, se machie și abia după 
aceea deschise ușa dinspre birou. 

Domnișoara Willkinson o privi din spatele mașinii de scris. 

— Au fost opt apeluri de la diferite reviste și ziare. Cele mai 
multe doreau un interviu cu Dina Lloyd, iar celelalte se 
interesau de Paul Duval. 

Alix zâmbi. 

— Nu cred că el va acorda vreun interviu. 

— Nu poate fi atât de încăpățânat. 

— Nu poate? întrebă Alix ironic. Vino în biroul meu, 
vreau să-ți dictez câteva scrisori înainte de a pleca la Casa 
Duval. 

Nu terminase de dictat când ușa se deschise și Dina intră 
ca o furtună. Era îmbrăcată într-o rochie galben solar ce-o 
făcea pur și simplu să strălucească. 

— Iartă-mă că dau buzna, trebuie să ajung la o şedinţă foto, 
dar nu înainte de a-ţi explica ce s-a întâmplat aseară. Henri a 
insistat să plecăm. Am încercat să vă atrag atenţia, dar păreaţi 
absorbiți într-o discuţie. 

— Nu contează ce am simţit eu, spuse Alix iritată. Paul a 
fost cel rănit. 

— Era rândul lui, iubito. Henri a fost primul rănit, de aceea 
am încercat să fiu drăguță cu el. 

— Mi-ai mai spus-o și seara recută, îi reaminti Alix. Dar să 
nu uiţi că Henri Duval este un Casanova, care colecționează 
femei. 

— Aseară păreai îngrijorată pentru el, acum văd că ţi-ai 
schimbat părerea. 

— Să spunem că îmi fac griji și pentru tine și pentru el. 

— Nu ai nici un motiv. E un bătrân dulce, care nu e 
plictisitor ca majoritatea bărbaţilor ce-mi fac curte. Azi noapte 
mi-a promis că va desena câteva rochii pentru mine. Sunt 
curioasă să văd ce poate schimba, deoarece hainele lui sunt 
pentru babe. 

— În curând, vei spune că ieşi cu el pentru că eşti muza lui! 

Dina începu să râdă: 

— Ce idee fabuloasă! Pot să te citez într-un interviu? 

— Nu, răspunse Alix ferm. În nici un caz. 

— Dar ce ai spus e adevărat, replică actriţa pe un ton serios. 
Dacă un pictor se inspiră după un model, de ce nu ar putea și 
un creator de modă? Hainele lui Paul erau superbe, dar cele 
care mi le-a creat pentru piesă sunt de o sută de ori mai 
frumoase. De ce n-ar putea face și Henri asta. 

— Ae putea face, ai dreptate, însă nu vreau să-l întorci pe 
tată împotriva fiului. Nu e corect. 

— Crezi că Paul a fost gelos noaptea trecută? Un mic zâmbet 
apăru în colțul gurii Dinei. E atât de rezervat, niciodată nu știi 
ce gândeşte. Aș da orice să pot afla. Văzând expresia stupefiată 
de pe faţa lui Alix, adăugă: Vai, dragă, nu fi stupidă! O femeie 
poate fi interesată de doi bărbaţi în același timp, mai ales dacă 
sunt fascinanţi, ca cei doi Duval. Am impresia că ești 
invidioasă! 

— Sunt invidioasă pentru bunul tău renume, replică Alix pe 
un ton destul de ridicat. Mă plătești să ţi-l protejez. 

— Numele meu, nu persoana mea, spuse Dina ieșind fără 
să-și ia rămas bun. 

Când ajunse la casa de modă, Alix fu chemată imediat în 
biroul lui Henri Duval. Arăta atât de viril în comparaţie cu fiul 
său, care semăna mai degrabă cu un faun din legendele 
grecești. 

— Alix, te-am chemat să te felicit pentru excelenta idee de 
a-i crea Dinei Lloyd toaletele pentru piesă. Paul a fost deja 
contactat de Bertie Sheridan, care l-a rugat să-i creeze 
costumele pentru noul lui muzical. 

— Nu-l văd pe Paul creând haine pentru un muzical, spuse 
Alix zâmbitoare. 

— O vom face împreună. Paul le va desena cât mai simplu 
şi eu le voi împodobi, spuse el începând se râdă. 

— Am văzut-o pe Dina azi-dimineaţă, spuse Alix. 

— Şi eu. Mi-ai spus că trebuie să-mi schimb clientela, să-mi 
găsesc unele mai tinere, ei bine, Dina va fi una dintre ele. Am 
intenţia să fiu designerul ei personal. Va fi un pas înainte 
pentru afaceri. 

Ochii lui Henri, care aveau aproape aceeași culoare 
albastră ca ai Dinei, o priveau călduros. 

Uşa se deschise și ea se întoarse şi-l văzu pe Paul. El ezită o 
clipă, apoi îşi aduse aminte că acum erau prieteni, așa că veni 
spre ea și-i zâmbi cordial. 

— Dina are niște cronici excelente și câteva ne menţionează 
și pe noi. 

Alix zâmbi mulțumită. 

— Tatăl tău tocmai mi-a spus de oferta lui Bertie Sheridan. 
Mă bucur că ai decis să accepti. 

— Nu vreau să intru în lumea teatrului sau a filmului. Nu 
vreau să fiu designerul elitei, doresc să creez pentru toate 
femeile. 

— Dar elita e cea care dă tonul în modă, după care se 
îmbracă toate femeile, îl întrerupse Henri. Dacă vrei să creezi 
pentru mase, atunci creează uniforme și te vei plafona. Doar 
când încerci să faci unicate poţi atinge perfecțiunea. Haide, să 
nu mai vorbim despre haine, tocmai voiam s-o invit pe Alix la 
petrecere. Avem o casă superbă la ţară și în fiecare an dăm o 

petrecere pentru prieteni. De obicei e la sfârșitul verii, dar 
anul acesta e bine să fie mai devreme, având în vedere 
succesul pe care tocmai l-am repurtat. 

— O idee excelentă, spuse Alix. Aș dori lista de oaspeţi, 
pentru a o transmite presei. 

— Splendid! Va avea loc peste două săptămâni. Atunci va fi 
şi Dina liberă. Vineri seara va avea loc o cină intimă, iar 
sâmbătă petrecerea. Eşti invitată pentru tot weekendul. 

Alix nu era sigură că va putea suporta un weekend întreg 
joaca Dinei cu Henri și Paul Duval și ar fi dorit să refuze 
invitaţia. Se pare însă că asta făcea parte din slujba ei. 

— Voi veni împreună cu Peter North. Este asistentul și 
fotograful meu. 

— Poţi să aduci pe cine vrei, numai să vii la timp. Îţi promit 
un weekend de neuitat. 


e 


Era o zi călduroasă de iunie când Alix și Peter intrară în 
Croxham. Trecură pe lângă biserica de piatră gri, intrară pe o 
alee străjuită de castani bătrâni și ajunseră în faţa reședinței 
Duval: Croxham Manor era o casă veche, impunătoare. 

— Se pare că bătrânul creator de modă nu o duce rău, 
comentă Peter ironic. 

— Casa este a soţiei lui. Aparține unei vechi familii 
nobiliare. 

Un valet în redingotă le deschise ușa și-i conduse de-a lun- 
gul unei galerii pe ai cărei pereţi atârnau tablouri ale 

strămoșilor stăpânilor conacului. Salonul era plin de flori și 
mobilă veche de bun-gust. Lângă fereastră stătea Paul, 
îmbrăcat într-un costum sport. 

— Sper că aţi avut o călătorie plăcută, spuse el politicos. Aţi 
ajuns exact la ceai. Mamă, aceasta e Alix Smith, cea pe care a 
angajat-o tata pentru a se ocupa de publicitate, iar el este 
colegul ei, domnul... 

— Peter North, spuse acesta dând mâna cu Paul. 

Alix acceptă o ceașcă de ceai şi un biscuit, și se așeză în faţa 
gazdei. 

Ochii maro-aurii ai lui Amy Duval o ţintuiau dur și Alix 
începu să devină nervoasă. Ce se întâmpla? De ce o privea așa? 
Paul veni în faţa ei și-i oferi un biscuit pe care ea îl luă automat. 

Sorbi din ceașcă și ronţăi biscuitul cu capul în pământ. 
Când termină, ridică privirea și-i zâmbi gazdei. Buzele doam- 
nei Duval se lăţiră într-un rictus, dar ochii îi rămaseră reci. Alix 
își dădu seama că Amy Duval credea că era una din amantele 
soţului ei. Dorind să-i risipească suspiciunile, Alix începu să-i 
descrie munca ei, îi spuse cum o adusese pe Dina Lloyd la 
firmă, şi Paul îi crease costumele de scenă. Când menţionă 
numele fiului ei, Amy reveni la viaţă. 

— Paul mi-a promis că mă duce săptămâna viitoare să văd 
piesa, spuse ea. De-abia aştept să-i văd costumele. 

— Sunt minunate, zise Alix cu voce înceată. 

— La fel și piesa, adăugă Paul din spatele ei. Sunt sigur că o 
să-ţi placă Dina, mamă. E o persoană încântătoare. 

Alix rămase surprinsă și un ghimpe ascuţit îi înțepă inima. 
Se întoarse și-l privi tristă. 

— De fapt, ai s-o cunoști curând, continuă el. Tata o aduce 
aici în seara aceasta. 

— Dar nu are spectacol? întrebă Alix, schimbându-se din 
nou la față. Credea că măcar o zi din acest weekend nu o va 
vedea pe Dina. 

— Se pare că un actor s-a îmbolnăvit și două spectacole au 
fost anulate. 

— Înţeleg. 

Alix își dori din tot sufletul ca Dina să nu poată veni. 
Doamna Duval îi plăcea, nu dorea s-o vadă suferind. 

— Aveţi o casă superbă, spuse ea schimbând subiectul. 

— M-am născut în această casă, la fel și Paul, spuse Amy 
politicoasă. Numai lui Henri nu-i prea place. 

Conversaţia se mută spre grădinărit, care se părea că era 
principala preocupare a doamnei Duval. 

Alix o privi cu interes. Era îmbrăcată simplu, cu un pulover 
şi o fustă de culoare gri, perlele erau singura ei bijuterie. Nu 
arăta deloc a soţie de mare designer. 

Un Rolls imens opri în faţa casei și din el coborâră Henri și 
Dina. 

— Ce loc fabulos! exclamă actrița. 

Henri își sărută în grabă soţia, apoi văzând ostilitatea din 
privirea ei se retrase grăbit. 

— Îmi pare rău c-am întârziat, draga mea. Ea este Dina Lloyd. 

Amy o măsură pe Dina de la părul roșu-auriu până la 
pantofii eleganţi din mătase. 

— Cred că ești obosită după călătorie. Haide să-ţi arăt 
camera ta. 

Dina zâmbi, dar nu spuse nimic și o urmă pe scara 
monumentală. Urcă şi Alix. Făcu un duș, se machie și apoi 
cobori din nou în salon. Peste puţin timp li se alătură și Dina. 
Arăta extraordinar. Rochia, de culoare grena, era formată 
dintr-un top din mătase și o fustă din organza. 

— Îţi place rochia mea? întrebă Dina. 

— E superbă. Paul ţi-a făcut-o? 

— Henri, răspunse actriţa cu o voce triumfătoare. E o mare 
diferenţă, nu-i așa? 

— Nu-mi vine să cred. Nu e deloc stilul lui. 

— E surprinzător ce poate face puţină inspiraţie. Henri e cu 
totul altul. Mi-a spus că i-am redat inspiraţia. 

— Ce ai spus? întrebă Alix uimită. Ce i-ai redat bătrânului 
Duval? 

— Oh, Alix, eşti culmea! exclamă Dina râzând. 

Alix veni mai aproape și-i privi rochia cu atenţie. 

— Să nu-i spui doamnei Duval cine ţi-a făcut-o. E foarte 
geloasă și... 

— Mi-am dat seama... Crezi că n-am observat cum mă privea 
când am sosit? Dacă putea, mă omora. De ce să nu vorbesc 
despre rochie? Am plătit pentru toate hainele, nu mi-au fost 
făcute cadou. 

— Pur și simplu încerc să evit o scenă, spuse Alix moale. 

— Nu înţeleg de ce? întrebă Dina privindu-se într-o oglindă. 
O ceartă ar mai înviora aerul acesta plictisitor. 

În cameră își făcură apariția și alți oaspeţi: lady Brandon și 
fiica ei Fleur. Ivy Brandon era o prietenă apropiată a lui Amy 
Duval. Era o femeie în vârstă, înaltă, cu părul cărunt care la 

origine fusese roșcat, ochi verzi, vicleni şi un zâmbet 
îngăduitor. Fiica ei avea părul blond și ochi gri-albaștri. Nu era 
o frumuseţe, dar expresia veselă a feţei o făcea atrăgătoare. 

Cina le-a fost servită în sufrageria tapisată cu scene de 
vânătoare; de-a lungul pereţilor fuseseră aprinse sfeșnice din 
argint în care ardeau lumânări albe a căror lumină dansa pe 
pereţi, dând un aer romantic încăperii. 

Dacă atmosfera fusese englezească, bucătăria în schimb le 
oferise preparate franțuzești. 

Alix a stat în fața lui Paul, dar în cea mai mare parte a 
timpului îi privi pe Dina și pe Henri Duval care se amuzau 
copios. 

Amy Duval prezida masa, îmbrăcată într-o rochie 
simplă, neagră și urmărea ca musafirilor ei să nu le 
lipsească nimic. Schimbă doar câteva vorbe cu lady 
Brandon și cu Paul. La un moment dat, Dina observă pe 
degetul arătător al lui Henri un inel cu o piatră de jad 
absolut spectaculoasă. 

— Vai, n-am mai văzut ceva atât de frumos. Pot să-l încerc? 

Henri și-l scoase și-l puse chiar el pe degetul actriţei. 

— Este impresionant, sunt sigură că se poate micșora. 

Toată lumea amuti și toţi ochii se întoarseră privind-o 
uimiţi. 

— Dar nu ți l-am dăruit, protestă Henri. 

— Dar mi-l vei dărui, nu-i așa? Sunt nebună după jad. 

Alix se crispă nervoasă şi-şi pierdu culoarea. Dorea să 
spună ceva, dar nu-i venea nimic în minte. 

Paul fu cel care destinse atmosfera. 

— Dacă îţi place jadul, aș putea să-ţi arăt colecţia tatălui 
meu. O să fii uimită. 

— Oh, şi toate bijuteriile arată ca aceasta? 

— Bijuteriile sunt o mică parte, cele mai multe sunt piese 
mari. 

— Are şi o armă, interveni doamna Duval. 

— O armă din jad? întrebă Dina uimită. 

— Doar mânerul îl are din jad, spuse Henri. Dar arată mai 
mult ca o jucărie. Este în sertarul biroului meu, ţi-o voi arăta 
mai târziu. 

— Nu, mulțumesc, am fobia armelor. Odată a trebuit să 
utilizez o armă într-o piesă și aproape că am clacat. 

— E o mare diferenţă într-o armă de recuzită și una 
adevărată, spuse Alix repede şi conversaţia alunecă spre lumea 
spectacolelor. 

După cină, trecură în salon ca să bea cafeaua. Dina îl ţinea 
strâns de braț pe Henri. Purta încă inelul lui ca și când i-ar fi 
fost dăruit. Începură să privească tablourile de pe pereti și 
râsul vesel al actriţei se auzea din când în când în cameră. 

Alix se întrebă dacă Dina mai juca teatru sau era cu 
adevărat fascinată de bătrânul domn. Ar fi dorit să-i întrerupă 
pe cei doi însă nu știa cum să procedeze, când Paul se 
interpuse între Dina și tatăl lui. 

— Mi-ai monopolizat tatăl, mă faci să fiu gelos! spuse el în 
așa fel încât să-l audă toată lumea din cameră. 

Dina se întoarse spre el și-i zâmbi cu căldură. 

— Cât de obraznică sunt. La dispoziţia dumneavoastră, sir. 
Ce doriţi să facem? 

— Să dansăm, răspunse el prompt, dând drumul combinei 
muzicale. 

Rămas singur, Henri se aşeză pe un scaun și începu să 
fumeze. Din partea cealaltă a camerei soţia lui îl privea cu 
reproș. 

Tot restul zilei, Dina rămase în preajma lui Paul. Se pare că-l 
manevra la fel ca pe tatăl lui. Peter dansă cu Fleur. Lady 
Brandon discută cu Amy Duval. 

Alix se retrase mai devreme scuzându-se că e obosită. Din 
UȘĂ, se întoarse și privi în cameră. Dina îl prisese pe Paul după 
gât şi-i şoptea ceva la ureche, și ea simţi o durere sfâşietoare 
în inimă. 

Ce însemna acest gest de intimitate între cei doi? Oare Paul 
era îndrăgostit de Dina? Această idee o făcu să sufere și mai 
mult. Dina îi juca pe degete pe cei doi bărbaţi. Simţea nevoia 
să-i domine pe toţi masculii care-i ieșeau în cale. 

— Aș vrea să știu ce joc face Dina, se gândi Alix când ajunse 
în camera ei. Acum două ore se părea că singurul bărbat pen- 
tru ea era Henri, iar acum nu are ochi decât pentru Paul. Cine 
s-o înţeleagă? Totuși, această aventură n-o să aibă un final 
fericit, concluzionă ea. 


Capitolul 4 


Cu un aer contemplativ, Alix privea ziarul deschis pe biroul 
ei. Articolul publicitar de la petrecere o satisfăcea... 

— Fotografiile sunt extraordinare, spuse ea privindu-l pe 
Peter. Uită-te putin la asta. 

Henri zâmbea din mijlocul paginii și dintr-o fotografie 
apropiată Paul și Dina râdeau fericiţi în faţa unui platou cu 
mâncare. 

— Bătrânul se pare că nu prea se bucură că prietena lui îi 
dă atâta atenţie fiului său, comentă Peter. 

— Nu cred că este prietena lui Henri, încă. 

— Nu? Mi-e mi s-a părut altceva. 

Peter o privea neîncrezător și Alix își întoarse privirea pe 
Ziar. 

— Uite aici un cuplu care, de asemenea, se pare că se simte 
bine, spuse ea arătând spre o fotografie pe care ea le-o făcuse 
lui Peter și Fleur Brandon ţinându-se de mână. 

— Draga mea, aceasta este o scenă nevinovată. Admiram florile. 

— Așa sper. Onorabila Fleur Brandon nu este genul tău. 

— O găsesc foarte încântătoare. 

— Doar nu te-ai îndrăgostit de ea? întrebă Alix, uimită. 

— Ai avea ceva de obiectat? 

— Eu nu am nimic, însă Jack Beecham o să aibă. 

— Magnatul afacerilor imobiliare? întrebă Peter surprins. Ce 
vrei să spui? 

— Este logodnicul lui Fleur. Credeam că știi. 

— Nu! Nu se poate! N-o văd alături de un snob umflat ca 
acela. 

— Poate că este un snob gras, spuse Alix moale, dar este un 
snob milionar și lady Brandon crede că a dat norocul peste 
familia ei. A cheltuit ultimul peni crescând-o pe Fleur pentru 
ca să facă un mariaj în lumea bună. 

— Mă lasă rece, spuse Peter abordând un surâs grav. 
Logodna e oficială sau sunt doar zvonuri? 

— Lady Brandon mi-a spus. Și, după câte mi-a dat de 
înțeles, ar dori să te ţii cât mai departe de fiica ei. 

— De ce nu poartă Fleur inelul de logodnă? insistă el. Și de 
ce Beecham nu a fost la petrecre? 

— Cred că nu au făcut încă anunţul oficial. 

— Înseamnă că Fleur mai are o șansă. O fată drăguță ca ea 
nu ar trebui să se mărite cu un bărbat ca el. 

— Poate că nu, acceptă Alix, dar lady Brandon este ferm 
convinsă că Fleur va fi viitoarea doamnă Beecham. 

— Până când nu va deveni, eu n-o să stau deoparte. 

— De ce? Doar ai o listă lungă de prietene. 

— E adevărat, spuse el zâmbind. Mulţumesc pentru sfat, 
Alix. După cum ai spus am de unde alege fără să dau de 
belele. 

După ce plecă Peter, Alix ridică receptorul și dădu câteva 
telefoane de afaceri. Era total absorbită într-o conversaţie când 
domnișoara Willkinson intră grăbită și-i spuse că Paul Duval 
aşteaptă în anticameră. 

Surâsul ei de bun venit îi îngheță pe buze când văzu 
expresia lui furioasă. 

— Oh, văd că-ți admiri munca, spuse el luând ziarul de pe 
birou. Cred că-mi pierd timpul întrebându-te dacă ai citit asta. 
Puse ziarul în faţa ei și-i arătă un paragraf. 

Alix citi cu voce joasă: 

— Faimoasa actriță Dina Lloyd, ale căror aventuri tumul- 
tuoase sunt binecunoscute publicului, și-a împărțit 
weekendul între Paul Duval, cel care i-a creat costumele pen- 
tru ultima piesă, și tatăl lui, care i-a dăruit un faimos inel cu 
piatră de jad. Cine va triumfa: tinereţea sau banii? 

— Așadar? întrebă Paul furios. Cum crezi că s-a simţit mama 
când a citit aceste mizerii? 

— La fel cum s-a simțit și tatăl tău, replică Alix rece. Dar nu 
cred că mama ta cumpără asemenea ziare. 

— Poate că ea nu, dar are o mulțime de prietene 
binevoitoare care îi vor arăta articolul. Ştiai ce părere am 
despre acest fel de publicitate și totuși ai făcut-o! 

— Tu crezi că mi-am dat acordul pentru acest articol? Alix 
tremura de furie. A fost scris de Jamie Hunter și te asigur că 
toate informaţiile n-au venit de la mine. 

— Cine altcineva ştia ce s-a întâmplat la cină? N-au fost decât 
prietenii noștri apropiaţi, tu și asistentul tău. 

— Dar personalul? 

— Ei niciodată nu ar vorbi cu presa. Lucrează pentru mama 
de mulți ani și n-ar face ceva care s-o rănească. 

— N-am fost eu. Știu ce părere proastă ai despre 
publicitate... 

— De ce te-aș crede? Scandalul și minciunile fac parte din 
munca ta. 

— Domnule Duval, spuse Alix cu voce ridicată, vreau să-ţi 
reamintesc că sunt angajata tatălui tău. Dacă ai vreo plângere 
împotriva mea, te rog să i te adresezi lui. Și, pe viitor, stai cât 
mai departe de biroul meu! 

— Cu plăcere. Faţa lui Paul era ca o mască de piatră. Înainte 
de a pleca, te avertizez: voi face tot posibilul să fii dată afară! 
spuse el ieșind şi trântind ușa ca o vijelie. 

— Ce se întâmplă aici? Vă certaţi ca niște tate la piaţă, spuse 
Peter deschizând ușa de la biroul lui. 

— În acest articol sunt și câteva comentarii tendenţioase și 
Paul crede că eu i-am dat informaţiile lui Jamie Hunter. 

— Ca designer este excelent, dar ca bărbat... un mitocan. 

Alix făcu un gest de lehamite. 

— Aş vrea să aflu cine i-a dat informaţiile lui Jamie, apoi să 
mă duc la el și să-i arunc adevărul în față. 

— Las-o baltă, reporterii sunt foarte secretoși în legătură cu 
informatori lor. 

— Totuși, am să încerc. ÎI știu pe Jamie Hunter foarte bine 
şi mi-e dator cu câteva lucruri. Privirea ei căzu pe faţa crispată 
a lui Peter, şi rămase tăcută câteva clipe. Poate nu e o idee 
prea bună, nu? 

— Cu siguranţă. 

Telefonul sună și Alix se reîntoarse la convorbirile de 
afaceri. 

Mai târziu, în timp ce-și bea cafeaua, suspiciunile în 
legătură cu Peter reveniră. Era o enigmă pentru ea, lucra la 
firmă de mai bine de doi ani, dar niciodată nu ştia când 
glumea şi când era serios. 

Mintea ei zbură apoi la celelalte persoane care asistaseră la 
cină. Lady Brandon, Fleur, Henry, Paul, Amy Duval, Dina... 
nici unul n-ar fi vorbit cu Jamie Hunter. 

Alix ridică din nou receptorul și-l sună pe Jamie. Acesta nu 
era la birou și o rugă pe secretară să-l anunţe că dorea să-i 
vorbească în cel mai scurt timp. 

Stătu mult pe gânduri dacă să-l sune pe Henri Duval sau 
nu; până la urmă îi scrise un bilet în care se scuza și spera ca 
articolul să nu răcească relaţiile dintre ei. 

Când reveni la salonul de modă, Henri nu făcu nici o 
aluzie la articol, de fapt nu-i adresă nici o vorbă câteva zile. 
Oare Paul își pusese planul în aplicare și urma să fie 
concediată? 

Cel mai ciudat se purta însă Peter. Devenise tăcut și 
morocănos și evita să stea singur cu Alix. 

— Probabil că este îndrăgostit, spuse Willie, când Alix o 
întrebă dacă ştie ce are. 

— Peter a mai fost îndrăgostit și altă dată, dar niciodată nu 
s-a purtat așa. 

— Poate că e cu adevărat îndrăgostit! 

— Oh, cu cât se însoară mai repede, cu atât mai bine. 
M-am săturat să fac jumătate din treaba lui. Mai aştept un 
pic să văd ce se întâmplă. Se întoarse la birou și începu să 
scrie o scrisoare când intră Peter, fără să bată, cu o figură 
zăpăcită. 

— lartă-mă, Alix. Nu ştiam că mai ești aici. 

Ea observă că era îmbrăcat într-un costum foarte elegant. 

— Unde puteam să fiu? Această scrisoare îmi trebuia acum 
trei zile, dar ai uitat s-o scrii. 

— Îmi pare rău. Mi-a ieșit complet din minte. 

— Nu e singurul lucru care ţi-a ieşit din minte. Mă mir că 
n-ai uitat şi drumul spre birou. 

— Mai am şi alte lucruri importante în viaţă, în afară de 
muncă. Dar tu n-ai cum să întelegi, deoarece Mark e plecat, 
poti sta la birou cât vrei. 

— Te rog să nu-l amesteci pe Mark în povestea asta. Nu are 
nimic de-a face cu ceea ce vorbim. Spune-mi, Peter, nu ești 
mulțumit că muncești pentru mine? 

— Bineînţeles că sunt mulțumit. Dar munca nu este totul 
pentru mine. 

— Cum o cheamă? întrebă Alix zâmbind. Sunt sigură că din 
cauza noi tale prietene ţi-ai schimbat comportamentul. 

— Numele ei nu e important, spuse Peter încet, și nu ea 
mi-a schimbat comportamentul. Aș dori să am mai mult timp 
liber, nu să stau toată ziua la birou și... 

— Dacă vrei un serviciu de la nouă la cinci, aici nu e locul 
potrivit. În publicitate trebuie să lucrezi multe ore 
suplimentare, i-o tăie Alix furioasă. 

— Ştii că nu asta am vrut să spun. Vreau să-ţi spun că m-am 
săturat doar să lucrez şi să n-am o viaţă particulară. Văd că și 
tu ai luat-o pe urma mea. Toată ziua stai la birou. Lasă 
scrisoarea. Nu trebuie terminată astăzi. Ai intrat într-o rutină 
care nu te lasă să iei lucrurile așa cum sunt. 

— Poate că lucrez prea mult, admise ea, dar dacă asistentul 
meu nu mă ajută... 

— Ai de gând să mă concediezi? 

— Vrei s-o fac? 

— Nu, răspunse el răspicat. Îmi place slujba mea și îmi 
place să lucrez cu tine. 

— Sper să-ţi revii cât mai repede; am nevoie de tine, altfel 
voi căuta pe altcineva. 

Câteva momente se păstră tăcerea. 

Bine, spuse el. Vei fi mulţumită. 

Luă scrisoarea din mâna ei, spunând că o va termina el. Ea 
scutură din cap. 

— Văd că ești pregătit să ieși în oraș. Ţi-o pun pe birou s-o 
termini mâine, dacă vei veni... 

— Îţi promit, spuse el zâmbind. 

Rămasă singură în birou, Alix se gândi la viaţa ei. 
Singura relaţie de durată fusese cu Mark, iar acesta ple- 
case. Oare îl iubea? Ce-și dorea pentru viitor? Un soţ și 
copii? 

— Nu, spuse ea încet. O viață liniștită m-ar plictisi de 
moarte. Îmi doresc și o carieră, și o căsătorie fericită. 

Luă stiloul şi începu să scrie în continuare. 

Câteva zile mai târziu, luând masa la Fleet Club, îl zări pe 
Jamie Hunter la bar. Se ridică și se aşeză lângă el. 

— Eşti exact persoana pe care doream s-o întâlnesc, spuse 
ea repede. 

— Ştiam, replică el. Dar dacă vrei să mă întrebi ceva în 
legătură cu petrecerea de la familia Duval, îţi pierzi timpul. 
Nu-mi demasc informatorii. 

— Niciodată nu faci indiscreţii? 

— Niciodată. Însă te invit la masă, ca o compensație. 

— Cu plăcere. 

Merseră și se așezară la o masă. 

— Apropo, spuse el, l-am văzut pe asistentul tău, seara tre- 
cută. Lua masa la Savoy, cu încântătoarea domișoară Fleur 
Brandon, iar cu o zi înainte i-am zărit la Roxanne. 

Făcu o pauză, apoi continuă: 

— Jack Beecham e în State, dar când o să vină... 

Alix se forţă să rămână calmă. Aşadar, Peter tot se mai 
vedea cu Fleur! Și o duce în cele mai scumpe localuri din 
Londra. De unde are bani să-i arunce pe asemenea nimicuri? 
Când ajunse la birou, Peter era acolo. 

Intră și se așeză în faţa lui. 

— Am luat prânzul cu Jamie. Mi-a supus că te-a văzut cu 
Fleur aseară. 

— Da, am fost cu ea. 

— Am crezut că n-o să te mai întâlneşti cu ea, o dată ce ai 
aflat că e logodită cu Beecham! 

— Logodna nu e oficială! 

— Pentru numele lui Dumnezeu! explodă Alix. Fleur nu e 
de nasul tău. Niciodată nu se va căsători cu tine. Vei avea parte 
numai de belele. 

— Nu mă încurajezi deloc, spuse Peter serios. Crezi că eu 
știu că nu mă pot compara cu Beecham? 

— Eşti înaintea lui la toate capitolele, în afară de unul: cel 
financiar, unde el se află la kilometri depărtare, iar pentru 
familia Brandon acesta este elementul cel mai important. 

— Mulţumesc pentru informaţie! Sper cel puţin să nu crezi 
că Fleur e îndrăgostită de el. 

— Nu contează. 

— Ba contează foarte mult, spuse el încet. Vezi tu, Fleur e 
îndrăgostită de mine. 

— Mama ei ştie? 

Peter scutură din cap. 

— Este încă la ţară, ţintuită în pat de o criză de lumbago. 
Fleur stă la mătușa ei, în Lensington. Ea e de acord cu relaţia 
noastră. 

— Ce mă fac cu tine? 

— Nu ştiu, mamă dragă. 

Alix se înroși. 

— Stiu că mă crezi o ţaţă... 

— Eşti o ţaţă superbă, o întrerupse el, dar nu te voi mai 
asculta. Eu și Fleur ne iubim și nu-mi pasă ce crede mama ei. 

— Fleur nu va trece peste cuvântul mamei ei. Este 
aproape falimentară și această căsătorie este șansa lor, 
spuse Alix încet. 

— Vom trăi şi vom vedea, spuse Peter ieşind din birou. 

Alix rămase gânditoare. Peter o ducea pe Fleur în cele mai 
costisitoare localuri. Asta cerea bani. Avea un salariu multumi- 
tor, dar tot nu-i ajungea pentru această viaţă mondenă. 
Înseamnă că făcea rost din altă parte. De la Jamie Hunter? 
Poate. Nu dorea să-l învinuiască fără să fie sigură. 

În următoarele săptămâni se ocupă de afaceri. Vorbi cu 
mai mulți reporteri și apărură câteva articole reușite în mai 
multe reviste. Cel mai important lucru era interviul pe care-l 
va da Henri Duval postului BBC cu ocazia lansării noii 
colecţii. 

Se ducea la biroul ei din Casa Duval câteva ore în fiecare 
zi. Cu Paul nu se mai vedea decât ocazional, pe holurile 
clădirii. 

Dar, într-o zi fierbinte de iunie, când se afla în birul lui 
Henri, punând la punct ultimele detalii în legătură cu interviul 
pentru BBC, ușa se deschise şi Paul intră ţinând în mână un 
portofoliu cu schițe pentru noua linie a viitoarei colecţii. 

Când o văzu pe Alix, puse dosarul pe biroul tatălui său și 
se întoarse să plece. 

Henri ridică o schiţă şi exclamă furios. 

— Nu putem face așa ceva, nu ne reprezintă! 

Paul se opri și se întoarse încet. 

— Aș dori să discutăm mai târziu. 

— Vom discuta acum, spuse Henri lovind masa cu pumnul. 
Nu putem folosi nici una din aceste schiţe. Sunt ridicole. 

Obrajii lui Paul se înroșiră. 

— Acest cuvânt descrie cel mai bine ultima ta colecţie. 

Henri se ridică ameninţător nevenindu-i să creadă ce 
auzea. Făcu un pas, apoi se opri cu un efort supraomenesc și 
respiră adânc, încercând să se controleze. 

— Cum îţi permiti să vorbeşti așa cu mine? Dumnezeule, 
ești fiul meu! 

— Tocmai fiindcă sunt fiul tău vorbesc așa cu tine! Nimeni 
nu-ţi spune adevărul, nu mai pot sta să... 

Nemaidorind să audă această ceartă, Alix fugi din cameră. 

Tremurând, ieși din clădire și se îndreptă spre mașină. 
Cineva îi puse o mână pe umăr. Se întoarse și o văzu pe Dina. 

— Te duci la o probă? 

— lau masa cu Henri. 

— Cel mai bine ar fi să aştepţi o vreme. EI și Paul sunt în 
mijlocul unei dispute. 

Dina surâse. 

— Presupun că din cauza colecţiei? 

— Da, dar și tu ai o parte din vină. 

Actrița o privi cu ochi inocenți. 

— Ce legătură am eu cu această ceartă? 

— Deoarece te joci cu amândoi și-i aţâţi pe unul împotriva 
celuilalt. 

— Câtă dezaprobare în privirea ta! Pentru a cărui inimă ţie 
frică, a lui Henri sau al lui Paul? 

— Dar ţie de cine îţi pasă? întrebă Alix supărată. 

Dina ezită o clipă. 

— Henri, răspunse aceasta cu voce pierdută. 

— Atunci, de ce îţi baţi joc de Paul? 

— Nu-mi bat joc de el, dar așa mă pot vedea în siguranță cu 
Henri. 

— Ştii că nu ai nici un viitor alături de el? Amy nu va divorța 
niciodată și cred că nici Henri nu are acest gând. Dacă ar fi 
dorit-o, ar fi făcut-o cu ani în urmă. 

— Pe mine nu m-a întâlnit cu ani în urmă. 

Alix o privi amuzată pe prietena ei. 

— Eşti sigură în legătură cu sentimentele voastre? întrebă ea 
blând. Henri e mult mai în vârstă decât tine şi a avut o 
mulţime de aventuri... 

— Calmează-te, spuse Dina veselă. Henri n-a mai simţit 
pentru nici o femeie ceea ce simte prentru mine. 

— Dar pentru cât timp? 

— Atâta timp cât îl voi dori. 

— Dar... 

— Nu, Alix. Nu mai vreau să discutăm. Se întoarse semeaţă 
şi urcă treptele casei de modă. 


ee 


Ajunsă la birou, secretara o privi cu ochi surprinși. 

— Credeam că azi ești la marele creator de modă. 

— Era ocupat cu fiul său. 

— În legătură cu Dina. 

— În legătură cu următoarea colecţie. Mă tem că Paul îl va 
părăsi pe tatăl lui. 

— Ar fi cel mai bun lucru pe care l-ar putea face. 

— Dar n-o va face, știe cât de mult ar supăra-o pe mama lui 
acest lucru. Auzi un zgomot în spatele ei și se întoarse. Bună, 
Peter. De când eşti aici? 

— Tocmai am intrat. 

Peste trei zile, când deschise Daily Illustrated, Jamie 
Hunter îi informa pe cititori iminenta despărțire a lui Henri 
Duval de fiul său din cauza unor certuri în legătură cu 
următoarea colecţie. 

Alix puse ziarul pe birou și rămase gânditoare. Ridică 
receptorul cu gândul de a-l suna pe Henri, apoi se răzgândi. 
Cel mai bine ar fi să aștepte telefonul lui, poate că nu va vedea 
articolul. Încercă să lucreze, dar gândurile nu-i dădeau pace. 
Nu mai avea nici un dubiu că Peter îi spusese întreaga poveste 
lui Jamie Hunter. Asta precum și cea cu inelul. 

Niciodată nu fusese atât de dezamăgită. Peter fusese un 
angajat strălucit până acum. Se rezemă de spătarul fotoliului 
și lacrimi grele începură să-i curgă pe obraji. În faţa ochilor 
îi apăru chipul lui Paul. Oare ce credea acum despre ea? Era 
sigură că avea impresia că ea vorbise despre ceartă presei. 
Fusese singura care știa... 

Se auzi soneria de la ușă. Willie era în pauza de masă, așa 
că Alix se ridică, își şterse lacrimile şi se duse să deschidă. 

— Mark! exclamă ea când îl văzu pe bărbatul din faţa ușii. 
Nu te aşteptam... Când ai venit? 

— Dimineaţă. M-am hotărât în ultima clipă, de aceea n-am 
putut să te anunţ. O mângâie pe obraz și-i șterse urmele de 
lacrimi care încă se mai zăreau. Am vrut să mă opresc întâi la 
New York, dar îmi era dor de tine, de aceea am venit întâi aici. 

Alix izbucni din nou în plâns şi-i sări în braţe. 

Alix îl întâlnise pe Mark la o petrecere și deveniseră 
instantaneu prieteni. După câteva săptămâni, el dorise mai 
mult de atât și refuza să creadă că ea nu-l iubea. 

Câteodată, dorea să se despară de el, dar Mark nu 
acceptase niciodată o rupere a relaţiei lor. Toată lumea se 
mira de ce nu acceptă să se căsătorească cu el. Ca soţie a lui 
Mark, nu mai era nevoie să stea nopţile la firmă, nu mai tre- 
buia să aibă tot felul de clienţi ciudati, nu mai trebuia să dea 
interviuri obositoare și iritante. Însă pentru ea, asta era o 
muncă plăcută, era viaţa ei. Lui nu-i plăcea această slujbă și ar 
fi vrut să se ocupe de casă și de o mulţime de copii. 

Mark era un bărbat atrăgător, dar căsnicia lor s-ar consuma 
doar în dormitor, se gândi Alix. De ce oare nu-l pot iubi? ÎI 
aştept pe Făt-Frumos călare pe un cal alb? Nu, caut doar un 
bărbat care să mă iubească și să mă accepte aşa cum sunt. 

Trecură în apartamentul ei și Alix pregăti masa. 

— După părerea mea, acesta e raiul! spuse el terminând 
omleta din farfurie. O masă bună și o femeie perfectă! De ce 
nu te măriți cu mine? Am o lună de concediu, am putea pleca 
imediat în luna de miere! 

— Sună tentant, dar răspunsul e tot nu! 

— Eu tot încerc. 

Ea zâmbi, și fără să mai spună nimic începu să strângă 
masa. 

— Ce s-a întâmplat mai devreme? Aș vrea să cred că plângeai 
după mine, dar știu că nu acesta era motivul. 

— Era ceva legat de muncă. 

— Îţi place să muncești din greu. Trebuie să fie mai mult 
decât atât. 

— Totul a început cu câteva săptămâni în urmă. Celebrul 
Henri Duval m-a angajat să-i fiu agent publicitar. Apoi îi 
povesti tot ce se întâmplase până în acel moment. ÎI suspectez 
pe Peter că a spus presei toate aceste povești. 

— De ce crezi că a făcut-o? 

— E încurcat cu Fleur Brandon și cheltuiește mai mult decât 
își poate permite. 

— Şi ce-i cu asta? 

— Cred că Jamie Hunter îl plăteşte pentru informaţiile pe 
care i le dă. 

— L-ai spus lui Peter că-l suspectezi? întrebă Mark. 

— Nu. 

— Ar trebui să-i spui. Dă-i o șansă să se clarifice. ÎL cunosc 
pe Peter destul de bine și nu-l cred în stare de asemenea 

răutăţi. Se apropie de ea și-o prinse de umeri. Eşti obosită, 
Alix. Ai nevoie de relaxare. Vrei să luăm cina împreună 
diseară? 

— Nu știu, am multă treabă și... 

— Uită de muncă, o întrerupe el. Vin să te iau la opt. 

Mark dori să se așeze, dar Alix scutură din cap. 

— Dacă vrei să ies cu tine diseară, ar fi bine să mă lași să 
lucrez, spuse ea abordând o mină de femeie de afaceri. 

Mark se îndreptă cu regret spre ușă. 

— Să nu cumva să mă suni că nu poţi veni. La ora opt mă 
voi prezenta la ușa ta și vom pleca împreună, orice ar fi. 

Și se tinu de cuvânt. Veni la ora opt și luară cina într-un 
restaurant liniștit. N-o lăsă pe Alix să aducă vorba de munca ei. 
Dansară și se simţiră bine. O conduse acasă și ea se întinse 
mulțumită în pat. 

— Dragă Mark, șopti ea înainte de a adormi, ce bine că am 
un prieten ca tine. 

A doua zi dormi până târziu. Încă nu se ridicase din pat 
când secretara ei dădu buzna în dormitor. 

— S-a întâmplat din nou, Alix. Priveşte! 

Alix se ridică pe marginea patului și se întinse. 

— Despre ce vorbeşti? 

— Articolul lui Jamie Hunter. Scrie din nou despre Henri 
Duval şi una dintre clientele lui. 

— Ce? Alix îi smulse ziarul și citi articolul. Trimite-l pe Peter 
la mine, dar mai întâi fă-mi legătura cu Jamie. 

Reporterul era plecat din oraș și, fierbând de furie, Alix 
intră în birou. Amintirea lui Mark i se șterse din minte. Era 

surprinsă că Henri Duval n-o sunase încă, poate că reputaţia 
lui nu conta, dar cea a clienţilor lui, da. Se decise să-i facă o 
vizită înainte s-o sune ca să-i ceară socoteală. Bău o ceaşcă de 
cafea, se îmbrăcă elegant și plecă spre Berkeley Street. 

Pășind pe covorul roșu de pe coridor, avea impresia că își 
aude inima bătând și avu strania impresie că el spune „Intră!“ 
înainte ca ea să bată la ușă. 

— Dragă Alix, mă întrebam când o să ii să-mi faci o vizită. 
Ia loc. Vreau să vorbim despre publictatea pentru următoarea 
colecţie. 

— În primul rând, aș vrea să vorbim despre articolul de azi 
dimineaţă din Daily Illustrated. 

— Amuzant, nu-i așa? spuse el având în ochi o sclipire 
poznașă. 

— Eu n-o văd așa. 

— Ba eu, da. Și vreau să te felicit. 

Alix îl privi mirată. 

— Sunteţi cumva sarcastic, domnule Duval? Pot să vă asigur 
că n-am nimic de-a face cu aceste articole. 

— Nu trebuie să te disculpi, draga mea. Eşti om, la fel ca 
mine și ca reporterii. Ei trebuie să scrie și de ce să nu-i ajuţi 
când sunt în pană de idei? 

Alix bătu din picior și ochii ei albaștri aruncară săgeți. 

— Nu sunt atât de disperată încât să scornesc povești. Te 
asigur că n-am nimic de-a face cu toate aceste mizerii... 

— Dar tu ai fost singura care știa despre cearta mea cu Paul. 

— N-am vorbit eu, dar voi afla cine. Iar dacă face parte din 
personalul meu, va fi concediat. 

— Te cred. Să nu crezi însă că mă afectează ceea ce scriu 
ziarele. De-a lungul timpului, au scornit o mulțime de scan- 
daluri și acum nu mă mai afectează. O privi o clipă, apoi con- 
tinuă: Paul însă nu e de acord cu mine. E furios și vrea să 
reziliez contractul cu tine. 

— Orice aş spune, el tot mă va considera vinovată, spuse ea. 
Ce păcat că fiul tău nu-ți seamănă. 

— Mare păcat, acceptă Henri, dar ultimul lucru pe care-l 
doresc e o competiţie în familie. 

Alix rămare gânditoare; „competiţie“ oricum va fi, deoarece 
cei doi bărbaţi aveau viziuni diferite asupra noului curent în 
modă. 

— Acum, e timpul să bem un pahar de șampanie. În cinstea 
noii colecţii, spuse Henri. Se ridică, luă două pahare, le umplu 
cu şampanie și se apropie de ea. 

— Ai niște ochi minunaţi, Alix. Furia îţi prinde bine, arăţi 
superb. Veni atât de aproape încât ea îi simţi parfumul. Orice 
femeie ar fi fost ameţită de prezenţa lui virilă, dar Alix făcu un 
pas înapoi, roşie în obraji de stânjeneală. 

Henri însă nu se opri, o prinse de umeri și o trase mai 
aproape. 

— Eşti atât de diferită de frumuseţile stupide care-mi dau 
târcoale. Nu ești numai un corp, ești şi inteligentă în același 
timp. 

Înainte ca Alix să poată realiza ce se întâmplă, el o sărută 
pe gură. Buzele lui erau umede și moi, ceea ce-i produse lui 
Alix un sentiment de profund dezgust. Își puse mâinile în 

pieptul lui și-l îndepărtă, împingându-l cu toată puterea. 
Înainte de asta auzi ușa deschizându-se și-l văzu pe Paul 
intrând în cameră. 

Henri făcu un pas înainte și-l privi amuzat. 

— Nu ştii să baţi la ușă înainte să intri, Paul? 

— Nu ştiam că ești ocupat. Am să revin mai târziu. 

— Nu e nevoie, interveni Alix. Tocmai plecam. 

Paul o privi sarcastic, în timp ce ea își luă rămas bun de la 
Henri și ieşi din încăpere. În timp ce se întorcea la birou, două 
sentimente se războiau în sufletul ei: furie impotriva lui Henri 
Duval și ruşine deoarece Paul o surprinsese în acea situaţie 
stânjenitoare. Oare își dăduse seama că tatăl lui o sărutase? 


KKK 


După câteva momente de la sosire, Peter intră în birou și 
se așeză în faţa ei. 

— Presupun că ei văzut articolul lui Jamie Hunter, nu? 

— Cine nu l-a văzut? întrebă el zâmbind. Ea nu-i întoarse 
zâmbetul; dacă el voia să se joace, așa să fie. 

— Ce e cu tine? atacă Alix. Tu ești cel care îl alimentează pe 
Jamie Hunter cu scandaluri? 

Peter o privi lung și fața lui se transformă într-o mască 
împietrită. 

— E o plăcere să aflu care e părerea ta despre mine. Crezi că... 

— Nu te mai juca! Vreau să știu adevărul. Nu vreau să cred 
că ai fost tu, dar toate pistele duc la tine. De unde ai atâţia bani 
de cheltuială? 

— Crezi că am decăzut în asemenea hal să vând povești 
reporterilor? 

— Mintea mea nu poate să creadă că poţi face ceva așa de mize- 
rabil. Să vinzi secretele firmei unor paparazzi e un lucru atât de... 

— Oribil, nu? întrebă Peter roșindu-se. Sunt un mizerabil, 
repetă el, asta e părerea ta despre mine. Îmi pare rău că te 
dezamăgesc, dar n-am fost eu. 

Păstrară câteva momente de tăcere. 

— Mă crezi? întrebă el încet. 

— Da. 

— Îmi pare rău că n-ai avut încredere în mine. Trebuia să 
mă întrebi mai devreme... 

— Am greșit, dar... sper să mă înţelegi... 

— Te înțeleg. Chiar aveai motive să mă suspectezi. 

— Când am spus asta... 

— Ai spus-o pentru că aveai dreptate. Trebuia să-ţi spun 
adevărul. Am făcut un împrumut, spuse el încet. De la Henri 
Duval. M-am întâlnit cu el și cu Dina într-o seară. lar când 
Fleur și Dina s-au dus să se pudreze el s-a oferit să mă ajute. 
Mi-a completat un cec și mi l-a băgat cu forţa în buzunar. 

— Oh, Peter, nu trebuia să accepti un împrumut de la un client. 

— Se pare că vrea să-i facă o surpriză lady-ei Brandon. Ar 
dori ca eu și Fleur să fim împreună. Mi-a spus-o chiar el, teribil 
de amuzat. 

— Henri are un simţ al umorului destul de ciudat, însă 
trebuie să-i înapoiezi banii. Te pot ajuta eu. 

— Nu e necesar. M-am gândit deja: voi vinde casa și mă voi 
muta într-un apartament mai mic. 

— Dar te-ai chinuit atât de mult s-o cumperi, protestă Alix. 

— Oricum sunt un prost, spuse el zâmbind amar. M-am 
despărțit de Fleur. 

— Cum așa? 

— Lady Brandon a aflat cum cumnata ei încuraja reaţia mea 
cu Fleur. Ieri seară i-a făcut o vizită și a luat-o pe Fleur acasă. 

— Şi ea, ca o fiică bună, a urmat-o... 

— Am cerut-o în căsătorie, și... mi-a întors spatele. Făcu o 
pauză, apoi continuă cu dificultate. Mi-a spus că mă iubește... 
dar nu dorește un soţ sărac. Se va căsători cu Beecham. De 
acum, voi pune pe primul loc munca, dacă mă mai dorești... 

— Bineînțeles, ești cel mai bun asistent pe care l-am avut. 

— Mulţumesc. N-am să te mai dezamăgesc. 

Seara se întâlni cu Mark și ieşiră în oraş. La restaurant o zări 
pe Fleur însoţită de un bărbat cu o față de buldog. Jack 
Beecham, ghici ea. 

Conversaţia ajunse inevitabil la Peter și Alix admise că-i 
părea rău pentru el. 

— Acum îmi dau seama cât de schimbătoare suntem noi, 
femeile. Când am auzit că iese cu Fleur am fost supărată, dar 
acum, aș da orice să fie din nou împreună. 

— Cel mai bine ar fi să-l lași pe Peter să-și rezolve singur 
problemele. 

— Ai dreptate, spuse ea, acum am altă problemă pe cap. 

— Anume? 

— Cine a vorbit cu Jamie Hunter? 

— De ce te mai chinui? Mi-ai spus că domnului Duval nu-i pasă... 

— Nu contează. Cineva dorește să-mi facă probleme, și eu 
trebuie să aflu cine este. 


Capitolul 6 


În următoarea săptămână, Alix n-a avut prea multe ocazii 
să-i întâlnească pe cei doi Duval. 

Henri nu făcu nici o aluzie la scena pe care o întrerupsese 
fiul lui, dar Alix nu putea uita și ar fi dorit să aibă o discuţie cu 
Paul ca să-i explice că nu l-a încurajat cu nimic pe tatăl lui. 

Pentru că până la prezentarea colecţiei mai era mult timp, 
ea își concentră atenţia pe noile contracte: un bal de 
binefacere și lansarea unui nou parfum. 

Peter muncea din greu. Se părea că lăsase în urmă relaţia 
lui cu Fleur, deși numele fetei apărea adeseori în ziare, alături 
de cel al lui Beecham. 

Viaţa își urmă drumul în pace până într-o dimineaţă de 
iulie. 

În timp ce-și bea cafeaua, Alix deschise ziarul la secțiunea 
de modă. Avusese loc lansarea colecţiei „Betty Villiers“ și 
pagina era plină cu fotografii ale hainelor. Citi articolul dintr-o 

suflare. Se pare că această colecţie făcea furori. Era inspirată 
din arta egipteană, iar manechinele arătau ca niște sirene. 

Alix examină toaletele. Erau extraordinare, dar ceva o 
neliniști. Mai văzuse ceva asemănător. Culorile predominante 
erau: galben, alb, auriu și albastru electric. 

Gândul ei se îndreptă spre Henri... În aceeași clipă, sună 
telefonul și-i auzi vocea. 

— Poţi să vii aici, acum? 

— E vorba de Betty Villiers? 

— Da, spuse el și închise fără altă explicaţie. 

Alix fugi repede spre Casa Duval. În biroul lui Henri se mai 
găseau Paul și doamna Lelong. Toţi se agitau în jurul mai 
multor schiţe. 

— Îți mulţumesc că ai venit atât de repede. Uite, noua 
noastră colecţie, spuse Henri trântindu-i în faţă mai multe 
schițe. 

Alix le privi și se înfioră. 

— Ai recunoscut tema? întrebă el nervos. 

— Da. „Betty Villiers Sfinx“. 

— Sfinx? Henri o privi aproape cu ură. Aceste schiţe sunt ale 
mele şi ale lui Paul. Le-am desenat cu luni în urmă. 

— Schiţele sunt identice. Uite, priveşte aici, spuse Paul 
alăturând o schiţă unei fotografii din ziar. 

Alix ridică privirea și-i văzu pe cei doi bărbaţi pândindu-i 
reacţia. 

— Credeţi că cineva vi le-a furat? 

— Doar dacă nu crezi în fenomene paranormale. Sunt 
identice sută la sută, spuse Paul ironic. 

Alix rămase tăcută. Nu putea accepta că o suspectau, dar 
înainte de a spune ceva, vorbi Henri. 

— Eu şi fiul meu eram siguri că aceste schiţe sunt aur curat. 
De aceea, numai câteva persoane de încredere le-au putut 
vedea. Nici chiar tu, dragă Alix, nu le-ai văzut. 

— Ce se va întâmpla acum? întrebă ea, răsuflând ușurată. O 
veţi da în judecată pe Betty Villiers? 

— Nu ne-am brevetat schițele, spuse Paul încet. 

— Înseamnă că nu se poate face absolut nimic? 

— Să aflăm cine a furat schiţele, apoi să-l ducem la poliţie 
unde și să-l punem faţă în faţă cu Betty Villiers, care să 
mărturisească, răspunse Paul. 

— Ceea ce nu se va întâmpla niciodată, adăugă Henri. 

— Vreţi să spuneţi că nu se poate face nimic? întrebă ea 
exasperată. 

— Nimic, răspunseră cei doi simultan. 

— Ce se va întâmpla cu noua colecţie? 

— Mai avem câteva schițe, spuse Henri privind foile de pe 
birou. Nu înţeleg cum au fost furate. N-au părăsit acest birou 
decât în weekend, când eu și Paul le luam și lucram acasă. Toţi 
angajaţii mei, și cei de aici şi cei de la Croxham sunt oameni 
cinstiţi, care lucrează pentru mine de mulţi ani. Niciodată nu 
ne-ar trăda. 

— Totuși, cineva a făcut-o, protestă Paul. Acum trebuie să 
ne decidem: ori anulăm lansarea, ori participăm cu ceea ce 
ne-a rămas. 

— Cu o jumătate de colecţie? întrebă tatăl lui contrariat. 
Niciodată n-am să mă fac de râs în felul acesta. 

Tăcerea se lăsă în cameră și cele patru persoane continuară 
să privească dezamăgite desenele de pe birou. La un moment 
dat, Alix își aduse aminte de ceva și scăpă fără să vrea o 
exclamaţie. 

— Ce s-a întâmplat? întrebă Henri. Ţi-ai adus aminte ceva? 

— Mă întrebam... făcu o pauză, apoi continuă ezitant. Cu 
câteva săptămâni în urmă, fiul tău ţi-a arătat câteva schiţe. Nu 
ti-au plăcut la timpul acela, dar acum... 

Henri îl privi pe Paul. 

— Sunt la mine în birou, spuse el încet. Le aduc imediat. 

După câteva minute schițele colecţiei „Sfinx“ fură luate de 
pe birou şi înlocuite cu cele care nu-i plăcuseră lui Henri cu 
câteva săptămâni în urmă. 

De data aceasta el le examină cu atenţie, în timp ce Paul se 
plimba prin cameră. 

Alix aproape că simţea tensiunea din încăpere. 

— Aş dori să pot face ceva cu astea, spuse Henri, în cele din 
urmă. Sunt atât de confuze. 

— Aceasta e frumuseţea lor, replică Paul. Contrastul dintre 
materiale e cel care dă unicitatea modelelor. Uită-te la asta, de 
exemplu, spuse el ridicând o schiță. Rochia este din catifea și 
se mulează pe corp dând impresia că e lipită de piele, iar 
boleroul din satin dă impresia unei cascade. Înţelegi ce vreau 
să spun? 

— Nu, admise Henri. Tu ar trebui să te faci arhitect, nu 
creator de modă. 

— Dar designerul este un arhitect! Numai că el lucrează cu 
stofe, aţă și nasturi, nu cu mortar și cărămizi. 

— Să lăsăm detaliile practice. Iritat, Henri luă un creion și-l 
rupse dintr-o mișcare. Trebuie să ne organizăm cât mai bine, 
pentru a putea termina noua colecţie la timp. 

Alix răsuflă uşurată. 

— Cum se va numi noua linie? întrebă ea. 

— Las asta în seama fiului meu. 

— Nu știu, spune-i cum vrei, murmură Paul. 

Alix rămase pe gânduri, apoi zâmbi: 

— De ce să nu-i spunem „Phoenix“? Doar se va naște din 
cenușa celei care a fost. Vom putea face o poveste interesantă. 

Henri se încruntă: 

— Va trebui să fii atentă la ce declari. N-o putem acuza pe 
Betty Villiers direct. Vom spune doar că schiţele au fost 
furate şi vom lăsa lumea să tragă concluziile. Se întoarse 
apoi spre doamna Lelong. Anunţă, te rog, tot personalul să 
se adune în salon peste zece minute. Iar tu, Paul, vorbeşte 
cu Pierre Dubois, în Franţa, și spune-i tot ce s-a întâmplat. 
Roagă-l să ne trimită imediat noile materiale de care avem 
nevoie. Noua colecţie va fi mai mică, dar va fi 
extraordinară. 

Paul ieși repede și Alix îl privi admirativ pe Henri. 

— Mă bucur că ai luat această hotărâre, spuse ea. 

— Nu suport să fiu învins. Scoase o cutie cu ţigări și-și 
aprinse una. 

— Ce frumuseţe! spuse ea cu ochii la cutie. E franţuzească? 

— E lucrată de un francez. Am cumpărat-o din insulele 
Seychelles, unde m-am născut. E făcută din carapace de 
broască ţestoasă. 

— Credeam că v-aţi născut în Franţa. 

— Așa crede marea majoritate a lumii. Însă m-am născut în 
Seychelles și am stat acolo până la optsprezece ani. 

Uşa se deschise și intră doamna Lelong, care-l anunţă: 

— Personalul vă așteaptă, domnule Duval. 

Personalul Casei Duval forma un grup pestrit: modele în 
rochii de seară, machiate și coafate, și croitorese cu figuri 
şterse, în uniforme gri. 

Henri îi privi pe toţi ca un tată odraslele, apoi, cu voce 
joasă, le povesti ce se întâmplase şi ce decisese. 

— Ştiu că va fi greu, că va trebui să lucraţi din greu, peste 
program, dar suntem o mare familie, adăugă el zâmbind, și 
știu că nu mă veţi lăsa la greu. 

Toată lumea murmură afirmativ, numai doamna Lelong 
lăsă capul în jos. 

— Trebuie să vă dau o veste proastă, domnule Duval. Anna 
lipsește. A sunat soțul ei de dimineaţă, este în spital, se 
operează de apendicită. 

— Cum? exclamă Henri iritat. E modelul cu cele mai bune 
măsuri. Jumătate din haine sunt create pentru ea. 

Doamna Lelong se înroși. 

— Nu mai sta uitându-te la pantofi. Caută pe cineva! 

— Deja am câteva tinere, care au măsurile ei. Sunt afară, vă 
așteaptă să le primiti. 

Madam Lelong ieși și Henri rămase cu ochii aţintiți asupra 
ușii pe care își făcu apariţia Dina, o delicată nimfă în crep roz. 

— Ce bine că te văd, exclamă ea. Tocmai am vorbit cu Paul 
și mi-a povestit despre dezastru. Dacă pot să ajut cu ceva... 

— Nu-ţi face griji, cherie. Totul e sub control, spuse el 
luând mâna Dinei pe care depuse un sărut. Stai lângă mine și 
ajută-mă să găsesc un nou model. 

Doamna Lelong intră aducând cu ea o fată înaltă, bine 
proporționată, cu un uimitor păr blond-argintiu. 

Culoarea părea naturală și, impreună cu pielea albă și ochii 
albastru deschis, o făcură pe Alix să decidă că fata era de 
origine scandinavă. 

Ceva îi displăcea la ea; ceva din modul cum purta hainele 
o făcea să fie puţin vulgară. 

Mai intrară încă trei tinere, dar se vedea că Henri alesese 
deja. 

— Cum o cheamă pe prima? o întrebă el pe doamna Lelong. 

— Sophie. Am impresia că este, totuși, cam înaltă. 

— Îmi place. 

— Nu va învăţa niciodată să poarte un costum, spuse Dina 
ironic. 

— Sunt obosit de toate aceste stereotipuri. Sophie e diferită 
şi de aceea o vreau, replică Henri. 

— Adevărat? întrebă Dina cu aerul unei femei geloase. 

Henri îi ridică mâinile și începu să i le sărute. 

— Draga mea, tu eşti cea mai drăguță fiinţă pe care am 
întâlnit-o vreodată. Vino, îţi ofer un pahar în biroul meu. Alix, 
vii şi tu? 

— N-am timp. Trebuie să mă întorc la birou. 

După-amiaza, se întoarse la salon și-i găsi pe Henri și Paul 
ocupați cu alegerea materialelor. Fiecare rochie rămasă din 
vechea colecţie trebuia ajustată după noul model. 

Târziu, spre seară, Sophie luă o pauză. Paul terminase de 
făcut ultimele retușuri și acceptase și unele sugestii ale tatălui 
său. 

— Nu-mi place! exclamă Paul. Sophie este prea mare pentru 
acest stil. Cred că Louise e mai aproape de adevăr. 

— Asta e marea ta greșeală, replică Henri. În imaginaţia ta, 
toate femeile sunt niște silfide. 

Alix îngheță. După cum decurgea conversaţia, se anunţa o 
nouă scenă între cei doi. 

— Cei mai mulţi designeri lucrează după femeia ideală, 
răspunse Paul moale. Dacă vrei să creezi pentru toate femeile, 
deschide o fabrică de confecţii! 

— Nu te lua de angrosiști, răspunse Henri zâmbind. Ei 
câștigă mai mulți bani decât noi. Bine, Paul! Tu creezi toalete 
pentru femeia ta ideală, iar eu le voi crea pentru a mea. 

Paul îi aruncă Alixei o privire ciudată. 

— Am impresia că pentru moment Sophie este femeia ta 
ideală, spuse el întinzându-i foarfeca tatălui lui. 

Paul ieşi din încăpere şi Alix se așeză pe un scaun, dorind 
să-l vadă pe Henri la muncă. 

Sophie apăru îmbrăcată într-o nouă rochie ce trebuia 
retușată și Henri se adânci în muncă. Timp de zece minute se 
auzi numai zgomotul foarfecei, apoi Sophie scoase o 
exclamaţie de durere. 

— Pentru Dumnezeu! ce s-a întâmplat? 

— Cred că m-ai tăiat, răspunse fata și se întoarse cu spatele 
arătând o tăietură urâtă din care curgea sânge. 

— Vai, dragă. Îmi pare rău! 

Henri ridică repede niște șerveţele și-i tamponă rana, apoi 
cu mișcări iuți o ajută să-și scoată rochia spre a nu fi pătată. 
Oare ce-ar fi zis Dina dacă vedea această scenă? se gândi Alix. 

Henri rămase înmărmurit în fața corpului fetei care-i 
susţinea privirea cu nerușinare. 

Alix se ridică şi merse repede spre ușă. Nu dorea să ia parte 
la așa ceva. 

— Cred că nu mai este nevoie de mine. Spune-i fiului tău... 

— Poţi să-mi spui chiar tu, se auzi vocea lui Paul din 
spatele ei. 

— Mă duc să lucrez la articolul despre noul nume al 
colecției, spuse ea repede. Nu mai este nevoie de mine aici și 
este destul de târziu. 

El își privi ceasul. 

— Oh, e aproape opt. N-am realizat. Am fost atât de 
absorbiți de muncă. 

— Vă invit la masă, spuse Henri apropiindu-se. Nu putem 
lucra cu stomacul gol. Paul, te poți opri o oră sau două. 

— Nu e o idee rea. Unde mergem? La „Antoine“? 

— Da. Tu condu-o pe Alix. Eu îi chem un taxi Sophiei. 

— Foarte bine. Hai, Alix. O luă de braţ şi merseră pe jos zece 
minute, până la un micut restaurant franțuzesc. 

— Ce zi! În aceste momente, îl admir pe tata. 

Alix rămase pe gânduri. De ce oare îl admira? Nu era 
nimic de admirat. Cel mai potrivit cuvânt era ură. Oare nu-l 
ura din cauza Sophiei, şi pentru că își bătea joc de 
sentimentele Dinei? 

— Alix! vocea lui Paul o readuse la realitate. 

— Îmi pare rău, sunt obosită. 

— Nu face nimic. Se pare că tata nu mai vine și doream doar 
să știu dacă îţi plac homarii? 

— Sunt pe cât de gustoși, tot pe atât de urâţi. 

Fl zâmbi și linii fine îi apărută în jurul ochilor. 

— Newburg îți place mai mult? 

— Sună bine. Am impresia că vrei să mă îngraș. 

— Nu trebuie să te îngrijorezi. Eşti foarte slabă. 

— ie îţi plac femeile slabe, îl tachină ea. 

— Ca să-mi poarte hainele, nu ca să le am lângă mine. 

Ea simţi căldura din vocea lui și izbucni în râs. Cina decurse 
în cele mai bune condiţii și se bucurară împreună de ea. 

Ora trecu repede și, în timp ce se relaxau la o cafea, se 
gândeau cu regret că trebuia să se despartă. 

— Mă întreb dacă nu cumva ești puţin fericit că s-au furat 
schițele, spuse ea privindu-și ceașca de cafea. În felul acesta, 
ai avut ocazia să foloseşti ideile tale. 

El o privi o clipă, apoi făcu un gest de lehamite. 

— Nu mă înţelegi, Alix. Crezi că munca este foarte 
importantă pentru mine. 

— Dar este foarte importantă, protestă ea. Vorbești ca și 
când pictorilor nu le-ar păsa dacă tablourile lor sunt expuse. 

— Multora nu le pasă! 

— Înseamnă că nu au nici un pic de ambiţie, și refuz să cred 
că nu ești ambitios. 

— De ce crezi că lipsa de ambiţie e un viciu. Cunosc multe 
persoane drăguţe care nu au ambiţie. 

— Talentul duce invariabil la ambiţie, continuă ea. Stă în 
natura umană. Scritorul vrea ca lumea să-i citească operele, 
muzicianul doreşte să-i fie ascultată muzica. 

— Şi designerul vrea ca femeile să-i poarte hainele? 

— Nu vrei asta? 

El zâmbi. 

— Ai prea multe argumente ca să te înving. 

— Ce te opreşte să-ți deschizi propria ta afacere? repetă ea 
întrebarea pe care i-o mai pusese o dată. Să nu-mi spui că-ţi 
place să te certi cu tatăl tău tot timpul? 

— Detest lucrul acesta. Când am început să lucrez cu tata, 
am crezut că voi învăţa o mulţime de lucruri. Curând, însă, am 
realizat că nu vrea să-mi încurajeze talentul și am început să 
mă ascund de el. Am rămas totuși, deoarece mama ar fi foarte 
supărată dacă l-aş părăsi. 

— Ai rămas cu el doar ca să n-o superi pe mama? Nu are nici 
un sens, te porți ca un copil! 

— Sunt copilul mamei mele. Fericirea ei este foarte 
importantă pentru mine. 

— Atât de importantă încât să-ți sacrifici viitorul pentru ea? 

— Sunt un Duval, spuse el încet. 

— Tocmai că ești un Duval. Ar trebui să ai propriul tău 
salon, sau cel puţin să ai propria ta colecție. 

— Nu sunt atât de ambitios. Ti-am spus că nu am ambiţii 
personale. Fericirea mamei e foarte importantă pentru 
mine. De aceea, stau lângă tatăl meu și încerc să-l aduc pe 
calea cea bună. 


76 MARY JAMES 


— Încerci să-l ţii departe de femei? 

— Cu cât îmbătrânește, e mai rău. 

— De ce nu-l părăseşte mama ta? 

— Am întrebat-o odată și mi-a spus că mai bine cu un rău pe 
care-l cunoaşte decât fără. 

— Aceasta este iubire sau mândrie? întrebă ea încet. 

— Am impresia că în mintea femeilor iubirea și mândria se 
confundă uneori. Atâta timp cât tatăl meu vine în weekenduri 
şi se poartă ca un familist, ea e satisfăcută și eu sunt bucuros 
pentru ea. De aceea stau cu el. 

— Cred că nu e foarte ușor pentru tine, spuse ea privindu-l 
în ochi. Dar nu ţi-e teamă că într-o zi tatăl tău va întâlni o 
femeie pe care s-o iubească atât de mult încât s-o părăsească 
pe mama ta? 

— Nu. Asta nu se va întâmpla niciodată. N-am de ce să mă 
tem. Fete prostuţe a avut tot timpul. Iar de Dina mă voi ocupa 
eu... spuse el cu o expresie enigmatică. 

În acel moment, Alix se ridică brusc de la masă. 

— E târziu... 

Paul plăti nota și porniră înapoi spre salon. 

Alix simtea un junghi în inimă. Paul o iubea pe Dina și ea 
suferea. ÎI privi în timp ce mergeau braţ la braţ. Bărbatul de 
lângă ea nu-i era indiferent. 


Capitolul 7 


Colecţia Duval ocupa pagini întregi din ziarele şi revistele 
de specialitate. Toată lumea aflase că desenele originale 
fuseseră subtilizate şi copiate și astfel își câștigaseră simpatia 
presei și a lumii întregi. 

Showul trebuia să înceapă la ora unsprezece. Alix ajunse la 
salon la nouă, dar toată lumea venise înaintea ei și era o zarvă 
de nedescris. Florăresele aranjau imense coșuri de flori pe 
scenă și pe scări. Fetele aprinseseră lumânări parfumate care 
emanau mirosuri florale. Croitoresele și călcătoresele făceau 
ultimele retușuri. 

Alix se simţi pierdută. Încercă să-i găsească pe Henri sau 
Paul; dar în cabina de schimb era aceeași confuzie: mane- 
chine, machiori, coafori, bijutieri, croitorese. Totul într-un 
spaţiu micuţ plin de haine atârnate pe umerașe, genti, pălării, 
pantofi. Cu toată agitația, se părea că toată lumea era calmă și 
ştia ce are de făcut. 

În cel mai retras colt, Sophie își făcea ultimele retușuri la 
machiaj, aplicându-și un ruj roșu aprins cu o pensulă subțire. 

Alix o privi un moment, admirându-i calmul ce se citea pe 
faţa ei: o adevărată profesionită, se gândi ea. 

Henri și Paul nu se zăreau, în schimb o descoperi pe 
doamna Lelong. 

— Ce de lume, şopti ea. Trebuie să începem mai devreme. 
Modelele vor deveni nervoase dacă așteaptă prea mult. 

— Unde sunt cei doi Duval? 

— În biroul domnului Henri Duval. Le-am promis să-i tin la 
curent cu tot ce se întâmplă în spectacol. 

— Nu se vor uita ei înșiși? 

— Nu. Domnul Duval e foarte superstițios. 

Alix se întrebă de ce rămăsese și Paul cu el: era la fel de 
superstițios, ori din loialitate? La naiba! Ce-i păsa ei care era 
motivaţia? 

— Începem, se auzi vocea doamnei Lelong și fetele se 
ridicară și fugiră spre scenă. 

O dată început, spectacolul se desfășură ca pe roate. 
Toaletele schimbate cu repeziciune, mersul languros al 
manechinelor pe podium, muzica învăluitoare. 

Totul se termină o oră mai târziu, când Sophie, îmbrăcată 
în rochia de mireasă care o făcea să semene cu o prinţesă de 
gheață, defilă pe podium în fața unei asistente încântate. 

Alix îl felicită în gând pe Henri pentru că o alesese pe 
Sophie să prezinte acestă rochie. Albul convenţional era 
înlocuit cu satinul argintiu, croiala rochiei era simplă, dar 
efectul era uluitor. Toţi bărbaţii din încăpere și-ar fi dorit o 

asemenea mireasă! Fără să-i spună doamna Lelong, Alix își 
dădu seama că întreaga colecţie era un triumf și-i veni în gând 
imaginea celor doi bărbaţi care au avut curajul s-o ia de la 
capăt, să nu se dea bătuți. 

Următoarea jumătate de oră a fost cea mai extraordinară 
din viaţa tinerei femei. Henri venise în salon și se învârtea 
mândru ca un cocoș, discutând și fotografiindu-se cu toată 
lumea. În mijlocul acestei frenezii, Alix îl căută din priviri pe 
Paul, dar nu-l găsi nicăieri. Părăsi salonul și porni de-a lungul 
holurilor, spre biroul lui. Ajunsă în faţa uşii, ciocăni încet. 

— Intră, se auzi o voce înceată. Alix deschise şi-l găsi așezat 
în spatele biroului, palid, cu privirea pierdută. 

— Nu vrei să vii la întâlnirea cu presa? întrebă ea. Toată 
lumea vrea să te cunoască. 

— Nu pot da ochii cu ei. Sunt sigur că tata se descurcă 
foarte bine. 

— Cum dorești. N-am venit să te iau cu forța. 

El se relaxă și Alix observă cum devine o altă persoană. Ce 
buze senzuale, se gândi ea involuntar, apoi, cu un efort 
supraomenesc își luă ochii de la el. 

— Este foarte excitant pentru tine, nu-i aşa? 

— Nu la fel de excitant ca pentru tata. Sunt mai tânăr și iau 
lucrurile mult mai ușor. 

— Nu cred că vârsta are vreo importanță, mai degrabă 
temperamentul. Tu ești mult mai sensibil, iar el este mai... 

— La naiba cu sensibilitatea! izbucni el și-și luă capul în mâini. 

Alix se întoarse și deschise glasvandul ce dădea spre 
grădină, ieși și se începu să se plimbe. 

— Mă simt mai bine. Vocea venea din spatele ei și-i simţi 
respiraţia lângă ureche. Iartă-mi ieșirea de adineauri, dar sunt 
foarte iritat. M-am temut ca nu cumva colecţia să fie un eșec. 
Este pentru prima dată când hainele mele apar într-o 
prezentare. 

— Acum știi că showul a fost un succes, spuse ea încercând 
să-i ocolească privirea. Fiecare toaletă a fost aplaudată, dar ale 
tale cel mai mult. 

— Mulţumesc pentru încurajare. 

— Este adevărat. Nu vreau să te flatez. 

Paul o prinse de mână și-o trase aproape. Pentru o clipă 
corpurile lor se întâlniră și Alix fu surprinsă de puterea mâinii 
lui atât de subțiri. 

— ie îţi datorez totul, spuse el șovăielnic. Niciodată, 
niciodată n-aş fi ajuns aici dacă nu erai tu. 

— Dar n-am spus nimic, protestă ea. 

— Nu era nevoie de vorbe. Felul în care mă priveai: furie, 
milă, sfidare. 

— Niciodată nu te-am sfidat, spuse Alix repede, plină de 
emoție. Apropierea lor fizică o făcea să tremure ca o adoles- 
centă la prima întâlnire. De ce-i spunea toate astea? 

— Alix, şopti Paul şi o trase mai aproape. 

Privirea lor se întâlniră și ea văzu o lumină stranie în ochii 
lui căprui închis. El ridică o mână şi-o mângâie pe părul 
negru, apoi îi urmă conturul feţei. 

Alix, repetă el. Îmi dai voie să creez o rochie pentru tine? 

Aceste vorbe erau cu totul altceva decât ceea ce dorea ea. 

— Tatăl meu dă un bal mascat la Croxham, și știu exact ce 
ar trebui să porti. 

Atunci înţelese propunerea lui. Dacă ar fi fost pictor, i-ar fi 
făcut portretul, însă fiindcă era designer, îi oferea o toaletă. 
Era felul lui de a-i mulțumi. Se înroși și-i zâmbi. 

— Cu cea mai mare plăcere. Ce culoare va avea? 

— Va trebui să mai aștepți câteva zile. Hai să ne întoarcem 
în biroul meu să-ţi iau măsurile. 

Mâinile lui, care-i atingeau corpul, o făcură să-i fiarbă 
sângele, dar Paul devenise un creator și-și făcea datoria ca un 
adevărat profesionist. 

— Asta-i tot, spuse el scriind ultimele cifre pe un caiet. 

— Ar fi bine să mă întorc în salon, spuse ea cu răsuflarea 
tăită. El nu răspunse și Alix fugi din cameră. 


ee 


Publicitatea pentru colecţie o tinu pe Alix ocupată în 
următoarele zece zile. Henri ar fi dorit să se ocupe și de bal, 
dar ea îl lăsă pe Peter să se ocupe de acesta. Își concentră 
atenţia asupra colecţiei şi nu mai avu timp de viața personală. 
Într-o seară, Mark o căută și o invită la cinema, dar o găsi la 
biroul ei, înconjurată de un maldăr de dosare. 

— Ce se întâmplă cu tine? Henri Duval te-a angajat, nu te-a 
cumpărat! protestă el când Alix îi refuză invitaţia. 

— Ştii foarte bine cât mă implic într-un proiect. Publicitatea 
trebuie făcută cu dăruire, altfel strici totul. 

— Sper să nu te extenuezi, sănătatea ta e mai importantă 
decât Casa Duval. 

Ea lăsă stiloul jos, se ridică încet și-și trecu braţele în jurul 
gâtului lui. Mark avea dreptate, punea mai mult suflet în 
munca pentru Duval decât pentru oricare alt client. 

— Nu voi lucra în acest weekend, promise ea. Voi merge 
împreună cu Peter la balul mascat al lui Henri Duval. 

— Ce mai relaxare! Vei fugi de colo-colo, vorbind cu presa 
şi cu invitaţi celebri. 

— Este exact ceea ce voi face, spuse ea retrăgându-se 
râzând. 

— Câteodată mă uimești, Alix. De ce nu vrei să te oprești și 
să mă lași să am grijă de tine? 

Ea lăsă ochii în jos și ridică un dosar. 

— Nu e bine, Mark. Nu pot să mă căsătoresc cu tine. Ti-am 
spus-o și altă dată: nu te iubesc. 

— Dacă nu mă iubești acum, nu însemnă că nu mă vei iubi. Alix 
îi zâmbi și fără nici un motiv din ochi începură să-i curgă lacrimi. 

— Alix, ce s-a întâmplat? N-am vrut să te supăr... am vrut... 

— Oh, nu e din vina ta, Mark. Nici eu nu știu de ce plâng. 

— Îşi șterse lacrimile și scutură din cap. Cred că ai dreptate. 
sunt foarte obosită. 

— Nu poţi lipsi de la petrecere? 

— Nu. 

— Atunci, aș putea veni cu tine. Sunt sigur că Henri Duval 
nu s-ar supăra. 

— Voi fi prea ocupată ca să pot sta cu tine, spuse ea repede. 
Îi pierzi vremea degeaba. 


DESIGNER PENTRU MOARTE 83 


KKK 


Era noaptea târziu și Alix tot nu dormea, gândindu-se de ce 
refuzase oferta lui Mark de a veni cu ea la bal. ÎL refuzase 
instinctiv, cu gândul la Paul. Mark ar fi încurcat-o... 

A doua zi, se întâlni cu Peter în birou şi plecară cu mașina 
spre Croxham. 

— Ce e cu tine? îl întrebă ea. Tot mai plângi după Fleur? 

— Am învăţat să trăiesc cu asta... 

— Atunci, ce e? 

Peter privea pe fereastră și nu-i răspunse. 

— Dacă nu vorbeşti, nu te pot ajuta. 

— Rechini, spuse el gâtuit. 

— Poftim? 

— Cămătarii, explică el. Apoi îi povesti că, dorind să câștige 
bani pentru a-și plăti datoria faţă de Henri Duval, începuse să 
joace, pierduse și acum se găsea într-o situație mai gravă 
decât înainte. 

— Credeam că vrei să-ţi vinzi apartamentul pentru a-ți putea 
plăti datoria? 

— N-am primit prețul pe care-l doream. Piaţa imobiliară 
este în regres. 

— Şi atunci, ai început să joci? Oh, Peter, ești un idiot. De 
ce n-ai venit să-mi spui? 

— Din mândrie, spuse el încet. Dar ţi-am spus acum. 

Alix știu că dacă ar fi dorit ajutorul ei, i l-ar fi cerut de la 
început, dar Peter dorea să se descurce singur și nu putea 
face nimic. 

— Cel mai bine ar fi să uiţi ce ţi-am spus. E problema mea 
și trebuie să-i fac faţă. 

— Mai ai o problemă, Fleur. Va fi prezentă la bal și vreau să 
stai departe de ea. 

— Să-i refuz avansurile și să mă fac că n-o cunosc? 

— Fleur n-o să-ţi facă avansuri atâta timp cât mama ei va fi 
în preajmă. 

— Asta nu e o problemă. 

— Îţi faci rău singur. Îndrăgosteşte-te de altcineva. 

— Fii serioasă, Alix. Tu te poţi îndrăgosti la comandă? 

Se gândi la Mark și știu răspunsul. 

— Cel puţin încearcă s-o uiţi, spuse ea fără entuziasm. 

Am încercat, dar fără succes. 

Restul călătoriei se desfăşură în liniște. Peter gândindu-se 
la problemele lui, iar Alix la Dina. Vorbise dimineaţă cu ea la 
telefon. Fusese invitată şi ea la Croxham, dar nu de Henri, care 
era complet acaparat de Sophie, ci de Paul. Dina spera să 
recâștige din nou afecțiunea lui Henri? 

Umbrele înserării se lăsau deasupra parcului proprietăţii 
Croxham Manor când ajunseră în faţa ușii. Casa era lumi- 
nată de ultimele raze de soare și peste tot se auzeau voci şi 
pași. 

Uşa se deschise înainte de a suna clopoţelul şi cei doi 
intrară și fură întâmpinați de un majordom care-i conduse în 
sufragerie, pe care o găsiră goală, luminată doar de focul din 
şemineu. Mai multe măsuţe ofereau băuturi din cele mai 
variate. 


DESIGNER PENTRU MOARTE 85 


— O să-mi iau o băutură, spuse Peter. Tu vrei ceva, Alix? 

— Pune-mi și mie un pahar, mi-a fost cam răcoare. 

— Domnul Duval ştie cum să-și trateze oaspeţii, declară 
Peter privind sticlele aliniate. O să pregătesc câte o Margarita. 

— Nu asta înţeleg eu prin ospitalitate, dar acum e bine 
venită! Luă paharul din mâna lui și sorbi o gură. Cred că toată 
lumea e la etaj, să se schimbe. 

— Atunci, cred că e timpul s-o fac și eu. Stai să-mi vezi 
costumul. Vei fi mândră de mine! spuse Peter și ieși din 
încăpere. 

Alix se duse în faţa focului, închise ochii și simţi căldura 
flăcărilor pe obraji. Afară, soarele aluneca încet după copaci. 
Flăcările aruncau umbre roșiatice pe mobile. Duse paharul la 
gură şi-l sorbi dintr-o înghiţitură, apoi se îndreptă spre ușă. 
Înainte de a ajunge în fata ei, se deschise încet și în lumina 
slabă apăru o fantomă. Alix ţipă cât o ținură puterile. 

— Bună seara, șopti fantoma. Moartea vă spune bun venit 
la petrecere! 


Capitolul 3 


În luna care trecu, Alix își aminti mereu de Henri Duval şi 
straniul lui costum. Moartea... parcă premeditase! 

Henri înaintă și-și scoase masca. Alix era şocată. Dacă 
aceasta era intenţia lui, avusese un succes total. Tânăra își 
pierduse culoarea și tremura. 

— Nu ştiam că te sperii atât de repede! Doamne, Alix, m-ai 
speriat cu tipetele tale! 

— Dacă ai mai fi făcut un pas spre mine, aș fi leșinat! 

Henri începu să râdă. 

— Ce crezi despre ideea mea de a îmbrăca acest costum? 

— Foarte original, n-am ce spune, dar sunt sigură că nu va 
fi apreciat la adevărata lui valoare. 

— Cred că... începu el, dar se opri când o blondă 
voluptuoasă intră pe ușă. 

Alix o recunoscu pe Sophie. După privirea cu care o învălui 
Henri, își dădu seama că Dina nu mai avea nici o șansă în faţa ei. 

— Biata Dina, murmură Alix. Biata doamnă Duval. 

Ghicind ce gândește, Sophie se îndreptă spre ea într-o 
splendidă rochie de inspiraţie spaniolă, în culori albastru și 
argintiu. 

— Ce părere ai despre costumul meu? întrebă ea cu 
insolenţă. Henri l-a creat pentru mine. 

— E superb. 

Sophie se duse lângă Henri, care-și trecu drăgăstos brațul 
în jurul taliei ei. 

— Cel mai bine ar fi să mă duc să mă schimb, spuse Alix 
repede. 

— Mai întâi trebuia să bei un pahar cu mine, auzi ea o voce 
rece. Alix se întoarse și-i văzu pe Dina și Paul. Actriţa era 
îmbrăcată într-o rochie neagră care-i scotea și mai mult în 
evidență paloarea chipului. 

— De ce nu ești costumată? o întrebă Henri. Pierzi toată 
distracţia. 

— Costumul meu este sus, răspunse ea fixând-o pe Sophie 
cu o privire de gheaţă. Cineva îi face ultimele retușuri. 

— Henri a făcut asta pentru mine, spuse Sophie învârtindu-se 
ca un copil. 

— Bucură-te de ea cât mai ai timp, îi aruncă Dina. Nu va 
dura prea mult. 

— Măsoară-ţi cuvintele, Dina, spuse Henri iritat. Și tu, 
Sophie sunteţi oaspeţii mei și nu vreau certuri în casa mea. 

Dina îi întoarse spatele și lacrimi de furie îi alunecară pe 
obraji. 

— Nu știu ce naiba caută o proastă ca ea aici, spuse actrița 
ieşind repede din cameră. 

O tăcere stânjenitoare să lăsă pentru câteva momente. 

— Nu trebuia s-o inviti aici, Paul, zise Henri în cele din 
urmă. 

— Nici tu nu trebuia s-o inviţi pe Sophie. 

Înainte ca Henri să poată replica în cameră intrară Fleur și 
doamna şi domnul Allan-Jones, care erau costumaţi în nobili 
de la curtea lui Ludovic al XIV-lea, iar Fleur într-o superbă 
sirenă. 

— Mi-am făcut-o singură, spuse ea mândră, învârtindu-se 
fericită, ca toată lumea s-o admire. Mama n-a fost prea 
încântată, a spus că e prea sexy pentru o persoană de 
rangul meu. 

— Foarte sensibil, se auzi vocea caldă a lui Amy Duval care 
se alătură grupului. Era îmbrăcată într-o rochie neagră, 
simplă, ce făcea notă discordantă cu restul grupului. Sper că 
mama ta O să vină la cină? 

— Oh, nu va întârzia prea mult. Urmărește un serial TV apoi 
va veni Și ea. 

Alix stătea puţin mai departe de grup, gândindu-se încă la 
scena urâtă la care asistase. Spera ca Amy nu auzise nimic. 
Oare de ce insistase Dina să vină la petrecere? Se purta exact 
ca şi când ar fi dorit să fie în centrul atenţiei și când nu reușea 
era disperată. 

— De ce ai o faţă atât de îngrijorată? auzi Alix vocea lui Paul 
în spatele ei. 

— Mă gândeam la Dina... 

— Nu te mai gândi. Este treaba ei dacă se face de râs, nu ești 
tu de vină. Aș dori s-o pot ajuta, dar... rămase privind-o gân- 
ditor... Tu însă m-ai supărat foarte tare, încă nu te-ai 
schimbat... 

— Rochia! Oh, Paul, am uitat. Îmi pare foarte rău. 

— Lasă, te înţeleg, spuse el zâmbind trist. Du-te repede. 
De-abia aştept să văd cum îţi vine. 

Cu inima  bătându-i nebunește, Alix urcă scările și 
intră în dormitorul care îi fusese pus la dispoziţie și 
rămase cu răsuflarea tăiată. Rochia așezată pe umeraș îi 
captă toată atenţia: o masă unduitoare de culori, de la 
verde la albastru ultramarin, de la roșu strălucitor la gal- 
ben pal, iar bustul argintiu. Toată, dădea impresia unui 
imens diamant. 

Ridică biletul ce se afla agăţat de ea: 

„Fiecare față a unui diamant are altă culoare, astfel că am 
creat această rochie pentru un diamant de fată“. 

„Un diamant de fată“. Alix se simţea flatată, totuși ar fi vrut 
ca Paul s-o compare cu altceva. Diamantul era ceva rece, fără 
viaţă. 

Îmbrăcă rochia repede și se privi în oglindă. Îi venea 
perfect. Se cunoștea că era făcută de un profesionist. Fără a 
se admira prea mult în oglindă, cobori repede scările să-l 
găsească pe Paul și să-i mulţumească pentru toaletă. 

Sufrageria era plină de oameni, însă Paul nu se zărea 
nicăieri. Începu să-l caute prin casă. Urcă scara și ajunse în faţa 
camerei Dinei. Prin ușa întredeschisă, îl zări pe Paul care 

stătea cu spatele, îmbrăcat într-un costum de Arlechin, care i 
se mula pe corpul bine făcut și ţinea în braţe o femeie cu părul 
roşu. Părul Dinei. 

— Nu mai plânge, draga mea, murmură el. Lui nu-i pasă, știi 
prea bine. 

Alix simţi o durere în inimă şi ochii i se înceţoșară. Ușor, se 
dădu înapoi, nu înainte de a-l mai auzi pe Paul spunând: 

— Nu-l poţi învinui de nimic! Aș vrea să-l omor pentru ce 
ti-a făcut. El nu știe ce e dragostea și loialitatea. 

Alix fugi, încercând să ajungă în dormitorul ei. Voia să fie 
singură. 

— Unde te grăbești așa, draga mea? Se întoarse și o văzu pe 
Amy Duval. Se schimbase într-o rochie bej și avea în mână un 
coș de grădină. Arăta ca o servitoare. 

Alix se gândi că poate se va schimba mai târziu și se forță 
să zâmbească. 

— Vă duceti să culegeţi flori, doamnă Duval? 

— Da. Îmi trebuie câteva pentru sufragerie. 

— Dar nu e prea întuneric? întrebă Alix. 

— Nu și pentru mine. Îmi cunosc grădina cu ochii închiși, 
răspunse Amy coborând scara. 

Cu inima grea, Alix se întoarse în dormitor. Se duse în faţa 
ferestrei și încercă să-și recapete calmul și să descopere de ce 
fusese atât de supărată când îi văzuse pe Dina și Paul 
îmbrătişati. Apoi avu o revelaţie... 

ÎI iubea! Se îndrăgostise cu adevărat de Paul. Niciodată în 
viaţa e nu mai avusese asemenea sentimente. Se simţi 
pierdută! 

Paul o iubea pe Dina, era sigură de asta. Cu un efort 
supraomenesc, își opri lacrimile care-i umpleau ochii. Nu 
dorea să coboare la masă cu faţa și ochii roșii. 

Auzi în depărtare un ceas care bătu ora şapte. Apoi, liniște. 
Alix ridică ochi și privi de jur-imprejur: Dormitorul era 
întunecat și rece. Începu să tremure. Se ridică să aprindă 
lumina când auzi bătăi în ușă. 

— Cine e? întrebă ea repede. 

— Nu vă supăraţi, se auzi o voce calmă. Îmi pare rău că vă 
deranjez, dar aș dori să împrumut cheia dumneavoastră. 

Alix aprinse lumina și deschise ușa. O fată în uniformă 
albastră de servitoare stătea în prag. 

— Ce cheie? întrebă Alix. 

— Cheia de la dormitorul dumneavoastră. Domnișoara 
Lloyd m-a rugat s-o trezesc la şapte, dar ușa este blocată și nu 
răspunde. 

— Vin cu tine, spuse repede Alix scoțând cheia din 
broască. 

Aproape fugind, ajunse în fața dormitorului Dinei. Vâri 
cheia în broască și deschise ușă. Rămase șocată în prag. 

Dina era căzută lângă pat, cu ochii închiși și fața palidă. 
Avea mâinile întinse, iar lângă degetele uneia dintre ele se 
găsea un flacon de medicamente. Alix se apropie repede 
de prietena ei. Respira normal, dar mâinile și fața îi erau 
reci ca gheața. Luă flaconul și citi eticheta. Erau pastile 
pentru somn. După câte rămăseseră, Dina nu luase prea 
multe. 

Alix se întoarse spre cameristă. 

— Haide s-o ridicăm pe pat, apoi du-te și caută-l pe domnul 
Paul Duval. Te rog să nu spui nimănui despre această întâm- 
plare. Ai înţeles? 

O ridicară pe Dina în pat, apoi fata plecă și Alix o acoperi 
pe actrița cu o pătură. 

Peste câteva clipe auzi pași pe coridor şi Paul intră în 
încăpere. 

— Mă temeam să nu facă una ca asta, spuse el. Cel mai bine 
ar fi să chemăm un doctor. 

— Cunoști pe cineva de încredere, care să nu vorbească 
despre asta? 

— Chiar dacă nu e de încredere, trebuie să-l chemăm. Vrei 
să moară în braţele tale? 

— Nu cred că va muri, răspunse Alix ridicând flaconul cu 
medicamente. Văd că şi le-a cumpărat în dimineaţa asta și erau 
douăzeci și cinci, acum mai sunt cincisprezece, deci nu a luat 
decât zece. 

— Mi se par destul de multe, spuse Paul punând mâna 
pe fruntea Dinei. Aș fi vrut să știu să-i acord primul ajutor. 
Te rog să-l suni tu pe doctor. Numărul lui este doi patru 
doi. 

— De unde pot suna? N-aş dori să mă audă cineva. 

— Du-te în dormitorul meu. A treia ușă pe dreapta. 

Răspunse chiar doctorul şi-i promise că va ajunge în cinci 
minute. Alix cobori în faţa casei să-l aștepte. Sosi imediat și ea 
îl conduse până în faţa camerei. 

Alix rămase pe hol, așteptând. 

După cincisprezece minute, Paul ieși și-o anunţă că 
pericolul trecuse. Dina zăcea fără culoare pe pat, de data 
aceasta conștientă, dar ameţită. Alix se așeză lângă ea pe pat 
și-o mângâie pe păr. 

— Culcă-te, Dina. Te vei simţi mai bine când te vei trezi. 

Actrița îi zâmbi obosită și închise ochii. Alix se ridică, 
deschise fereastra și-l aşteptă pe Paul care plecase să-l conducă 
pe doctor. 

— Nimeni nu trebuie să afle ce s-a întâmplat, spuse el calm. 
Îi voi spune mamei că o doare capul și nu poate cobori la cină. 

— Cred că tatăl tău trebuie să afle adevărul. 

— E prea târziu. 

— Ce vrei să spui? 

Paul o privi pe Dina, apoi se concentră pe figura Alixei. 

— E prea târziu, deoarece nu mai simte nimic pentru ea. 
Nimic nu-l impresionează pe tata, știi asta. 

— Mi-e teamă că ai dreptate, spuse tânăra femeie întorcându-i 
spatele. 

În acel moment, un țipăt teribil rupse tăcerea nopții. 
Undeva, în grădina întunecată, o femeie tipa cât o ţineau 
puterile. 


Capitolul 9 


Alix se aplecă pe fereastră și privi în grădină. Tufișurile și 
copacii erau atât de dese încât nu putu să zărească nimic. 
Tipătul terifiant se auzi din nou în liniștea noptii. 

— Cine ar putea fi? Și ce o sperie atât de tare? întrebă ea 
alarmată. 

Paul nu răspunse; stătu nemișcat câteva clipe și-o privi pe 
Dina, care acum dormea liniștită. 

— Stai aici până mă întorc, îi ordonă el, apoi ieși repede din cameră. 

Ignorând comanda lui, Alix cobori iute scările și-l urmă pe 
Paul de-a lungul coridorului care dădea spre grădină. Când 
ajunseră pe gazonul din faţa casei, observară că nu erau primii 
ajunși. Câteva lanterne cercetau deja grădina. 

— Ce s-a întâmplat? strigă Paul. Unde sunteţi? 

— Aici, în grădina cu trandafiri, se auzi o voce bărbătească. 

Cu respiraţia tăiată, Paul păși spre locul de unde se auzeau 
vocile. În centrul tufișurilor de trandafiri era un rond unde 

care erau adunate mai multe persoane. Alix îl recunoscu pe 
domnul Allan Jones, iar în spatele lui stătea Peter care o ţinea 
în braţe pe Fleur, ce tremura speriată. 

Când îl văzu pe Paul, domnul Allan Jones se dădu la o parte 
și-și îndreptă lanterna spre o siluetă de la picioarele lui. 
Îngrozită, Alix se agăță de braţul lui Paul. 

Henri Duval zăcea la pământ cu pelerina neagră asemenea 
unei aripi frânte. Avea încă masca aceea hidoasă pe faţă, însă 
ochii i se vedeau, deschişi, încremeniţi într-o privire îngrozită. 
O baltă de sânge se întindea în jurul capului lui. 

— Este mort, spuse Allan Jones încet. A fost împușcat în 
cap, cu acest pistol, adăugă el arătând cu piciorul un mic 
pistol cu mânerul din jad. 

— Mort, şopti Paul fără putere. Cine l-a găsit? 

— Domnul North și Fleur l-au descoperit... 

— Da, noi l-am găsit, spuse Peter, repede. Ne plimbam prin 
grădină când m-am împiedicat de ceva, aveam o lanternă la 
mine, iar când i-am descoperit faţa... 

Așa se explicau tipetele pe care le auziseră. Alix rămăsese 
cu ochii la micuțul pistol din iarbă. Cum se poate ca o aseme- 
nea bijuterie să fie mortală? se întrebă ea. 

— De ce n-a auzit nimeni împuşcătura? întrebă Alix cu voce 
tare. 

— Cred că este un pistol silențios, spuse Paul. Nu înţeleg, 
totuşi, de ce a venit afară să se sinucidă? 

— Nu cred că s-a sinucis, spuse Allan Jones. Henri era 
dreptaci, iar rana este în partea stângă. În afară de asta, uitaţi-vă 
cât de departe e pistolul. Mă tem că este vorba despre o crimă! 

Crimă! Acest cuvânt îi făcu pe toţi să se înfioare. Alix începu 
să tremure și lui Fleur îi clănțăneau dinţii. 

În acest moment, de după o perdea de trandafiri, apăru 
Amy Duval, care rămase uitându-se la ei. 

— Nu te apropia, mamă, spuse Paul îndreptându-se spre ea 
și prinzând-o în brațe. Tata a avut un accident. 

Ea se smuci din mâinile lui și, calmă, se apropie încet de 
bărbatul care zărea într-o baltă de sânge. 

— E mort? întrebă ea în șoaptă. 

— Da, răspunse fiul ei. Te rog, hai să mergem înăuntru. 

— Nu, spuse ea încet, dar brutal. Mă simt bine. Însă tatăl 
tău... trebuie să-l ducem înăuntru. Nu-l putem lăsa să zacă pe 
pământul rece. 

— Nu avem voie să atingem nimic înainte de a veni poliţia. 
A sunat cineva la ei? întrebă el întorcându-și privirea spre 
ceilalți. 

— N-am avut timp, replică Allan Jones. Am venit imediat 
ce-am auzit tipetele. 

— Mă duc eu să-i chem, zise Paul. Cineva trebuie să rămână 
aici, dumneata și domnul North, dacă nu vă supăraţi. 
Doamnele ar fi bine să intre în casă. 

Își strecură mâna în jurul mijlocului mamei lui și aproape 
că o târî spre casă, urmat de Alix și Fleur. 

Alix era surprinsă de schimbarea pe care o avusese 
descoperirea crimei asupra lui Paul. În dormitorul Dinei părea 
plictisit și apatic, dar acum era stăpân pe situaţie, iar în voce 
avea o notă de autoritate. 

După ce sună la poliţie, Paul îi servi pe toți cu băuturi. 

Sophie se retrăsese speriată într-un colț și Alix o observă pe 
Amy Duval privind-o din când în când cu ură. 

Faţa doamnei Duval era calmă și doar o urmă de paloare 
amintea faptul că soţul ei fusese omorât. Nu părea foarte 
îndurerată. 

Alix își aminti că o văzuse ieşind cu o oră înainte în grădină, 
îmbrăcată într-o haină veche în al cărei buzunare încăpătoare 
îşi putea face loc cu ușurință micuța armă. 

Oare Amy Duval pusese capăt pentru totdeauna infi- 
delităţilor soțului ei? Alix scutură din cap. Dacă nu-și arăta 
suferința, nu însemna că-și omorâse soţul. 

Nimeni nu vorbea și, în liniștea absolută, putură auzi cum se 
apropia o mașină. Alix privi pe fereastră, dar nu observă decât o 
masă neagră de trunchiuri de copaci. Când mașina ajunse mai 
aproape, descoperi că era o mașină particulară, nu poliţia. 

Se opri în faţa intrării și după câteva secunde lady Brandon 
deschise larg ușa. Era îmbrăcată într-o rochie din catifea albas- 
tră şi avea mâinile pline de bijuterii. 

— Credeam că sunteţi la masă, spuse ea surprinsă. Sunteţi 
drăguţi, dar nu trebuia să mă aşteptaţi, e aproape ora nouă. 

— Nu se va servi nici o cină în seara asta, spuse Paul calm. 
A fost un accident. Tata a fost împușcat! 

— Împuşcat? Grav? 

— Mă tem că da. Este mort, a fost omorât. 

Lady Brandon îl privi neîncrezătoare. 

— Omorât? De cine? 

— Nu se ştie. Fleur și Peter l-au găsit în grădina cu 
trandafiri. Poliţia trebuie să sosească în orice moment. 

— Ce tragedie. Sărmana Amy! Lady Brandon se duse lângă 
doamna Duval. Lasă-mă să te conduc în camera ta. Cred că 
eşti şocată. 

Alix văzu cu surprindere că Amy Duval nu se împotrivește 
şi iese din cameră sprijinită de braţul lui Ivy Brandon. 

La scurt timp după aceea se auziră sirenele poliției. Paul 
ieşi afară şi se întoarse însoţit de un bărbat robust cu ochi 
albaștri pe care-l prezentă drept inspectorul Truscott. Era 
însoţit de sergentul Combes și alți trei polițiști. 

Truscott dori să vadă locul crimei și ieşiră din cameră, 
lăsându-i pe invitaţi să discute despre crimă. 

Alix își aminti de Dina și, fără să se grăbească, urcă încet 
scările şi intră în camera acesteia. 

Actriţa deschise ochii și-și întinse braţele. 

— Ce s-a întâmplat? întrebă ea somnoroasă. Am avut 
impresia că aud sirenele poliţiei. 

— A avut loc un accident, răspunse Alix așezându-se pe 
marginea patului. 

— Ce fel de accident? 

— Henri. A fost... împușcat. 

— Împușcat! strigă Dina isterizată. Vrei să spui că e mort? 
Asta vrei să-mi spui? E mort? 

Neavând nici un rost s-o mintă, Alix spuse încet. 

— Mă tem că acesta este adevărul. A fost omorât. 

Chipul Dinei deveni alb ca varul. Se lăsă moale pe pernă și 
din ochi începură să-i curgă lacrimi. 

— A căutat-o cu lumânarea, spuse ea încet. Mă întreb cum 
de n-a păţit-o mai de mult. 

Închise ochii și rămase nemișcată. Alix o privi mult timp, 
apoi se ridică și o mângâie cu blândețe. 

— Încearcă să dormi, voi veni mai târziu. 

— Să dorm!? spuse Dina deschizând ochii și începând să 
râdă. 

Temându-se de o criză de isterie, Alix o plesni cu putere. 
Râsul încetă și actriţa închise ochii şi adormi imediat. 

În timp ce cobora scările pentru a se întoarce în sufragerie 
Alix fu surprinsă de inspectorul Truscott care o fixă cu o 
privire cercetătoare. 

— Vă căutam, spuse acesta. Vreau să vorbesc cu toți 
oaspeţii. Vreau să ştiu ce au făcut de când au sosit în această 
casă. De unde veniţi? 

— Am fost sus, o vreme, replică ea. 

— Când am sosit, eraţi jos. 

— A... da... Eram jos, dar am urcat din nou s-o văd pe Dina 
Lloyd, actrița. Este în camera ei, are o migrenă puternică. 

— Aha, înțeleg. 

Inspectorul o conduse în sufragerie și se adresă tuturor 
celor prezenți. 

— Doamnelor și domnilor, nu vreau să vă fac probleme. Eu 
mă voi retrage în bibliotecă şi doresc să vorbesc, pe rând, cu 
fiecare. La sfârşit veţi semna câte o declaraţie. 

Domnul Allan Jones ridică mâna ca un școlar și vorbi: 

— Având în vedere momentele tragice prin care am trecut, 
eu și soția mea am prefera să mergem acasă. Stăm alături și 
când veţi dori să vorbim... 

— Îmi pare rău, dar nici nu se pune problema. Până când 
nu terminăm investigaţiile, nimeni nu poate părăsi casa. Îmi 
pare rău de inconveniente, însă aici a avut loc o crimă. 

După aceste vorbe, toată lumea se închise într-o tăcere 
stânjenitoare. Pentru a destinde atmosfera, Paul comandă 
sandvișuri și cafele. Treptat, se formară grupuri care începură 
să discute în şoaptă. 

La un moment dat Ivy Brandon intră în cameră și se 
apropie de Paul. 

— Mama ta doarme, îi spuse ea. Este cel mai bun lucru după 
un asemenea șoc. 

— Biata mama, spuse el. Mă tem că încă nu realizează ce 
s-a întâmplat. 

— Şi mie îmi vine greu, spuse lady Brandon. Dacă n-aş fi 
rămas să urmăresc. serialul la televizor. Dacă aș fi fost aici... 

— Tu n-ai nici o vină, o întrerupse Paul. Nu te învinovăți. 

Lady Brandon se lăsă moale pe un scaun și închise ochii. 

— Bietul Henri. 

Alix o studie cu atenţie. Era ultima persoană căreia i-ar fi 
păsat de Henri. Privi de jur-împrejur. În stânga ei Fleur, stând 
alături de Peter pe o canapea, abordase un zâmbet trist, fals. 
Se vedea că nu-și revenise încă din șocul descoperirii cadavru- 
lui. Sophie stătea calmă, rece, ca și când n-ar fi înțeles ce se 
întâmpla. Domnul și doamna Allan Jones, aparent veseli că se 
aflau în mijlocul unui caz de crimă. 

Nu exista nici un dubiu că vreuna dintre aceste persoane ar 
fi putut să-l omoare pe Henri. Doar Dina, care fusese părăsită 
în mod scandalos... 

Dina... Luase o doză de tranchilizante, nu una mortală, ci 
doar atâtea cât să provoace îngrijorarea celorlalți. Oare îl 
omorâse pe Henri într-o criză de gelozie, venise repede în 
casă și luase pastilele pentru a fi scoasă în afara oricăror 
suspiciuni? 

Gândurile Alixei fură întrerupte de către inspectorul 
Truscott care deschise ușa și o invită să discute cu el. 

— Așadar, domnişoară Smith, poţi să-mi spui ce s-a întâm- 
plat în seara aceasta? Nu te grăbi, spune-mi orice amănunt îţi 
aduci aminte, chiar dacă ţi se pare banal. 

Alix începu să vorbească. Inspectorul n-o întrerupse până 
nu termină toată povestea. 

— Nu erai în încăpere când domnul Duval a anunţat că se 
duce în bibliotecă să dea un telefon important? 

Alix scutură din cap. 

— Nu, nu știu nimic despre acest telefon. 

— Şi n-ai nici o idee despre ce ar putea fi vorba? 

— Nu. 

— Păcat. Speram că fiind agentul lui publicitar... Totuși, 
cred că n-a dat acel telefon. 

— De unde ştiţi? 

— Unul dintre oaspeţi a intrat imediat după aceea în 
bibliotecă, ușile dinspre grădină erau deschise, iar domnul 
Duval nu era acolo. De asemenea, domnul Paul Duval a dorit 
să discute cu tatăl său câteva minute mai târziu, dar a găsit 
camera goală. 

— Ciudat. Credeţi că a minţit în legătură cu telefonul? 

— În ce sens? 

— Poate că aranjase să întâlnească în grădină şi nu voia să 
ştie nimeni. A spus că se duce în bibliotecă să dea un telefon 
important și de acolo a ieșit în grădină. 

— O deducție foarte bună, domnişoară Smith. La această 
concluzie am ajuns și eu. Ştiţi cu cine s-ar fi putut întâlni? 

— Mă tem că nu. 

— Păcat. Mai spuneţi-mi o dată ce s-a întâmplat când v-aţi 
dus să vă schimbaţi pentru bal. 

Alix ezită o clipă, dar nedorind să-i descrie inspectorului 
scena dintre Paul şi Dina, îi povesti întâlnirea cu Amy Duval, 
pe hol, apoi îi spuse că se retrăsese în dormitor. 

— Cât timp aţi stat acolo? o întrebă el. 

— O vreme. Am avut o zi obositoare și m-am relaxat puţin. 

— Hm... înțeleg. Și după aceea? 

Alix îl privi calmă. Știa că este imposibil să-i ascundă faptul 
că Dina luase o supradoză de calmante, dar nu avea cum să-i 
explice de ce era impreună cu Paul în dormitorul acesteia în 
timpul când a fost descoperită crima. Ce să facă? Trebuia să-i 
spună adevărul. Îi descrise totul din momentul în care mena- 
jera o rugase să deschidă ușa Dinei, până în momentul în care 
auziseră tipetele lui Fleur. 

Truscott o privi cu suspiciune. 

— Stiţi vreun motiv pentru care domnișoara Lloyd ar fi 
dorit să-și ia viaţa? 

— Nici unul. Explicaţia ei a fost că dorea să doarmă liniștită. 
De aceea, a luat mai multe pastile. 

Inspectorul îi mulțumi şi ea se întoarse alături de ceilalți. 

„De ce am minţit?“ se întrebă ea. „Ca s-o salvez pe Dina sau 
pe Paul?“ Nu-i putea ieși din minte scena cu cei doi, 
îmbrăţişaţi. Paul în costumul de Arlechin, ţinând-o strâns în 
braţe pe Dina, implorând-o să nu plângă și amenințând că-și 
va ucide tatăl... 

Brusc, își aminti cuvintele lui, spuse înainte de a descoperi 
corpul lui Henri. „E prea târziu!“ Ce vrusese să spună cu 
aceste cuvinte? Oare Paul îl omorâse pe Henri? 

Alix începu să tremure. Cum putea să-l iubească și în 
același timp să-l suspecteze de crimă? Din această cauză 
minţise? Pentru că-l iubea și dorea să-l salveze? 

Trecuse de ora unsprezece când inspectorul Truscott le 
aduse declaraţiile pentru semnat, apoi le permise să se 
retragă. 

Alix se înspăimântă la gândul de a rămâne singură în camera 
ei, și dintr-un impuls, ieși în grădină. Aerul nopţii era rece și 
cu fiecare pas simţea cum o cuprinde frigul. 

Merse mult până când începu să tremure. Era întuneric 
beznă, luna nu se arătase printre nori. „Ce idee stupidă să vin 
singură în grădină!“, se gândi ea luând-o la fugă spre casă. 

— Nu pleca, se auzi o voce în spatele ei. Vreau să vorbesc 
cu tine. 

Îngheţată de frig și frică se întoarse încet și-l văzu pe Paul. 

— Credeam că te-ai dus la culcare, spuse ea cu glas tremurat. 

— Aveam nevoie de aer curat, ca şi tine. Veni lângă ea cu 
umerii lăsaţi şi mers bătrânesc. Ce zi! Chiar și acum mi-e greu 
să cred ce s-a întâmplat! 

— Vei realiza mâine, când vei avea mintea mai limpede. 
Întreaga ta viață se va schimba. 

— Ştiu. O ușă s-a închis și alta s-a deschis, sfârșitul tragediei 
este desăvârșit. Nu-mi spuneai tot timpul să-mi încep propria 
mea afacere? Acum voi putea. O privi atent, atingându-i cu 
vârful degetelor fusta rochiei. Văd că încă mai porţi rochia- 
diamant. 

— Este încântătoare, spuse ea visătoare. Dar acum s-a stricat 
de la roua noptii. 

— Nu contează. Îţi voi face alta, mai frumoasă. 

— Nu va fi la fel, șopti ea. 

— Nu spune asta. Te rog, nu spune asta. 

Înainte ca Alix să realizeze ce se întâmplă, o prinse în braţe 
şi-şi lipi buzele de ale ei. Sărutul era tandru și moale, iar pen- 
tru o clipă se lăsă în voia lui. Imediat își aminti de Dina și-l 
împinse cu forță. 

— Stai cu mine, murmură el ţinând-o strâns în braţe, şi din 
nou corpurile lor se atinseră și buzele se căutară. 

Dar Alix nu putea suporta această intimitate, avea impresia 
că fantoma lui Henri Duval îi observa din grădina cu trandafiri. 

— Nu, Paul! Nu mă atinge. Cum poţi face așa ceva? 

Paul îi dădu drumul și Alix fugi până în dormitorul ei, 
încuind ușa pentru mai multă siguranță. 

Alix clipi ameţită și realiză că nu era în patul ei. Deschise 
ochii și cercetă tapetul bleu cu irizaţii galbene. 

Întinse mâna după ceasul de mână și descoperi că era tre- 
cut de ora nouă. Dădu pătura la o parte și se duse la fereastră. 
Cerul era întunecat și ploua fin, ca dintr-o ceaţă. Privirea i se 
întoarse către grădina cu trandafiri, unde un poliţist măsura 
ceva cu o ruletă. 

Aşadar, era adevărat! Henri Duval era mort și nu se știa a 
cui mână fusese cea care apăsase trăgaciul pistolului. 
Criminalul era probabil în casă, aproape de ea. 

Se imbrăcă și se duse în dormitorul Dinei. Deschise ușa 
fără zgomot și găsi încăperea cufundată în întuneric. Actrița 
dormea și respira normal. Închise ușa și cobori scările. Nu se 
auzea nici un zgomot. Intră în sufragerie și o descoperi goală. 
Pe masă era pregătit micul dejun: cafea și cornuri. Se așeză pe 
un scaun şi-şi turnă o ceaşcă de cafea. 

Era la a doua cană când intră Peter. 

— Se pare că suntem singurele persoane matinale, spuse ea 
zâmbind. 

— Oh, nu. Prietenii noștri în albastru au venit de mult. ÎL 
interoghează pe Paul în acest moment. Crima asta ţi-a stricat 
afacerile, nu-i așa? Contractul cu Henri Duval îţi aducea mulți 
bani. 

— Nu-ţi face griji în privinţa asta. Apropo, aveai să-i 
returnezi un împrumut, ai făcut-o? întrebă Alix privindu-l în 
ochi. 

— N-a vrut să-i primească. Cred că dorea să mă aibă la 
mână. Degetele lui Peter tremurau vizibil. În acest moment, 
sunt suspectul numărul unu al inspectorului Truscott. 

— Din cauza banilor? Nu pot să cred. 

Peter clătină din cap. 

— Presupun că ai auzit că Henri a intrat în bibliotecă pentru 
a da un telefon? 

— Da. 

— Ei bine, m-am dus după el să-l implor să primească banii. 

— Nu poţi fi suspectat de crimă din acest motiv. 

— Probabil că n-aş fi fost, dacă n-aş fi minţit. Vezi tu, 
Truscott m-a întrebat dacă am fost în bibliotecă şi eu, ca un 
idiot, am spus că nu. Nu era adevărat, am fost înăuntru, dar 
Henri nu era acolo. Am stat puțin și îmi vor găsi amprentele 
pe sertarul biroului. 

Alix îl privi nedumerită. 

— Mi-am adus aminte de arma cu mâner din jad pe care 
dorise să i-o arate Dinei când am fost prima oară aici. Am vrut 
s-o văd de aproape. N-a fost decât curiozitate. 

— Şi era acolo? 

— Nu. Sertarul era gol. 

— Ai făcut o mare prostie că n-ai spus adevărul. Totuși, sunt 
sigură că poliţia nu te suspectează. Nici un criminal n-ar fi atât de 
stupid să-și lase amprentele pe sertarul unde se afla arma crimei. 

— Criminalii sunt prinși tocmai datorită unor greșeli 
stupide, concluzionă Peter. 

— Să sperăm că și acest criminal a făcut-o, replică Alix. 

Uşa se deschise discret și un polițist o anunţă pe Alix că 
inspectorul Truscott dorește să-i vorbească. 

— Bună dimineaţa, domnişoară Smith. Mai am câteva 
întrebări pentru dumneavoastră. Am impresia că ieri nu mi-ati 
spus totul. Am motive să cred că-mi ascundeţi ceva, şi vreau să 
vă amintesc că aici a avut loc o crimă. 

— Vă asigur că nu ascund nimic, spuse Alix calm, sperând 
ca inspectorul să nu-i audă bătăile puternice ale inimii. 

— Atunci aveţi o memorie proastă. V-am rugat să-mi 
povestiți tot ce aţi văzut înainte de crimă și aţi omis un inci- 
dent foarte important, spuse el privind-o în ochi. De ce nu 
mi-aţi spus că, atunci când aţi urcat să vă schimbaţi, v-aţi arun- 
cat privirea, prin ușa întredeschisă, în dormitorul Dinei Lloyd 
și ați văzut-o împreună cu Paul Duval. 

Alix simți cum i se usucă gâtul și nu mai are aer. 

— Cred că... mi-a ieșit din minte. Vedeţi... n-am intrat în 
cameră... doar i-am văzut şi am plecat. 

— Deoarece aţi crezut că întrerupeţi o scenă intimă? 
Domnișoară Smith, nu sunteți o mincinoasă prea bună. Sau 
ați fost sigură că acest amănunt nu contează? 

— Îmi pare rău. Cred că... am uitat. 

— Bine, spuse inspectorul sarcastic, atunci poate vă aduceți 
aminte ce-și spuneau? 

— Nu ascult conversațiile private ale oamenilor, spuse ea 
înțepată. 

— Nu cumva l-aţi auzit pe domnul Paul Duval când îi 
spunea: „L-aș putea omori pe tatăl meu pentru ceea ce ţi-a 
făcut?“ 

Alix își pierdu culoarea din obraji: 

— N-am auzit nimic. 

— Curios. Cineva mi-a descris această scenă și mi-a spus că 
și dumneavoastră aţi asistat la ea. 

Tânăra femeie rămase tăcută și inspectorul Truscott 
continuă: 

— O cunoaşteţi bine pe domnișoara Lloyd? 

— Da. Sunt agentul ei publicitar. 

— Vă face confidente? 

— Din când în când, spuse Alix ezitant, nedorind s-o mai 
prindă iar cu minciuna. 

— V-a spus care e natura relaţiei ei cu Paul Duval? 

— După câte știu, sunt prieteni. El o admiră ca actriță, ea îi 
admiră talentul, deoarece i-a făcut toaletele pentru ultima 
piesă. 

— Așa mi-au spus și ei, spuse inspectorul impasibil. Dar 
sunt doar prieteni? 

— Da, răspunse ea răspicat. 

Și care era relația domnișoarei Lloyd cu victima? 

— Întrebaţi-o pe ea. 

— O voi face. Dar în acest moment mă interesează opinia 
dumneavoastră. 

— Vreti să vă spun ultimele bârfe, domnule inspector? 

— Nu. Ce vă spune intuiţia feminină. 

Alix se forță să zâmbească. 

— Dina Lloyd avea legături cu ambii Duval. După cum v-am 
spus, Paul i-a creat costumele pentru noua piesă, iar Dina face 
parte din campania mea publicitară pentru Casa Duval. 

— Așadar, nimic altceva decât afaceri? 

Alix dădu din cap în semn de încuviinţare. 

— Din păcate, eu am alte informaţii. E adevărat că Dina 
Lloyd era îndrăgostită de Henri Duval și fiul lui știa acest 
lucru? Este adevărat că domnul Henri Duval o părăsise și-i 
acorda o atenţie din ce în ce mai mare noului său manechin, 
Sophie? De ce aţi insistat ca nimeni să nu știe că Dina a luat 
pastile? Cred, domnişoară Smith că aveţi o impresie greșită 
despre poliție. Nu suntem chiar atât de proști! 

— Niciodată n-am crezut așa ceva. 

— Atunci, de ce atâtea minciuni? 

— Nu sunt sub jurământ, spuse ea iritată. Aveţi de gând să 
mă arestaţi? 

— Poate că aţi omis să-mi spuneţi câte ceva, dar nu sunteţi 
suspectă. Îi arătă ușa. Sunteţi liberă. 

Tremurând, Alix ieși din încăpere. Fusese degeaba tot 
efortul ei de a-l apăra pe Paul. Inspectorul deja știa întrega 
poveste a relaţiei dintre Dina și Henri Duval și se pare că 
principalul suspect era fiul lui. Nu-l menţionase niciodată 
pe Peter... 

Neștiind ce să facă până când inspectorul îi va da voie să 
părăsească această casă se hotărî să treacă prin bibliotecă, să 
împrumute o carte. Deschise ușa și rămase surprinsă să-l 
găsească pe Peter scriind ceva la o măsuţă. 

— Am început să lucrez ceva, explică el, orice, numai să 
treacă timpul mai repede. 

Alix privi titlurile cărţilor, alese una și se aşeză pe un 
fotoliu, dar înainte de a o deschide în cameră intră Paul, cu o 
expresie furioasă pe faţă. 

— Ce ai vorbit cu inspectorul Truscott despre mine? întrebă 
el privind-o amenințător. Chiar crezi că l-am omorât pe tata? 

Alix îl privi confuză și furioasă în același timp. 

— Se pare că nu-mi dai nici o șansă să-ţi explic. Nu i-am 
spus nimic inspectorului despre tine. Să știi că nu te-am 
spionat nici pe tine, nici pe Dina, chiar dacă mă crezi în 
stare de aşa ceva. Tocmai coboram să-ţi arăt cum îmi stătea 
rochia pe care mi-o făcuseși când te-am zărit împreună cu 
Dina. 

Trăsăturile lui Paul se mai îmblânziră. 

— Îmi pare rău, spuse el. Dar Truscott te-a menţionat și 
m-am gândit că tu... 

— N-a fost ea, spuse Peter ridicându-se brusc. Dacă vrei să 
ştii, eu am fost! 

— Tu? 

— Da. Ca să bănuiască pe altcineva... Poliţia găsise 
amprentele mele pe sertarul lui Henri și... 

— Şi ai vrut ca poliția să mă bănuiască pe mine? spuse Paul 
explodând cu furie. 

— N-am vrut să te învinovăţesc pe tine, protestă Peter, n-am 
povestit decât ceea ce am auzit, când stăteam în spatele Alixei, 
oprită în ușa dormitorului Dinei. 

Îşi adună hârtiile de pe măsuţă și părăsi grăbit camera. 

Paul rămase pe loc, iar Alix deschise cartea și începu să 
citească. Încet, încet se lăsă absorbită de lectura cărții și nu-l 
simți pe Paul care se apropiase. 

— Alix, spuse el cu o voce tremurătoare, Alix, uită-te la mine. 

Ea ridică privirea şi-i privi chipul palid, cu cearcăne mari 
sub ochi. 

— Mă ierti? întrebă el. Știu că te-am rănit cu vorbele mele, 
dar... am avut impresia că m-ai crezut capabil să... Veni lângă 
ea și o privi în ochi. În grădină, azi noapte, de ce m-ai respins? 

Alix privi în podea. Ce putea să-i răspundă? Că era 
îndrăgostită de el nebunește, dar ştia că n-are nici o șansă în 
faţa Dinei? Sau că-l bănuia de crimă? 

— Eram obosită, minţi ea. A fost o zi agitată. 

— Arătai superb în rochia-diamant, atât de vulnerabilă, am 
vrut să te sărut, dar... 

— Te-am respins, interveni ea încet, încercând să nu-i arate 
cât de rău o răniseră vorbele lui. Nu te îngrijora, Paul. Știu că 
aveai nevoie de mângâiere. 

— Mângâiere? Chipul lui se crispă. Cât de groaznic sună! 

— Spune-i cum vrei, spuse ea. 

— Aș vrea să fie iubire. 

— Iubire? spuse ea cu un nod în gât. Ce încerca să spună? Pe 
cine iubea? Nu cred că putem vorbi despre iubire, adăugă ea trist. 

Paul o privi în tăcere, apoi se întoarse cu spatele. 

— Ai dreptate, spuse el cu o voce rece. 

— Unde este Dina? întrebă Alix ștergându-și repede 
lacrimile care-i apăruseră în colțul ochilor. 

— În biroul inspectorului Truscott. Răspunde la întrebări și 
sper să fie atentă la ce spune. 

— Atentă? 

— În legătură cu pastilele. I-am spus inspectorului că le-a 
luat ca să doarmă mai bine. 

— Aşa i-am spus și eu. Dar se pare că inspectorul știe mai 
multe decât ne putem închipui. Mă duc să-l întreb dacă pot 
pleca la Londra. 

— Da. Nu mai ai ce face aici. Îmi pare rău că ai fost impli- 
cată în această dramă. O privi cu ochi îndureraţi. Când ne mai 
putem vedea? 

— Depinde. Contractul de publicitate semnat cu tatăl tău, 
mai este valabil? 

— Bineînţeles, Alix. Știu că la început nu ne-am înțeles prea 
bine, însă acum vreau să colaborăm. Crezi în mine, nu-i așa? 

Alix nu știa ce vrea să spună, așa că rămase tăcută. Ar fi 
dorit să-i sară în braţe, să-l sărute și să-i spună cât de mult îl 
iubeşte. 

Paul o măsură cu privirea și, fără nici un cuvânt, ieși din 
încăpere. 

Alix se întoarse la Londra și în următoarele câteva zile nu-l 
mai văzu pe Paul. 

Ziarele erau pline de amănunte în legătură cu tragedia de 
la Croxham Manor, despre legăturile pe care Dina le avea cu 
ambii Duval, și despre faptul că încă nu fusese descoperit 
criminalul. 

După trei săptămâni de la moartea lui Henry, Paul o sună 
şi O rugă să vină să discute. 

Când intră în clădire, Alix fu şocată. Draperiile grele de 
brocart fuseseră înlocuite cu perdele albe și, vaporoase din 
mătase, în locul covoarelor roșii erau mai multe carpete mul- 
ticolore, candelabrele fuseseră înlăturate și în locul lor erau 
spoturi cu lumină caldă, iar în spatele biroului de la recepţie 
stătea acum o roșcată cu privire ageră, care o anunţă că 
domnul Paul Duval o așteaptă. 

Ajunsă în faţa biroului, care fusese a lui Henri Duval, ezită 
o clipă înainte de a ciocăni și a intra. Și aici totul era schimbat, 
mobilier modern, funcţional luase locul mobilelor franțuzești. 

— Câte schimbări într-un timp atât de scurt, spuse ea 
privind tapetul verde tei. 

Paul roși, dar nu se ridică s-o întâmpine. Îi arătă cu mâna 
un scaun. 

— A trecut mult timp de când nu ne-am văzut, spuse el. Am 
impresia că mă eviti. 

— Am fost foarte ocupată cu presa, explică Alix. Vogue m-a 
sunat în dimineața aceasta și... 

— Despre acest lucru am vrut să discut cu tine. Publicitatea. 
La început am spus cuvinte grele împotriva ta... se opri câteva 
momente privind pe fereastră. Am crezut că ești o altă cucerire 
de-a tatei. Ce vreau să spun acum este că orice s-ar fi petrecut 

înainte, vreau să lucrezi pentru mine. Eşti foarte importantă 
pentru firmă. În momentul de faţă vreau să fac niște schimbări 
majore. 

Alix începu să-și noteze conștiincioasă tot ce spunea Paul. 
După câteva minute ridică privirea și începu să-l privească 
cercetător. Era furioasă că-l suspecta de crimă. Îi privi mâinile 
lungi și fine. Îi veni greu să creadă că ţinuseră un pistol și 
omorâse un om. 

Imposibil! Nu era un criminal, nu-și ucisese tatăl! Nu putea 
să creadă aș ceva. 

— Așadar, ești de acord cu mine? întrebă Paul. 

Alix, care nu auzise nici un cuvânt, notă ceva şi dădu din 
cap aprobator. 

— O să redecorez complet salonul. De asemenea, voi 
deschide un magazin la parter și un magazin angro la etaj. 

— Angro?! 

— Da. Nume mari din lumea modei au aşa ceva şi nu văd de 
ce n-am avea și noi. Aduce profituri foarte mari, spuse Paul. 

— De când ești interesat de bani? 

— Nu contează prea mult, spuse el. Dar vreau să fac tot ce 
n-a făcut tata. 

— Se vede deja, murmură ea privind de jur-imprejur. Dar 
nu crezi că este prea curând? Unele persoane vor considera că 
e lipsă de respect. 

— Nu mă interesează ce vorbește lumea, veni răspunsul. 
Vreau să fac aceste schimbări și dacă le fac acum sau peste o 
lună tot aia este. Mă înţelegi? 

— Înţeleg, dar nu sunt sigură că eşti înţelept. 

— Crezi că sunt ipocrit? Ştii prea bine că nu aveam aceleași 
gusturi ca ale tata. Nici decorul, nici hainele, de ce să mă 
prefac doar pentru că este mort? 

— Ucis! spuse Alix. E o mare diferenţă! 

Obrajii lui Paul se colorară. 

— De ce nu mă arăţi cu degetul și să strigi în gura mare că 
eu sunt cel care a făcut-o? 

Ea deschise gura să vorbească, dar în acel moment sună 
telefonul. Paul ridică receptorul și la celălalt capăt al firului 
Alix recunoscu vocea Dinei. 

— Bineînţeles că nu m-am supărat, spuse Paul încet. Nu 
cred că ne putem vedea diseară, am mult de lucru... Da, mâine 
e bine... te aştept. 

De data asta, fu rândul Alixei să roșească. Oare Paul luase 
locul tatălui lui în viața Dinei? Ştia că actrița putea schimba 
bărbaţii ca pe mănuși. Dar el o iubea oare? 

— Unde rămăsesem? întrebă Paul după ce închise telefonul. 

— Vorbeam despre magaziul angro. 

— A, da. Vreau să dărâm câţiva pereţi și să fac unele 
schimbări arhitecturale. Cunoşti cumva pe cineva care să mă 
poată ajuta? 

Alix se gândi imediat la Mark. 

— Am un prieten care te poate ajuta. Îl sun chiar acum și 
vorbesc cu el. Sub privirile lui Paul, formă din memorie 
numărul lui Mark și discută câteva minute cu el. 

— Va veni să vorbiți după-amiază, spuse ea după ce termină 
convorbirea. 

— Este un prieten mai special? întrebă Paul pe neașteptate. 

— Da. Un foarte bun prieten. 

— Acesta e un eufemism pentru cuvântul iubit? 

— Nu cred că te interesează viaţa mea privată, Paul, 
răspunse Alix pe un ton iritat. 

— lartă-mă. Nu vreau să pierd cel mai bun agent publicitar 
pe care l-am avut vreodată. 

— N-ai să mă pierzi. Chiar dacă mă mărit cu Mark, tot voi 
lucra. 

Paul se schimbă la faţă. De data asta se albi și scăpă din 
mână stiloul. 

— Ce s-a întâmplat? întrebă Alix ironic. Tu nu ti-ai lăsa soţia 
să lucreze? 

El se ridică încet și-i prinse faţa cu mâinile. 

— Alix, nu înţelegi nimic, nu-i așa? 

Pentru câteva secunde Alix se topi, apoi îi reveni în 
minte discuţia lui cu Dina. Se ridică repede și se îndreptă 
spre ușă. 

— Să mă anunți ce-ai hotărât cu Mark, spuse ea 
închizând ușa. 

Alix era surprinsă. Paul și Mark se plăcuseră imediat și 
deveniseră prieteni apropiați. 

Jucau squash de două ori pe săptămână și Alix îl auzea pe 
Mark vorbind tot timpul despre „talentul lui Paul“. 

— Are spirit de campion, îi explică el într-o zi. Pare încet și 
blând, dar de fapt este tare ca fierul. Este prea bun pentru 
pritena ta, Dina. 

— Ce a spus Paul despre ea? întrebă Alix fără să vrea. 

— Doar că e frumoasă și că este o bună actriță. Nu se văd 
prea des din cauza programului încărcat, dar, oricum, de câte 
ori vine vorba despre viaţa lui privată, este foarte discret. 

— Încă este suspect de crimă, spuse Alix ridicând o ceașcă 
de ceai din care sorbi o înghițitură. 

— Doar nu crezi că și-a omorât tatăl? întrebă Mark. 

— Bineînţeles că nu, minţi ea. Însă până nu se rezolvă cazul, 
Paul nu se poate căsători. 

Mark strânse din ochi: 

— Crezi că relaţia lor este atât de serioasă? 

— Tu nu? întrebă tânăra femeie, sperând din toată inima ca 
el să spună nu. 

— Gândindu-mă mai bine, cred că ai dreptate. Am vorbit 
destul despre Paul, acum haide să vorbim și despre noi. 

— Nu. Din nou? 

— Iar și iar, spuse el zâmbind. Încă vreau să mă însor cu tine 
și nu mă dau bătut până nu spui da! 

— Nu vei fi fericit cu o nevastă care muncește. 

— Sper că vom petrece mult timp în dormitor, ca să te 
relaxezi. 

Ea râse, dar refuză să-i dea sperante. 

— N-are rost, Mark. Nu te iubesc și ai face bine să-ți găsești 
pe altcineva. 

— Nu vreau pe altcineva. Tu ești femeia vieţii mele. Eşti 
inteligentă și plină de viaţă. Şi Paul mi-a dat dreptate. 

— Sunt sigură, spuse Alix zâmbind amar. El mă vede rece și 
strălucitoare asemenea unui diamant. 

— Diamantele sunt cele mai bune prietene ale fetelor, 
răspunse Paul râzând. Dar îţi pot fi mai mult decât prieten, 
dacă îmi dai voie... se ridică, veni lângă ea și o luă în brațe. 

O strânse delicat la piept și-i apăsă ușor gura pe buzele 
ei. Alix încercă să-i răspundă, dar nu simţi nici o emoție, nici 
un sentiment. Îl împinse cu putere și se eliberă din 
îmbrățișarea lui. 

— Ştiu, spuse el trist. E târziu și ești obosită. 

— Nu ai o memorie prea bună. Ti-am spus că vreau să fim 
doar prieteni. 

— Voi încerca, spuse el timid, apoi ieşi supărat din 
apartament. 

Magazinul se deschise la începutul lui octombrie și avu un 
succes imens. 

Acum, tot personalul lucra pentru adaptarea liniei Phoenix 
la vânzarea angro. 

Alix fu surprinsă când îl găsi pe Paul supărat. Unele din 
cele mai vechi cliente îl părăsiseră. 

— Din cauza morţii tatălui meu, bineînţeles, explică el. Sunt 
aproape trei luni de când s-a întâmplat tragedia și n-a fost 
arestat nimeni. 

Ea știa că avea dreptate. Atâta timp cât criminalul nu va fi 
prins, suspiciunile vor pluti asupra lui Paul și afacerile vor 
avea de pierdut. 

— Sper că nu te vei implica numai în magazinul angro? 
întrebă ea pentru a schimba subiectul. 

— Nu, dar mă va ajuta mult să-mi fac un nume în modă. 

— Vei fi un nume când vei avea cât mai multe cliente 
bogate, care vor veni aici pentru creaţiile tale. Îţi voi organiza 
o campanie de atragere a unei clientele cât mai diverse. 

În următoarele săptămâni, Alix organiză cea mai bună 
campanie publicitară a ei de până atunci. Critici de modă 
cunoscuţi scriseră despre talentul și farmecul lui Paul. Îi 
aranjă mai multe interviuri în presă și televiziune, iar 
rezultatele nu se lăsară așteptate. 

Toate femeile celebre din Midlle East veniră să-şi comande 
toalete la Casa Duval. Doamna Lelong declară că nu vânduse 
niciodată atât de mult în atât de puţin timp. 

Ca să-și arate gratitudinea, Paul îi cumpără Alixei un colier 
de aur. Când mâna lui îi atinse gâtul, în timp ce i-l punea, Alix 
își dădu seama că sentimentele pentru el erau mai puternicce 
decât credea. ÎL iubea din tot sufletul și-l voia alături de ea 
pentru toată viața. Dar imaginea Dinei îi strânse inima. 


KKK 


— Este timpul să ne concentrăm și asupra altor clienţi, îi 
spuse Peter într-o dimineaţă. Nu mai ai ce să faci pentru Casa 
Duval câteva săptămâni. 

— Nu trebuie să muncești atât de mult, replică ea. În 
ultimul timp ai stat numai la firmă. 

— Măcar atâta lucru pot să fac pentru tine. N-am să uit că 
m-ai iertat și nu m-ai concediat astă vară când am lipsit foarte 
mult. 

— Eşti un om bun, Peter, spuse ea privindu-i ochii triști. 

Nu-l întrebă nimic de Fleur, dacă voia să vorbească despre 
viața lui privată, ştia că găseşte în ea o prietenă de nădejde. 

Peste câteva zile, Peter intră în biroul ei și-i puse un ziar 
deschis pe birou. 

Era anunţată logodna lui Jack Beecham și Fleur. 

Alix citi articolul, apoi dădu ziarul la o parte. 

— Este cel mai bun lucru ce se putea întâmpla. Fleur 
n-ar fi fost fericită alături de tine, banii contează foarte 
mult pentru ea. 

— Nu este adevărat, spuse el încet. Acest mariaj o salvează 
pe mama ei de la ruină. 

— Parcă am fi în Evul Mediu... știu că lady Brandon este 
snoabă, dar nu înţeleg de ce îşi vinde fiica? 

— Este o jucătoare înrăită, o întrerupse Peter. Dacă nu-și 
plăteşte repede datoriile, va pierde casa. 

— Înţeleg, spuse Alix, dar nu poti face nimic. Dacă asta vrea 
Fleur... 

— Nu este dorinţa ei, spuse Peter furios. Mama ei o obligă. 
Femeia asta nu are nici un pic de suflet. Nenorocește viaţa a 
două persoane. 

— Trei, îl întrerupse Alix. Crezi că Beecham va fi fericit 
alături de o soţie care nu-l iubește? 

Peter clătină din cap şi se duse în biroul lui. 

Alix își reaminti de această discuţie o săptămână mai 
târziu, când o descoperi pe lady Brandon în salonul Casei 
Duval. 

— Vreau să-mi fac o rochie pentru nunta fiicei mele, îi 
spuse ea. 

— Am citit anunţul din ziare, sper să fie fericită. 

— Bineînţeles că este, spuse Ivy Brandon cu o expresie 
plină de satisfacție. Ridică o monstră de catifea și i se adresă 
lui Paul. Îmi place culoarea asta băiete, dar nu sunt sigură de 
material. Nu ai ceva de mai bună calitate? 

— Mă tem că nu. Îmi voi suna furnizoul din Paris și ne 
vedem mâine. 

— Mă întorc diseară acasă. Viitorul meu ginere mă conduce 
cu mașina, spuse ea triumfătoare. I-a cumpărat lui Fleur o 
haină din hermină. Să vezi ce surpriză va fi pentru ea. 

— Atunci, vă sun mâine. Dacă am monstre noi, vi le trimit. 

— Aș prefera să-mi aleg acum. Mai ai și altceva? 

— Mă duc în depozit să văd ce mai pot găsi. 

Imediat ce rămaseră singure, lady Brandon se întoarse spre Alix. 

— Îmi pare bine că pot să vorbesc cu tine între patru ochi. 
Este vorba despre tânărul tău angajat. O sâcâie pe Fleur și 
vreau să înceteze. 

— Nu înţeleg ce pot face, spuse Alix contrariată. Nu vorbesc 
cu Peter despre viaţa lui privată. 

— Trebuie s-o faci. Nu-i voi permite să ruineze fericirea 
fiicei mele. Trebuie oprit! 

— Numai fiica ta o poate face! 

— Fiicca mea este o proastă! 

— Pentru că nu-l iubește pe Jack Beecham? Dacă... 

Paul intră înainte ca Alix să-și termine ideea. Plecă spre 
biroul ei, dorind să-i vorbească lui Peter. Nu dorea să se 
implice în viaţa lui personală, însă Fleur trebuia să ia singură 
o decizie pe care să n-o regrete mai târziu. 

Dar când ajunse acasă, biroul lui Peter era gol. 

— Unde e domnul North? o întrebă ea pe Willie. 

— A primit un telefon de la Fleur și a plecat imediat. 

— Ştii ce au vorbit? 

— Peter a spus că Fleur e singură, deoarece lady Brandon 
va rămâne la Londra în această noapte și l-a rugat s-o viziteze 
la Croxham Pavra. 

Alix scoase o exclamaţie de spaimă. Dacă lady Brandon și 
Jack Beecham îi vor găsi pe Fleur și Peter împreună va ieși 
scandal. Căută repede numărul de telefon al familiei Brandon 
de la Croxham Pavra, însă nu-l găsi. 

— Trebuie să merg până acolo, murmură Alix. 

— De când ai devenit soră de caritate? întrebă Willie. 

— De azi, replică Alix. Nu vreau ca lady Brandon să facă 
scandal, își iese din minţi când îl vede pe Peter. 

— Şi ce-ţi pasă ţie? 

— Este prietenă cu familia lui Paul... 

— Aşadar, faci asta pentru el... 

— Caută în continuare numărul de telefon de la Croxham 
Pavra, spune.-le că ajung în cel mult o oră. 

Traficul era destul de încărcat la acea oră, aşa că trecuse de 
ora cinci când trecu pe lângă Croxham Manor, dar nu zări 
decât perdeaua întunecată de castani. Putin mai departe, zări 
un indicator „Croxham Pavra - 10 km“. Își privi ceasurile de 
bord, nu mai avea benzină aproape deloc. 

După câteva sute de metri descoperi o staţie de benzină. Se 
dădu jos din mașină și-l întrebă pe patron dacă ştia unde e 
reședința Brandon. 

— Vreti să spuneţi casa ladyei Brandon? întrebă acesta. Este 
clienta mea. Casa este la cinci kilometri de aici. O vizitaţi? 
Poate doriți să-i duceţi ceva ce a uitat aici în noaptea crimei. 

Intră în casă și ieși cu un portțigaret din carapace de 
broască ţestoasă placat cu aur. 

— L-a uitat aici când a venit ultima oară. Se grăbea la petre- 
cere. A intrat în casă și se pare că începuse serialul ei preferat 
şi m-a rugat s-o las să-l vadă la mine. A fost foarte amuzant. O 
lady stând în faţa televizoului meu. 

— Rar urmăresc vreun serial, spuse Alix zâmbind. Nu-mi 
place să pierd vreun episod. 

— Din această cauză nici eu nu le urmăresc, fu de acord 
bărbatul. Se pare că se difuza ultimul episod, când a ajuns lady 
Brandon aici. Nu pot să uit, deoarece s-a întâmplat în noaptea 
crimei. 

Alix puse portțigaretul în geantă și se urcă în mașină. Deci, 
lady Brandon a urmărit serialul la benzinărie, în noaptea 
crimei. Dar a spus la toată lumea că a fost acasă. Ciudat! De ce 
o fi minţit? 

Croxham Pavra era o reşedinţă în stil Queen Anne, cu 
porticuri suspendate pe coloane. Cobori repede din mașină și 
ciocăni la uşă. Fleur deschise imediat. 

— Nu-mi vine să cred! Ce cauţi aici? 

— Am venit să-l caut pe Peter. Numărul vostru nu este în 
cartea de telefon, şi trebuia să-l văd imediat. 

— Vrei să spui că ai venit special pentru mine? se auzi vocea 
unui bărbat care venea spre ele. Ce s-a întâmplat, Alix? 

— Nimic, încă. Dar trebuie să pleci cât mai repede. Lady 
Brandon și Jack Beecham trebuie să sosească în orice clipă. 
Vor să-i facă o surpriză lui Fleur. 

— Așadar, Fleur? spuse el privind-o pe tânără care devenise 
palidă. Ce faci? Mergi cu mine sau rămâi? 

— Pleacă. Dacă te găsește Jack aici, iese scandal. 

— Pot rămâne, dacă vrei. 

— Nu... nu vreau. Ştii de ce. Te rog să pleci, spuse Fleur cu 
lacrimi în ochi. 

Rămaseră tăcuţi, privindu-se unul pe celălalt. Lacrimi 
amare picurau din ochii albaștri ai lui Fleur. 

— Bine. Dacă așa vrei, n-o să te mai deranjez. Te iubesc, dar 
nu-ți pot oferi bijuterii și vacanțe în locuri exotice, însă dacă ai 
avea curajul să te căsătorești cu mine... 

— Nu am nevoie de nici un ban. Ştii foarte bine de ce mă 
mărit cu Jack! spuse Fleur hohotind. 

— Te distrugi cu mâna ta. Nu contează ce vrea mama ta și 
ar trebui să-ţi impui punctul de vedere, spuse el ieşind din 
casă. Adio! 

Fleur o privi pe Alix, care stătuse nemișcată. 

— Presupun că mă crezi slabă și stupidă, șopti ea. 

— Cred că-i eşti loială mamei tale, spuse Alix calm. 

— Și loialitatea e rea? Mama a făcut atâtea pentru mine. 
Aveam doar şase ani când a murit tata și ea a sacrificat totul 
pentru mine. Acum e rândul meu să fac ce e normal. 

— Ce e normal? Mama ta trăiește în trecut și tu faci la fel. 

— Asta a spus şi Peter. Dar trebuie să mă mărit cu Jack, 
avem o mulțime de datorii... Tu nu înţelegi. 

— Nu. Nu înţeleg. Ce șanse ai să fii fericită? Gândeșşte-te 
cum va decurge viaţa ta alături de Beecham. După ce mama ta 
va muri, vei rămâne legată de un bărbat pe care nu-l iubești. 
Chiar dacă vei divorța, poate că Peter va fi căsătorit cu 
altcineva, poate va avea și copii. 

— Nu! Fleur își puse mâinile la urechi, fugi afară și se 
aruncă în braţele lui Peter. 

— Nu pleca, plânse ea, nu pot trăi fără tine. Te iubesc, 
Peter. 

Alix rămase în pragul casei cât timp cei doi vorbiră. 

— Fleur vrea să fie aici când mama ei va sosi cu Jack 
Beecham. Noi doi ne vom căsători în secret, spuse Peter 
venind lângă Alix. 

— Mama ar face tot posibilul să ne împiedice dacă ar 
descoperi, aşa că vom face totul fără să știe. 

— O dată căsătoriţi, lady Brandon va trebui să accepte 
situaţia. Voi pleca în Canada pentru reclama cu noua combină 
și O voi lua şi pe Fleur cu mine. Ne vom căsători acolo, înainte 
ca lady Brandon să ne găsească. 

— Este o lașitate ceea ce faceţi, spuse Alix încet, dar nu vă 
condamn. Dar vei pleca în Canada peste două săptămâni. Ce 
veţi face în acest timp? 

— Vom fi cuminţi. Eu și Fleur vom ţine legătura doar prin 
telefon. Nu vrem să riscăm nimic. 

Alix îl privi pe Peter. Nu avea nici un rost să mai spună ceva 
în privința hotărârii lor. 

— Hai să mergem, Peter. Nu cred că dorești să te găsească 
lady Brandon, spuse ea. 

Se urcă în mașină şi-i lăsă pe cei doi îndrăgostiți să-și ia 
rămas bun. 

— N-am să uit niciodată ce ai făcut pentru mine, spuse Peter 
când Croxham Pavra nu se mai văzu. Dacă vrei ceva, nu 
trebuie decât să-mi ceri. 

— Un simplu mulţumesc ar fi de-ajuns, spuse ea cu privirea 
atentă asupra lui Croxham Manor. Paul, iubirea mea, se gândi 
ea. De ce nu sunt la fel de norocoasă ca Peter? 

Următoarele zile Alix își ocupă timpul cu afaceri și nu se 
mai gândi la nimic altceva. Sâmbătă la prânz se ridică de la birou, 
ignorând telefonul care suna și ieși să se plimbe prin parc. 

Putin aer proaspăt o va face să-și pună gândurile în ordine. 
Ceva o neliniștise în ultimele zile dar nu știa ce. Să fi fost Dina? 
Clătină din cap. N-o văzuse de mult timp. Fleur și Peter? Din 
nou scutură din cap: la începutul săptămânii viitoare se vor 
căsători, totul era aranjat. Lady Brandon? Alix se opri din plim- 
bare și se așeză pe o bancă, ridicând faţa spre soarele palid de 
octombrie. Cât de furioasă va fi când va auzi că fiica ei s-a 
căsătorit în secret. 

Deodată, tresări și începu să caute grăbită în geantă, de 
unde scoase un portțigaret. Era cel pe care i-l dăduse propri- 
etarul benzinăriei unde-l uitase Ivy Brandon. ÎI privi cu atenţie 
și dintr-o dată totul deveni clar. Cum de fusese atât de oarbă? 

Îşi aduse aminte de toate poveștile apărute în presă despre 
Henri Duval. Numai cineva apropiat familiei Duval le putea 

ști. ÎL suspectase degeaba pe Peter, fusese singurul care aflase 
de la ea anumite detalii. Dar și lady Brandon şi Fleur le știau. 
Fleur era prea blândă și simțită ca să vândă informaţii presei. 
Pe de altă prte, lady Brandon era disperată după bani încât își 
vindea şi propria fiică, darămite secretele prietenilor? Henri 
spusese că lucra în weekend acasă și lady Brandon era un 
musafir nelipsit la Croxham Manor, deci avea oricând ocazia 
de a fotografia schiţele colecţiei. 

Hotărâtă să afle adevărul, se ridică, părăsi parcul și luă un 
taxi până la sediul Daily Illustrated. Jamie Hunter îi spusese că 
nu-și deconspira informatorii, dar Alix era hotărâtă să nu 
plece de la el până nu-i spunea adevărul. 

— Bună, iubito, spuse el când o văzu. Cărui fapt datorez 
onoarea acestei vizite? 

— Vreau niște informaţii de la tine. Este foarte important să 
aflu cine îţi furniza informaţiile despre familia Duval. 

— Nu pot, iubito. Ti-am mai spus o dată că nu-mi divulg 
sursele. Dacă aș face-o şi s-ar afla, toţi informatorii mei m-ar 
părăsi. 

— Ştiu, spuse ea nerăbdătoare, dar tot vreau să-mi răspunzi 
la întrebare. Ar putea fi un subiect bun pentru tine, Jamie. Am 
putea să-l descoperim pe cel care l-a ucis pe Henri Duval. 

— Sfinte Dumnezeule! Jamie Hunter făcu ochii mari de 
uimire. 

— E o femeie, nu? insistă Alix. 

— Da. 

— Lady Brandon? 

Un moment bărbatul ezită, apoi dădu afirmativ din cap. 

— De cât timp este informatorul tău? 

— De câţiva ani. 

— Ti-a oferit cumva şi schiţele colecţiei? 

— Mi le-a oferit, dar i-am spus că nu mă ocup cu așa ceva. 

Alix jubila. Piesele de puzzle se adunau laolaltă. Nu mai 
era nici un dubiu că Ivy Brandon se folosise de prietenia cu 
familia Duval pentru a aduna cât mai multe povestiri 
picante pe care să le vândă ziarelor. Oare Henri Duval 
descoperise cine îi furase schițele și o ameninţase cu un 
scandal public? Scandalul ar fi ruinat șansele lui Fleur de a 
se căsători cu Jack Beecham și atunci lady Brandon s-a 
hotărât să-l elimine pe Henry? Era un motiv, dar nu 
suficient. Mai era ceva la mijloc. 

Să fi descoperit ceva despre trecutul lui Henri cu care îl 
şantaja? Nu, n-avea nici un sens, nu-ți omori gâsca cu ouă de 
aur. Totuși, ceva era... 

— Jamie, pot să arunc o privire în arhiva voastră? 

— Sigur. 

Arhiva se întindea pe tot subsolul clădirii. O tânără drăguță 
o îndrumă și în scurt timp Alix găsi ce căuta: istoria familiei 
Brandon. 

Lordul Brandon se căsătorise cu Ivy Brooke într-un secret 
total. Tatăl miresei fusese maior în Armata Britanică, altceva 
nu se știa despre trecutul ei. 

După ce-și luă câteva notițe, Alix sună un prieten de la 
Ministerul de Război. 

Maiorul Brooke și familia lui trăiseră între anii 1930 și 1939 
în insulele Seychelles. 

Insulele Seychelle... Pământul însorit unde se născuse și 
trăise primii ani din viaţă Henri Duval. Stranie coincidență, se 
gândi ea, aici trebuia să fie cheia misterului. 

Se hotări să-i telefoneze lui Paul, apoi se răzgândi. Nu voia 
să-i dea speranţe, până nu era sigură. Acum, când suspiciunile 
ei erau îndreptate spre Ivy Brandon, credea în inocenţa lui 
Paul. 

După două zile de cercetări zadarnice, Alix se hotărî s-o 
vadă pe Amy Duval. Văduva lui Henri știa cu siguranță mai 
multe despre copilăria lui. 

Așadar, într-o după-amiază de toamnă târzie, Alix plecă 
spre Croxham Manor. Soarele strălucea palid printre ramurile 
golașe ale copacilor şi casa părea pustie și tristă. 

— Îmi pare foarte bine că ai venit să mă vezi, spuse Amy 
Duval care era în grădina din faţa casei cu un coș plin cu 
crizanteme aurii. De când a murit Henri, am impresia că 
lumea mă evită. 

— De ce nu vă mutaţi la Londra? 

— Niciodată. Sunt o femeie care a stat toată viaţa în provin- 
cie și cel mai bine mă simt în grădina mea. Pe de altă parte, 
aceasta este şi casa lui Paul şi când se va căsători îşi va aduce 
familia aici. 

Alix nu și-o imagina pe Dina locuind într-un loc atât de 
liniștit. 

— Paul mi-a vorbit mult despre tine, continuă bătrâna. Noi 
suntem foarte apropiaţi, poate prea apropiaţi, cred că din cauza 
lui Henri care nu prea dădea pe acasă și eram mai mult singuri. 

Alix nu știa ce să spună și păstră tăcerea. 


DESIGNER PENTRU MOARTE 131 


— Nu-l învinuiesc pe Henri, vorbi din nou Amy. Era foarte 
temperamental și nu accepta ca cineva să-i stea împotrivă, nici 
chiar fiul său. 

— Se mai întâmplă, replică Alix. Soțul dumneavoastră v-a 
vorbit vreodată despre viaţa lui dinainte să vină în Anglia? 

— Nu prea mult. S-a născut în Seychelles, după cum știi, 
tatăl lui avea o plantație de mirodenii. După ce a murit 
Georges, fratele lui Henri, s-a ocupat de ea. 

— Nu ştiam că avea un frate. 

— Are. A vândut plantația acum câţiva ani și a stat o 
perioadă la noi, dar nu i-a priit clima. Acum s-a mutat în sudul 
Franţei, la Nisa. 

— Aveţi adresa lui? 

— Bineînţeles. Se întunecă, hai să intrăm în casă. 

Amy lăsă coșul pe un scaun și deschise sertarul unei 
servante din care scoase un carnetel roșu. Îl deschise și i-l 
dădu Alixei împreună cu o foaie de hârtie și un creion. 

— Uite, dragă, adresa lui Georges Duval. Îmi poți spune 
pentru ce îţi trebuie? Eşti foarte misterioasă, are ceva de-a face 
cu Paul? 

— Nu sunt încă sigură, spuse Alix încet, notându-și adresa. 
Vă supăraţi dacă nu vă spun acum? Vă promit că vă voi povesti 
totul cât mai curând posibil. 

— ÎI vezi des pe fiul meu? întrebă femeia zâmbind. 

— Numai când avem de discutat afaceri, răspunse Alix 
ezitant. 

— Păcat, spuse Amy Duval cu un aer la fel de misterios ca al 
Alixei. 

Întoarsă la Londra, luă cina cu Mark și-i povesti de vizita pe 
care i-o făcuse lui Amy Duval și de motivul pentru care o 
făcuse. Spre dezamăgirea ei, el nu-i împărtășea ideile. 

— Singurul mister pe care l-ai clarificat este cel al informa- 
torului lui Jamie Hunter. De aici și până la crimă este cale 
lungă. De fapt, după câte am înţeles, Henri Duval avea motive 
s-o ucidă pe ea şi nu invers! 

— Eu tot cred că mai este ceva la mijloc. Voi merge să-l văd 
pe Georges Duval. 

— Pentru ce? Ce legătură poate avea cu lady Brandon? 

— Au locuit pe aceeaşi insulă. Nu ţi se pare o 
coincidenţă? 

— Coincidenţă, dar nimic mai mult. Drept să-ți spun, 
iubito, devii obsedată de acest subiect. Presupun că asta îţi 
explică purtarea din ultimele săptămâni. 

— Da, admise ea în șoaptă. Credeam că Paul este ucigașul... 

— Paul? De ce? 

— Din cauza Dinei. Era îndrăgostit de ea și era furios că 
Henri o tratează mizerabil. 

— Şi l-a curăţat pe bătrân? spuse Mark ironic. Nu-l văd pe 
Paul Duval făcând lucrul acesta, oricât de mult ar iubi o 
femeie. Totuși, nu te înţeleg. ÎL suspectezi pe Paul și te urăști 
pentru asta? 

Ea încuviinţă din cap. Mark ajunsese extrem de aproape de 
adevăratele ei sentimente pentru Paul. Îl privi câteva 
momente în tăcere. 

— Vreau să vorbim despre noi, Mark. Cred că e timpul să ne 
vedem și cu alte persoane. 

— Din cauza lui Paul? întrebă el trist. 

— Nu şi te rog să nu-i spui nimic despre conversaţia 
noastră. 

— Ne cunoaștem de multă vreme. Credeam că ne vom 
căsători. Nu te teme, spuse el repede văzând-o cum se 
schimbă la faţă. Era dorinţa mea. Acum știu că dacă iubeşti 
devii sensibil la sentimentele celuilalt. 

— Oh, Mark, îmi pare rău. Aş dori... 

— Nu-ţi mai pierde timpul cu dorinţe, spuse Mark luând-o 
de mână. 

În acel moment, un bărbat se apropie de ei și Mark își 
retrase repede mâna și-i zâmbi. 

— Paul! Nu știam că frecventezi localul acesta. 

— Este unul dintre preferatele mele. 

— Eşti singur? 

— Da. 

— Vino Şi Stai cu noi. 

După un moment de ezitare, Paul se așeză în faţa Alixei 
care își pierdu pofta de mâncare. Mark își dădu seama de 
delicateţea momentului și încercă să învioreze atmosfera cu 
toate că din purtarea Alixei își dăduse seama perfect cine era 
rivalul lui. 

— Ar trebui să te relaxezi mai mult, Paul. De ce nu am 
merge împreună, eu cu Alix și tu cu Dina, în acest 
weekend? 

Alix simţi cum i se pune un nod în gât. 

— În weekend? întrebă Paul cu răceală. 

— Da. Merg cu Alix la Nisa câteva zile. 

— Şi n-aţi prefera să fiţi singuri? 

— Vă vom spune când vrem, spuse Mark zâmbind. Ce spui 
de asta? 

Paul scutură din cap. 

— Dina are spectacol în fiecare zi, numai duminică este 
liberă. Ochii lui căprui se opriră pe Alix. Sunt sigur că 
amândoi vă veţi distra mai bine! 

— Poate ai dreptate, spuse Mark ridicându-se. Scuzaţi-mă 
un moment. l-am promis unui client că-l sun în această seară. 

Plecă de la masă și Alix se prefăcu absorbită de mâncarea 
din farfurie pe care o răscoli cu furculita. Era furioasă pe Mark 
și nu-și dădea seama ce joc face. 

— Arăţi obosită, spuse Paul blând. 

— De aceea vreau să plec în acest weekend. Îmi pare rău că 
tu și Dina nu puteţi veni cu noi. 

— Ţi-am sus că Dina e ocupată. De altfel, cel mai bine e să 
fii cu persoana pe care o iubeşti. 

Aceste cuvinte avură efectul unui cuțit în inima Alixei. 

— Mă surprinde că nu te-ai căsătorit încă, Paul. Ce mai 
aștepți? 

— Cum poți să întrebi așa ceva? Cât de crudă poţi să fii! 
Cum aș putea să mă căsătoresc când sunt suspectat de crimă? 

Ea îl privi calmă. 

— Îmi pare rău. N-am vrut să te rănesc. 

— Cum poţi fi atât de stupidă? Ştiai foarte bine că sunt 
suspectul numărul unu al inspectorului Truscott. 

Mark reveni şi-i găsi pe amândoi tăcuţi, cu capetele 
plecate. Îi privi câteva momente și dădu din cap cu subînţeles. 

— Trebuie să plec, spuse Paul, mă întâlnesc cu Dina la 
teatru. Dădu mâna cu Mark și-o privi trist pe Alix. 

Când îl văzu ieşind din restaurant, Alix se întoarse spre 
Mark și-l întrebă furioasă: 

— Poţi să-mi spui motivul pentru care l-ai invitat pe Paul să 
meargă cu mine la Nisa? Chiar crezi că-l iubesc? 

— Sunt sigur. Și mai știu că gelozia îl face pe un bărbat să 
realizeze ce pierde. 

— Nimic nu-l face pe Paul gelos, izbucni ea fără să vrea. 
Poate doar să-i spui că vrei să mergi tu cu Dina. 

— Sper să merg cu tine, spuse Mark râzând. Nu mă gândesc 
la un weekend romantic, nu-ţi fie frică, însă nu vreau să te las 
singură. 

Ar fi dorit să-i spună că ar fi preferat să meargă singură, dar 
îşi aduse aminte de Paul și se decise să accepte oferta lui. 

— Îi spun lui Willie să ne ia bilete. Vineri după-amiază e 
bine? 

— Oricând dorești. 

Seara, înainte de a adormi, Alix se gândi la conversaţia ei cu 
Paul. Dacă scăpa de acuzaţia de crimă, se va căsători care cu 
Dina? Îi venea să râdă. ÎI ajuta ca el se poată căsători cu o altă 
femeie. Sunt o proastă, admise ea. 


Capitolul 13 


Alix îi telefonă lui Georges Duval înainte să plece la Nisa, 
ca nu cumva să nu dorească s-o primească. 

Dar păru încântat s-o primească în vizită și chiar îi sugeră 
să-l caute imediat ce ajunge în Franţa. Vineri seara, ea și Mark 
găsiră o căsuță modestă la adresa pe care i-o dăduse Georges 
Duval. Acesta stătea pe un scaun și-și scoase pălăria de 
panama lăsând vederii un păr și o mustață grizonante. În ochii 
lui, care aveau aceeași culoare albastră ca a fratelui său, juca o 
luminiță veselă. 

— Mademoiselle Smith, spuse el luând mâna Alixei și 
sărutând-o. lartă-mă că n-am venit să te întâmpin la aero- 
port, dar sunt un bătrân care trebuie să-și facă siesta după- 
amiază. 

După ce făcu cunoștință și cu Mark, îi conduse într-un mic 
salon cu mobilă în stil Empire. Alix se așeză într-un fotoliu de 
mahon tapisat cu mătase aurie și privi curioasă în jur. Parcă se 

găsea într-un anticariat. Într-un colţ al camerei se găsea un vas 
în care creștea iarbă, iar în altul un trandafir pitic, de un roz 
palid. 

O menajera le aduse ceai de iasomie și un platou cu 
biscuiţi. 

Alix se întrebă care ar fi modul cel mai bun să abordeze 
subiectul vizitei. 

Primul care vorbi fu însă Georges Duval. 

— Am înţeles din ziare că ai lucrat pentru fratele meu, 
Henri. Avea gust la femei, întotdeauna le alegea pe cele mai 
frumoase. Moartea lui a fost un șoc pentru mine. Acum doi 
ani, l-am vizitat în Anglia și am găsit un bărbat puternic și 
atrăgător. Atât de plin de viaţă! Îmi vine greu să cred că nu-l 
voi mai vedea vreodată. 

— Da, moartea lui a fost un șoc teribil pentru toată lumea, 
acceptă Alix. 

— O moarte pe care n-o înţeleg, dar o crimă e greu de 
înțeles. Nu știu cum de l-a putut uri cineva atât de mult încât 
să-i curme viaţa. Avea atât de mult farmec. 

— Avea de asemenea și un caracter puternic. Bărbaţii 
puternici au mulți dușmani. 

— Poliţia ce spune? Au arestat pe cineva? 

Alix respiră adânc. 

— ÎI suspectează pe nepotul dumneavoastră. 

— Paul? Ochii lui albaștri păreau neincrezători. Nu se poate. 
Nu, nu, niciodată! 

— EI şi tatăl lui nu se aveau prea bine. Aveau personalităţi 
diferite și... 

— În ce familie nu sunt certuri? întrebă Georges. Paul nu 
este un criminal, mă pun chezaș cu viața mea. 

Alix își aminti cât timp îl suspectase pe Paul de crimă, până 
descoperise uneltirile ladyei Brandon. Oare acest bărbat îi va 
confirma noile suspiciuni? Nimic însă n-o va face să-l creadă 
din nou vinovat pe Paul. Nu din cauză că-l iubea, ci pentru că 
îi descoperise adevărata faţă. Era un tip deștept, puternic, 
care știa ce vrea și n-ar fi făcut o prostie care să-l marcheze pe 
viaţă. 

— Sper să vă puteţi ajuta nepotul. Am o teorie... e vorba 
despre trecutul fratelui dumneavoastră. Aţi locuit împre- 
ună în Seychelles până a murit tatăl dumneavoastră, nu-i 
aşa? 

— Da. Până când Henri a decis să-și încerce norocul la Paris. 
Voia să merg cu el, dar eu n-am avut spiritul lui de aventură. 
Pe de altă parte, n-am nici un talent pe care să mi-l pot 
exploata, adăugă el simplu. 

— Înainte de a pleca a avut loc un incident mai important 
în viața lui? Ceva pe care o persoană să-l poată folosi 
împotriva lui? 

— Ceva care să-l discrediteze, vrei să spui? Nu, domnişoară, 
regret că te dezamăgesc. Doar câteva escapade amoroase, dar 
nimic extraordinar. 

— Numele de John Brooke vă spune ceva? 

— John Brooke? spuse bătrânul, gânditor. 

— Maiorul Brooke. A fost ataşat al Armatei Britanice la 
garnizoana de pe insulă. 

— A, da, îmi aduc aminte. 

— Dar pe fiica lui, Ivy, v-o amintiţi? 

— Fiica lui e prima pe care mi-o amintesc, spuse el uşor 
ironic. 

— Ce-mi puteţi spune despre ea? Vă rog, domnule, este 
extrem de important să știu totul. 

— Totul... Cine poate şti totul despre o persoană? spuse el 
gânditor. Era o tânără sclipitoare. Nu o frumuseţe, dar avea o 
personalitate strălucitoare, care îi aducea mulți admiratori. 

Un foarte bun prieten de a-l meu, Pierre Guitry s-a 
îndrăgostit de ea. Era un tip arătos, dintr-o familie veche, dar 
fără avere. Maiorul Brooke nu vedea cu ochi buni această pri- 
etenie. Pentru că se iubeau foarte mult s-au hotărât să se 
căsătorească în secret. Eu i-am dat bani lui Pierre pentru inel 
Şi acte. 

— Şi s-au căsătorit? se auzi pentru prima dată vocea lui 
Mark. 

— Da. Niciodată n-am înţeles de ce a făcut-o Ivy. Din 
spirit de aventură sau voia să-și supere tatăl. Era o 
nebunatică... 

— Cred că a fost un şoc pentru maiorul Brooke. 

— N-a aflat niciodată. S-au căsătorit în secret, dar Ivy n-a 
părăsit niciodată casa părintească. Pierre o vizita noaptea pen- 
tru îndatoririle conjugale. Eu începusem să-i spun Romeo. 
Căzuseră de acord ca atunci când vor avea suficienți bani să-i 
spună tatălui ei adevărul. 

— Şi ce s-a întâmplat până la urmă? 

— Tatăl ei a fost transferat în Anglia și ea l-a urmat! 

— Vrei să spui că şi-a părăsit soțul? 

— Exact. Se plictisise deja de el. Nu voia să rămână toată 
viața soția unui plantator sărac. Domnișoara Ivy avea ambitii 
mari. 

— Nu era uşor de divorțat în timpul acela, spuse Mark. 

— Cine ştie ce a fost în mintea ei, continuă bătrânul. Înainte 
să plece, i-a promis lui Pierre că va reveni după şase luni. El a 
crezut-o și a început să muncească asemenea unui sclav, ca să-i 
poată oferi soției lui un trai decent când se va reîntoarce. Cele 
șase luni au trecut, apoi un an și încă unul, dar Ivy nu s-a mai 
întors. Pierre s-a schimbat total, s-a retras de lume și a început 
să bea. 

— Când a divorțat domnul Guitry? întrebă Alix. 

— Niciodată. Când l-am întrebat de ce n-o face, a spus: „ A 
jurat că va fi soţia mea până când moartea ne va despărți și 
aşa va rămâne“. În orice caz, Pierre a murit acum cincisprezece 
ani Şi Ivy şi-a îndeplinit visul: a devenit soţia unui Lord englez. 

— Așadar, știți că s-a căsătorit cu lordul Brandon! exclamă 
Alix. 

— Bineînţeles. Henri mi-a spus. 

— Fratele dumneavoastră a cunoscut-o bine cât timp a 
locuit pe insulă? 

— Nu prea bine. Era deja plecat când ea s-a căsătorit cu 
Pierre. 

— Şi când a aflat? 

— l-am povestit totul acum doi ani, când l-am vizitat la 
Londra. 

Alix stătu câteva momente pe gânduri. 

— Mi-aţi spus că Pierre a murit acum cincisprezece ani, 
sunteți sigur că nu acum douăzeci și cinci? 

— Vai, domnișoară. Poate că sunt bătrân, dar memoria nu 
m-a lăsat. Eram încă în Seychelles când a murit, am participat 
şi la funeraliile lui. La anul, în aprilie, se împlinesc 
şaisprezece ani. 

— Dar Ivy Brandon s-a căsătorit cu lordul Brandon acum 
douăzeci și patru de ani. 

— Înseamnă că a fost bigamă și cea de-a doua căsătorie nu 
este legală. 

Alix se gândi la Fleur și la căsătoria ei cu Jack Beecham. 
Acesta era cu siguranţă atras de titlul ei aristocratic și, după 
câte aflase, lady Brandon nu avea nici un drept să poarte acest 
titlu. 

Henri Duval îi spusese lui Ivy că-i știe secretul și aceasta 
intrase în panică. Faptul că Henri îl încuraja pe Peter să aibă o 
relaţie cu Fleur o scosese din minți. 

— Aţi fost foarte răbdător cu mine, domnule Duval. Vreau 
totuși să vă mai pun o întrebare? O credeţi pe Ivy Brandon 
capabilă de crimă? 

Georges Duval nu părea surprins de întrebare. 

— Sufletul uman are multe mistere, domnişoară. Această 
femeie nechibzuită i-a distrus fericirea și viaţa bietului Pierre. 
Asta mi se pare o crimă. 

Mark și Alix se întoarseră la hotel în tăcere și luară masa la 
un micuţ restaurant. 

Alixei îi venea greu să înțeleagă că ajunsese la capătul 
cercetărilor ei. Era sigură că Ivy îl omorâse pe Henri. Cu toate 

astea, nu avea nici o probă materială împotriva ei. Descoperise 
că vânduse informaţii ziarelor, că furase schiţele colecţiei și că 
timp de aproape zece ani fusese bigamă, deci cea de-a doua 
căsătorie, implicit titlul nobiliar, nu erau valabile și singurul 
care ar fi putut s-o târască într-un scandal era Henri. 

Mark era de acord cu teoria ei. 

— Ea a realizat că Henri avea tot dreptul s-o facă, și asta ar 
fi împiedicat căsătoria fiicei ei cu banii lui Jack Beecham. 

— Şi l-a împușcat, sperând că poliţia v-a crede că a făcut-o 
vreo veche prietenă de-a lui Henri, sedusă și abandonată. L-a 
sunat să se întâlnească în grădina cu trandafiri, știa că de acolo 
nu se va auzi împușcătura. Când el i-a spus că o va da de gol 
ea a scos arma pe care o furase din sertarul biroului și l-a 
omorât. 

— Dar mai întâi şi-a asigurat un alibi, urmărind serialul la 
benzinărie, adăugă Mark. 

— Da. Dacă patronul benzinăriei nu mi-ar fi spus că a văzut 
acolo serialul, n-aş fi bănuit-o niciodată. 

— Crezi că a fost ceva premeditat? 

— Bineînţeles. A părăsit casa imediat după Fleur. S-a întâl- 
nit cu Henri, l-a împușcat și a plecat înapoi spre casă... Se pare 
că s-a întâmplat ceva pe drum și nu a mai avut timp să ajungă 
la Pavra de aceea, s-a oprit la benzinărie, a văzut serialul și s-a 
reîntors la Manor. Când s-a reîntors corpul lui Henri fusese 
deja descoperit, dar primul lucru pe care l-a spus a fost că a 
întârziat deoarece urmărise serialul TV. 

— Totuși, faptul că a văzut filmul în casa altcuiva nu o face 
suspectă de crimă, spuse Mark încet. 

— Dar povestea lui Georges Duval? Nu este un motiv 
plauzibil pentru care ar fi putut să-l omoare pe Henri? 

— Posibil, dar tot nu ai vreo dovadă palpabilă. 

— Vom vedea. Imediat ce ne întoarcem acasă, mă voi duce 
la inspectorul Truscott și-i voi spune întreaga poveste. 

— Îi vei spune și lui Paul? 

— Da, dar după ce vorbesc cu inspectorul, nu vreau să-i dau 
speranțe deșarte. 

— EI crede că ai venit la Nisa cu iubitul tău pentru un weekend 
romantic. Crezi că se simte bine? 

— Nu mă interesează opiniile lui Paul despre mine. 

— Prostii. Opiniile lui contează mai mult decât ale oricărui 
altcuiva. Mark începu să bată cu degetul în masă. Comandă un 
coniac și după ce-l bău vorbi din nou. 

— Când m-am întors din America de Sud mi-ai spus să 
nu-mi pierd vremea cu tine și ţi-am răspuns că nu voi renunța 
decât când îmi voi pierde orice speranță. Ei bine, m-am răzgândit. 

— Oh, Mark. Îmi pare rău. 

— Nu te scuza, Alix. Nu te pot ajuta să-l cucerești pe Paul, 
așa cum nu pot să te fac să mă iubești pe mine. Mi s-a oferit 
un contract în Canada și l-am acceptat. Voi lipsi un an. 

— Atât de mult? Când vei pleca? 

— Miercuri. 

— Așa de repede? O să-mi lipsești, Mark. Eşti cel mai bun 
prieten al meu. 

— Poţi lua avionul cu mine! spuse el râzând ușor. Dacă Paul 
s-ar căsători, ai putea să-l uiţi, însă atâta timp cât e liber nu-ți 
vei pierde speranţa. 

— Nu voi mai spera mult timp, spuse ea liniștit. O dată ce i 
se va dovedi nevinovăția, se va căsători cu Dina, așa a dat de 
înțeles... 


KKK 


Alix și Mark se întoarseră la Londra duminică seara. Își 
luară rămas bun fără prea multe cuvinte. Pentru câteva clipe, 
Alix ar fi dorit să-l strige să vină înapoi, dar buzele ei rămaseră 
lipite până când el demară din faţa casei. 

Rămasă singură, gândurile ei se îndreptară spre Paul. Ar fi 
dorit să-l sune chiar în acel moment, să-i spună ce auzise de la 
unchiul lui. Dar nu dorea să poarte această discuţie la telefon, 
îl va vedea mâine și-i va vorbi. La inspectorul Truscott se va 
duce după aceea... 

După ce numele lui va fi reabilitat, o nouă viaţă se va 
deschide în faţa lui Paul. 

A doua zi dimineaţă Alix parcă mașina în faţa Casei Duval. 
Începuse să aibă îndoieli dacă făcea bine să-i vorbească lui 
Paul înainte de a discuta cu inspectorul Truscott. 

Recepţionera roșcată îi zâmbi cu amabilitate. 

— Dacă aţi venit să-l vedeţi pe domnul Duval, mă tem că va 
trebui să aşteptaţi. Este împreună cu domnișoara Lloyd, care-și 
probează noua garderobă. 

Dina, din nou Dina, se gândi Alix, simțind cum inima i se 
strânge de durere. 

— Te rog să-l anunţi că sunt în biroul meu și vreau să-i 
vorbesc urgent. 

Urcă scara și se întrepta spre biroul ei când un impuls 
necontrolat o făcu să se îndrepte spre cabina de probă. 
Deschise încet ușa și nezărind pe nimeni, șopti încet: 

— Paul? 

O perdea se dădu la o parte și apăru Dina, într-o rochie 
strălucitoare. 

— E plecat până în ateliere. Vino și stai de vorbă cu mine, 
nu va întârzia prea mult. 

— Am treabă, spuse ea repede. Am să te caut eu, pentru 
noua campanie publicitară. 

— Nu vreau să discutăm afaceri. Vreau să flecărim ca două 
prietene, dacă mă mai consideri așa. Dina se întoarse și se 
privi în oglindă. Ţi-ai schimbat total atitudinea faţă de mine de 
când am început să mă văd cu Henri. 

— Aşa crezi? 

— Da, dragă. Să ştii că nu toată lumea are standardele tale 
de conștiință. 

— Nu aveam nimic împotrivă să te vezi cu Henri Duval. Dar 
n-ai jucat corect când ai început să te vezi și cu Paul. 

— De ce ar juca femeile corect? Bărbaţii n-o fac. Zâmbetul 
dispăru de pe faţa Dinei. Privirea ei deveni tristă. Oricum, 
totul s-a terminat. Henri e mort, la fel ca viaţa mea. 

— Trebuie să-l găsesc pe Paul, spuse Alix repede, făcând un 
pas spre ieșire. 

— Nu pleca. Așteaptă-l aici, trebuie să vină imediat, spuse 
actrița. Făcu o piruetă și întrebă: îţi place rochia mea? 

— Mi se pare cam devreme pentru a-ţi alege hainele de vară. 

— Va fi cald în Australia, când voi ajunge acolo. Voi fi 
plecată trei luni. Am acceptat o ofertă în acest weekend. 

— Credeam că piesa merge bine, spuse Alix uimită. 

— O voi relua când mă întorc. Dina o privi ciudat, apoi 
continuă: Voi pleca acolo cu trupa Shakespeare. Este o 
provocare pentru mine. 

— Nu mi te pot imagina în Shakespeare. Cred că vrei să 
devii o actriţă polivalentă. 

— Nici eu nu mă imaginam în roluri dramatice, dar după ce 
a murit Henri... a fost o perioadă înfiorătoare pentru mine. 
Paul m-a ajutat, dar... Henri a fost un ticălos, ştii bine. Dacă ar 
fi trăit, cu timpul l-aș fi uitat, dar a murit în momentul când 
însemna totul pentru mine. Lacrimi amare începură să-i 
picure din ochi. Paul este singurul care a înteles cât de mult a 
însemnat Henri pentru mine. Tu niciodată n-ai înțeles... 

— Credeam că este doar un flirt, admise Alix. 

Dina începu să râdă trist: 

— Prietena mea cea cinstită. 

— Nu sunt atât de bună precum crezi. Am o meserie în care 
trebuie să mint. Dar în... se opri brusc, neputând continua. 

— În dragoste nu trebuie să minţi. Asta ai vrut să spui, nu? 
Se pare că unul din cei doi nu-ţi era indiferent, nu-i așa, Alix? 

Alix tăcu și respiră adânc. Acum câteva zile, Mark îi 
descoperise secretul şi nu dorea să-l afle și Dina. 

— Nu mi-a plăcut că te jucai și cu tatăl și cu fiul, afirmă ea 
ferm. Personal, n-am nici un sentiment pentru Paul. Ce părere 
are despre faptul că pleci în Australia? Vă veţi întâlni să 
petreceti împreună Crăciunul? 

— Paul este încântat că voi pleca. De fapt, el m-a încurajat 
să accept oferta... 

Alix era furioasă. Bineînţeles că Paul o încurajase să plece. 
Spera ca în aceste trei luni să fie găsit asasinul tatălui său și 
când ea va reveni, vor putea să se căsătorească. 

— Ce durează atât de mult? spuse Alix repede. Mă duc să-l 
caut. 

— De ce? 

Ignorând întrebarea, Alix fugi din încăpere și-l zări pe Paul 
în capătul coridorului. Se opriră instantaneu și se priviră 
câteva clipe, după care Paul veni încet spre ea. 

— Bună dimineața, spuse el rece. Ai avut un weekend 
plăcut? 

— Foarte plăcut, răspunse ea roșind. Trebuie să vorbesc cu 
tine, Paul. E teribil de important. 

— Acum sunt ocupat, nu poţi aştepta până la prânz? 

— Aș dori să-ţi vorbesc imediat. 

— Așteaptă-mă în biroul meu, vin imediat, spuse el intrând 
în camera de probă. 

Alix îl aşteptă aproape zece minute așezată pe un scaun 
confortabil şi când el se aşeză la birou întrebător, tânăra 
începu să-și frământe mâinile, neștiind cum să înceapă. 

— Așadar, despre ce e vorba? întrebă el nerăbdător. 

— Despre... despre moartea tatălui tău. 

Paul rămase tăcut și ea continuă: 

— Îţi aduci aminte de articolele lui Jamie Hunter? Am aflat 
cine i-a oferit informaţiile. 

Încet, ignorând exclamaţiile lui de uimire, Alix îi povesti 
cum făcuse călătoria la Croxham Pavra, cum se oprise la 

benzinărie și aflase unde urmărise lady Brandon serialul în 
seara crimei. Îi mai relată convorbirea pe care o avusese cu 
mama lui și ceea ce aflase de la Georges Duval. 

Când termină, Paul rămase câteva momente gânditor. 

— Nu știam că a mai fost căsătorită, spuse el cu o voce 
gâtuită. Tata nu mi-a spus niciodată. Ridică privirea, uitându-se 
în ochii ei cu blândeţe. De asta ai fost la Nisa? 

— Da. Mark m-a însoţit pentru a-mi ţine companie, nu 
pentru un weekend romantic. 

— Dar te iubeşte... 

Alix ignoră vorbele lui și se ridică de pe scaun. 

— Trebuie să ajung la inspectorul Truscott. Nu știu ce va 
face, dar sunt sigură că nu te va mai suspecta pe tine. 

— Sper, spuse Paul ridicând receptorul. ÎL sun să-i spun că 
mergem la el. 


Capitolul 14 


Stând în faţa inspectorului Truscot, într-o cameră austeră 
de la Scotland Yard, Alix își spuse povestea. Inspectorul o 
privea impasibil și tânăra femeie se întrebă dacă nu cumva 
făcuse o prostie venind la el. Când termină de vorbit, fața lui 
Truscott se schimbă, devenind prietenoasă. 

— Eşti un detectiv excelent, domnişoară Smith, spuse el 
încet. Tot ce avem nevoie acum sunt dovezile. 

— Dovezi? întrebă ea uimită. Dar declaraţia patronului de la 
benzinărie? 

— Este importantă, ne poate confirma că lady Brandon a 
avut timp să ajungă la Croxham Manor, să-l omoare pe Henri 
Duval și apoi să se întoarcă să vadă serialul, ca să-și ofere un 
alibi. Dar asta nu e o dovadă de vinovăţie. 

— Dar faptul că Henri știa că e bigamă... 

— Nici asta nu face din ea o criminală, spuse inspectorul 
scurt. Faptul că lady Brandon s-a căsătorit ilegal nu este 

relevant în acest caz! Doar dacă puteți dovedi că l-a omorât 
pentru a evita un scandal. Am înţeles că tatăl dumneavoastră 
nu v-a spus nimic despre acest subiect? spuse inspectorul 
întorcându-se spre Paul. 

— Nu, niciodată... și dacă nu mi-a spus mie sau mamei... 

— Înseamnă că nu dorea să știe nimeni, continuă Alix. 
Înseamnă că nu puteţi face nimic? întrebă ea uimită. 

— Ba da, putem. Foarte multe. N-o putem aresta fără 
dovezi, dar am putea s-o facem să se dea de gol. 

— Sunt de acord cu dumneavoastră, spuse ea privind pen- 
tru o clipă calendarul de pe perete. Trebuie să-i întindem o 
cursă. Am o idee, adăugă ea, apoi le explică planul ei. 

— Vă voi ajuta cât voi putea, spuse inspectorul la sfârșit. 
Este singura noastră şansă. 

— Ar putea fi periculos, interveni Paul. Nu te pot lăsa să faci 
asta. Trebuie s-o fac eu... 

— Nu poţi. Sunt singura care poate s-o prindă în cursă. 

— Domnișoara Smith are dreptate, spuse Truscott. Ar fi 
bine s-o sunaţi chiar de aici, am numărul de telefon în 
declaraţia ei. 

Cu mâini tremurânde Alix formă numărul de la Croxham 
Pavra, privind din nou calendarul. Era în douăzeci. Astăzi 
Peter și Fleur plecaseră în Canada. Ştia că Fleur nu-i lăsase 
mamei sale nici un bilet. Dorea să treacă întâi oceanul și după 
aceea s-o sune, când vor fi în siguranţă. 

Telefonul sună o dată... de două ori... de trei ori, apoi o 
voce seacă se auzi pe linie. 

— Bună dimineaţa, lady Brandon. Sunt Alix Smith. V-am 
sunat Să vă anunț că deţin ceva care vă aparţine... un 
portțigaret. L-aţi uitat la garajul Wilson acum câtva timp. 

— Adevărat? femeia părea puţin neliniștită. Pot să te întreb 
cum a ajuns la tine? 

— Domnul Wilson mi l-a dat acum două săptămâni când am 
oprit să fac plinul la mașină. 

— Aha! Bine, ești foarte drăguță că l-ai luat de acolo, tineam 
mult la el. Când ne vom mai întâlni... 

— Este mai important decât credeţi, spuse Alix ferm. 

— Ce vrei să spui cu asta? 

— Vă amintiți când l-aţi uitat la garaj? 

— Cum pot să-mi amintesc ceva care s-a întâmplat acum 
câteva luni? 

— Poate doriţi să vă împrospătez memoria. A fost în 
noaptea în care a fost ucis domnul Duval. În noaptea când aţi 
spus că aţi urmărit serialul acasă la dumneavoastră. 

Liniştea se lăsă la celălalt capăt al firului și când vorbi din 
nou, vocea lui Ivy Brandon suna straniu. 

— Deci, asta era? Ce vrei, de fapt, de la mine? 

— Vreau să vă vorbesc. Vă sugerez să veniţi la mine acasă în 
seara asta.Vă aştept pe la șapte. 

— Nu pot. Fiica mea vine împreună cu logodnicul ei... 

— Diseară la șapte, spuse Alix apăsat, știind că femeia 
minte. Îmi găsești adresa în cartea de telefon. 

— Foarte bine, acceptă Lady Brandon. Ne vedem la șapte. 

Inima Alixei bătea nebunește când puse receptorul în 
furcă. Se întoarse spre Paul și Truscott. 

— A mers! Vine la mine diseară. 

— Aș vrea să nu faci asta, spuse Paul. Îţi asumi nişte riscuri 
inutile. 

— Este o poveste excelentă pentru ziare, răspunse ea ironic. 

— Te gândeşti numai la afaceri. Nu mă miră că ai un 
asemenea succes. 


KKK 


Cu puţin înainte de ora șapte, se plimba nervoasă prin 
apartamentul ei. Îmbrăcase o rochie roșu închis care-i dădea 
un aer exotic. Inspectorul Truscott instalase câteva micro- 
foane și acum aștepta, împreună cu Paul și doi polițiști, în 
biroul ei. 

Sunetul soneriei puse capăt așteptării. Lady Brandon era 
îmbrăcată într-un palton negru și avea trasă pe faţă o pălărie 
care-i ajungea până la gură. 

— Ia loc, spuse Alix. Te pot servi cu ceva? 

— Nu sunt într-o vizită socială, spuse lady Brandon 
scoțându-și haina, dar păstrând mănușile negre din mătase. Să 
trecem la afaceri. Ce ai pentru mine? 

Alix scoase portțigaretul din geantă și i-l arătă. Ivy Brandon 
întinse imediat mâna. 

— Nu încă, doamnă Brandon. Acest portțigaret este valoros, 
nu-i aşa? 

— E un fleac. Nu valorează mai nimic. 

— Nu cred că este ieftin. Am impresia că înăuntru e placat 
cu aur. 

— Bine, nu este ieftin. Dar să ştii că nu vei obţine nici o 
recompensă de la mine. 

— Bună mișcare, însă nu poți să mă prostești. Dacă îl voi 
duce la poliţie și voi spune unde l-ai uitat și mai ales când, vor 
începe să pună întrebări și mă tem că alibiul dumneavoastră 
va cădea. Lady Brandon se înnegri la față. 

— Du-te la poliție! Dar îţi spun un lucru, nu le plac 
șantajiștii. Acum, îmi dai portțigaretul sau vrei să-l păstrezi? 

— E făcut din carapace de broască ţestoasă și provine din 
Seychelles, nu? 

Ivy Brandon clipi din ochi, uimită. 

— Nu ştiu. L-am cumpărat din Asprey cu câţiva ani în urmă. 

— Sunt sigură că este din Seychelles. E lucrată de aceeași 
mână ca și cutia care mi-a arătat-o Henri Duval. Sunteţi sigură 
că nu este de acolo? 

— Poate, acum că mi-ai menţionat asta, cred că l-am primit 
cadou de la Henri, cu ocazia Crăciunului. 

— Ori îl aveţi de pe vremea când locuiaţi acolo, doamnă Guitry. 

— Cum ai spus? șopti gâtuit Ivy. 

— V-am spus pe numele adevărat. Sunteţi doamna Guitry, 
nu? V-aţi căsătorit cu Pierre acum treizeci de ani și nu aţi 
divorţat niciodată. 

— Eşti diabolică! Faţa i se crispă de furie. Ce fel de joc faci? 
Cine ţi-a spus asta, Henri? 

Alix scutură din cap. 

— Georges Duval. El i-a spus și lui Henri. 

— Aşadar, de la coate-goale ăla s-a aflat, murmură lady 
Brandon. 

— Ai de gând să-l omori şi pe Georges? Ori crezi că secretul 
tău e în siguranţă la el? 

— Vorbești ca o nebună... 

— Tu ești cea nebună, strigă Alix. Tu l-ai ucis pe Henri, 
deoarece a descoperit că i-ai furat schițele pentru colecție și 
te-a amenințat că va da totul în vileag astfel încât să-ți spulbere 
orice speranţă de a putea să-ţi măriţi fata cu averea lui Jack 
Beecham... 

— Şi ce dacă am făcut-o? Nu poţi dovedi nimic. M-a 
amenințat că-i va scrie lui Jack Beecham că fiica mea este un 
copil ilegitim. Fleur o bastardă? Crezi că puteam să-l las să facă 
aşa ceva? Am știut imediat ce trebuie să fac. Am luat pistolul cu 
o zi înainte și i-am scris un bilet în care îi ceream să ne întâl- 
nim în grădina cu trandafiri. Anonim. Î știam atât de vanitos 
încât credea că toate femeile sunt nebune după el. Aș fi fost 
curioasă să aflu cine credea că i-a scris. În orice caz, a mers. Totul 
s-a întâmplat conform planului. Gura ei se deschise într-un zâm- 
bet triumfător. Vâri mâna în buzunar și scoase o armă mică pe 
care o îndreptă asupra lui Alix. 

— Acum este rândul tău! 

— Nu vă daţi bătută nici o secundă, șopti Alix. 

— Nu mi-ai dat nici o șansă să aleg, domnişoară Smith. 

Disperată, Alix aşteptă să audă deschizându-se ușa dela 
birou, însă n-o auzi şi simţi cum intră în panică. 

— Degeaba încerci cu disperare să-ţi salvezi numele. L-ai 
omorât degeaba pe Henri. Fleur nu mai are nevoie de ajutorul 
tău. Nu va fi niciodată soţia lui Jack Beecham. 

— Ba da. 

— Ba nu. În acest moment, este într-un avion, cu Peter, 
traversând Atlanticul. 

Chipul lui Ivy Brandon se desfigură de furie. 

— Nu. Minti. E o capcană. Fleur e la Londra, cu cumnata 
mea. A venit să-și aleagă rochia de mireasă. 

— Fleur e în mijlocul Atlanticului cu Peter, repetă Alix. Dacă 
nu mă crezi, sună la cumnata ta și întreabă. Se va căsători cu 
Peter imediat ce va ajunge la destinaţie. Am vorbit cu ei azi 
dimineaţă, înainte să plece. 

Ivy Brandon începu să tremure şi o șuviţă de salivă îi apăru 
în colțul gurii. Avea o privire pierdută, de nebună. 

— E vina ta, ţipă ea. E vina ta. Fleur l-a întâlnit pe acest bărbat 
din cauza ta. Apropie și mai mult arma de capul Alixei. Am făcut 
totul pentru ea. Mi-am vândut bijuteriile, am furat, am vândut 
informaţii paparazzilor. Pentru ce? Pentru ca să se mărite cu un 
coate goale? Ridică privirea și închise ochii o clipă. 

Profitând de moment, Alix prinse repede mâna care ţinea 
arma şi-o ridică în sus în clipa când pistolul detună. 

— Nu! ţipă ea din toate puterile. 

Tipă din nou când lady Brandon se prăbuși peste ea, se 
împiedică şi se lovi cu capul de masă. 

Când deschise ochii, era întinsă pe pat și Paul îi întindea un 
pahar de coniac. 

— Lady Brandon? şopti ea. Unde... 

— A luat-o salvarea, spuse el repede. Inspectorul Truscott 
a plecat cu ea. Se pare că a avut un atac de cord. Acum ești în 
siguranță. Dacă aș fi știut că are o armă... 

— De ce n-aţi intrat mai repede? 

— Am așteptat o confesiune cât mai detaliată. Nu știam că 
are o armă. Trebuia să ne dai un indiciu. 

— Ai dreptate, admise Alix. Ştiam că ascultați convorbirea 
noastră, dar nu mi-am dat seama că nu ne vedeţi. Ce proastă 
sunt. Se ridică și se privi în oglindă. Vai, cum arăt. Mi-am 
pierdut culoarea. 

— Mulţumeşte-i lui Dumnezeu că nu ţi-ai pierdut viaţa. 
Dacă ţi s-ar fi întâmplat ceva, nu mi-aș fi iertat-o niciodată. 

— Ce se va întâmpla cu ea? 

— Dacă va scăpa cu viaţă, cred că va fi închisă într-un spital 
psihiatric. 

— Niciodată n-am să-i uit faţa. Era atât de plină de ură. 
Respiră adânc, apoi continuă: cel mai bine pentru ea ar fi să 
moară. Îmi pare rău pentru Fleur... 

— La naiba cu Fleur! Tu ești cea care mă îngrijorează. 

— Nu trebuie. Mă simt perfect. Eu am fost cea care m-am 
oferit. 

— N-ai făcut-o pentru mine? 

Alix îl privi curioasă. Arăta superb, într-un costum negru 
care-l făcea și mai zvelt, şi mai seducător. Îl iubea din tot sufle- 
tul, dar nu-i era menit. Acum era liber să se însoare cu Dina. 

— Am făcut tot ce-am putut pentru tine. Noua colecţie a 
avut succes, ai cliente noi. Nu mai am ce să fac pentru tine. 
Dacă mai ai nevoie de publicitate, îţi pot recomanda pe cineva 
de încredere la jumătate din prețul pe care ţi-l iau eu. 

— Vrei să-mi salvezi banii sau nu mai vrei să mă vezi pe 
mine? întrebă el încet. Ori mai este și alt motiv? 

— Alt motiv? 

— Mark. Vei pleca în Canada cu el? 

Alix rămase gânditoare. Primul impuls a fost să-l mintă, 
să-i spună că va pleca şi se va căsători cu Mark, dar senti- 
mentele îi spuseră că trebuia să spună adevărul. 

— Nu plec nicăieri și nu mă căsătoresc cu el. E adevărat că 
m-a cerut de nevastă, dar l-am refuzat. Nu-l iubesc. 

— De ce? 

— De unde să știu? Nu-l iubesc. Nu poţi iubi la 
comandă. 

— Şi nici nu poți să nu mai iubeşti la comandă, spuse Paul 
încet. O ştiu pe propria-mi piele. 

— Asta e de domeniul trecutului. Nimic nu te poate opri să 
pleci în Australia. Îţi voi scrie un articol superb despre ceea ce 
s-a întâmplat. E cadoul meu de nuntă! 

— Îmi faci rost și de o mireasă? 

— Mireasă? 

— Da. Nu mă pot căsători fără mireasă. 

— Dar Dina... 

— Ce e cu Dina? Nu pot avea grijă de ea toată viața. Tatăl 
meu s-a purtat oribil cu ea și am protejat-o deoarece era spe- 
riată şi m-am temut să nu facă un gest necugetat care ar fi avut 
repercusiuni negative și asupra mamei mele. Dar acum pleacă 
în Australia și sper să rămână acolo. Se apropie de Alix și o 
prinse de mâini. Astăzi, mulțumită ţie, am trecut de cea mai 
grea perioadă a vieţii mele. Sunt liber să-ţi spun că ești singura 
femeie cu care vreau să-mi împart viața. 

— Eu? întrebă ea, simțind cum îi crește pulsul. 

— Nu ştiai? 

— Nu. Niciodată nu mi-ai dat motive să cred altceva decât 
că mă urăşti. 

— Am încercat, dar a apărut Mark, un om atât de bun, care 
te iubea și-și făcea planuri de viitor cu tine. Am simţit cum se 
prăbușește cerul. 

— Şi înainte? 

— Credeam că eşti rece ca o stâncă! 

— Şi eu care credeam că din cauza Dinei. Aveam impresia 
că este ceva între voi. 

— Am decis să-mi mărturisesc sentimentele în seara balului, 
dar tata a fost ucis şi eu eram suspectul numărul unu. De asta 
am spus atunci „E prea târziu“... Haide să nu mai vorbim 
despre trecut. Sunt liber acum și te iubesc, mă crezi, Alix? 

— Mi-ai spus că sunt asemenea diamantului. Rece și 
strălucitoare. 

— Nu, ești luminoasă și sclipitoare, o corectă el. Eşti 
prețioasă asemenea unui diamant. Asta cred despre tine, 
Alix. 

— În acest moment, mă simt ca o piatră de râu. 

Paul o luă în braţe și o strânse la piept. 

— Când te-am sărutat în grădina cu trandafiri și m-ai 
alungat, am crezut că nu te voi cuceri niciodată. 

Alix simţi cum îi alunecă lacrimi pe obraz. 

— Oh, Paul! N-am putut să te sărut deoarece te suspectam. 
Îmi pare rău. În momentul acela mă uram; te iubeam, cum 
puteam să te cred un criminal? 

— Ştiu că în adâncul sufletul n-ai crezut asta niciodată. 
Chiar dacă aveai dubii, m-ai ajutat. L-ai minţit pe inspectorul 
Truscott. Nu i-ai vorbit despre convorbirea mea cu Dina, 
spuse el mângâindu-i cu delicateţe părul. Iar astăzi ţi-ai pus 
viața în pericol pentru mine. Se aplecă și-i sărută pătimaș 
buzele. Alix simţi cum o copleşește o stare de beatitudine. 
Fericirea pe care o așteptase atâta vreme venise în sfârșit. 

— Te doresc atât de mult, spuse Paul cu voce tremurătoare. 
Eşti viaţa mea... Fără tine... 

— Voi sta lângă tine tot timpul. Nimic nu ne va despărți. Ne 
căsătorim când vrei tu. 

— Acum. Vreau să ne căsătorim acum. 

Încă o dată, buzele lor se întâlniră într-un sărut pasional și 
Alix ştiu că-și găsise bărbatul vieţii. 


Sfârşit 


